text:
༉ ད་རིས་ཀྱི་ རྒྱལ་ཡོངས་ཚོགས་སྡེའི་ བཙག་འཐུ་བྱ་རིམ་དེ་ མིག་དཔེ་ཅིག་ལུ་ གྱུར་ཡོདཔ་མ་ཚད་ འབྲུག་མི་ཡོངས་ཀྱིས་ རང་སོའི་འགན་ཁུར་དེ་ ལྷག་བསམ་རྣམ་དག་གི་སྒོ་ལས་ འབག་ཐོག་ལས་ བཙག་འཐུ་མཐར་འཁྱོལ་བྱུང་མི་དེ་ལུ་ ག་ར་གིས་ དཔའ་ཉམས་བསྐྱེད་དགོ་ཟེར་ བཙག་འཐུ་ལྷན་འཛིན་སྤྱི་ཁྱབ་ ཆོས་རྒྱལ་ཟླ་སྒོ་རིག་འཛིན་གྱིས་ བཤདཔ་ཨིན་པས།
སྤྱི་ཟླ་༤ པའི་ཚེས་༢༡ ལུ་ བཙག་འཐུའི་གྲུབ་འབྲས་ཚུ་ གཞུང་འབྲེལ་ཐོག་ལས་ གསལ་བསྒྲགས་འབདཝ་ད་ ལྷན་འཛིན་སྤྱི་ཁྱབ་ཀྱིས་ མཐར་འཁྱོལ་བྱུང་མི་དེ་ སྔོན་ཆད་མ་བྱུང་བའི་ ཚོགས་རྒྱན་སྐྱུར་མིའི་ གྱངས་ཁ་མངམ་ཐོན་མི་དང་ གདམ་ངོའི་འཛོམས་འདུ་དང་ སྤྱིར་བཏང་འཛོམས་འདུ་ཚུ་ནང་ གྲལ་གཏོགས་འབད་མི་ མངམ་ཐོན་མི་ལུ་བརྟེན་ཨིན་ཟེར་ བཤད་ཅི།
འདེམས་ངོ་ཨམ་སྲུ་༦ ལས་༢ བཙག་འཐུ་གྲུབ་ཡོདཔ་ད་ གདམ་ངོའི་འཛོམས་འདུ་ཚུ་ནང་ འདེམས་ངོ་༡༧༧ གྱིས་ གདམ་འཐུའི་དོ་འགྲན་འབད་ཡོད་མི་ལས་༡༢༧ མཐའ་བཅད་ཀྱི་ བཙག་འཐུའི་ནང་ དོ་འགྲན་འབད་ནིའི་དོན་ལུ་ གདམ་འཐུ་གྲུབ་ཡོདཔ་ཨིན་པས།
དུས་ཅི་ ཚོགས་རྒྱན་སྐྱུར་མིའི་ གྱངས་ཁ་དེ་ སྤྱི་ལོ་༢༠༡༣ ལས་ བརྒྱ་ཆ་༩ ཡར་སེང་སོང་ཡོདཔ་མ་ཚད་ ཐོ་བཀོད་ཅན་གྱི་ ཚོགས་རྒྱན་སྐྱུར་མིའི་ གྱངས་ཁ་དེ་ཡང་༥༢,༢༡༡ གིས་ ཡར་འཕར་སོང་ནུག།
སྤྱི་ལོ་༢༠༡༣ ལུ་ ཚོགས་སྡེའི་བཙག་འཐུ་ནང་ ཚོགས་རྒྱན་སྐྱུར་མིའི་ གྱངས་ཁ་དེ་ བརྒྱ་ཆ་༤༥.༡༦ ཨིནམ་ད་ ཚོགས་སྡེའི་བཅག་འཐུ་དང་པའི་ནང་ བརྒྱ་ཆ་༥༣ དེ་ཅིག་གིས་ ཚོགས་རྒྱན་བཙུགས་ཡོདཔ་ཨིན་པས།
བཙག་འཐུ་ལྷན་ཚོགས་ཀྱིས་ གཞུང་འབྲེལ་གནས་སྡུད་གསར་བཏོན་འབད་མི་དང་འཁྲིལཝ་ད་ ཐོ་བཀོད་ཅན་གྱི་ ཚོགས་རྒྱན་སྐྱུར་མི་༤༣༢,༠༣༠ (ཨམ་སྲུ་༡༡༥,༨༠༩ དང་ ཕོ་སྐྱེས་༡༡༨,༧༢༦) གིས་ རང་སོའི་ཚོགས་རྒྱན་གྱི་ ཐོབ་དབང་བསྟར་སྤྱོད་འབད་ཡོད་རུང་ ཚོགས་རྒྱན་གྱི་ཉིན་མར་ ཐོ་བཀོད་ཅན་གྱི་ ཨམ་སྲུ་༡༠༥,༠༧༢ དང་ ཕོ་སྐྱེས་༩༢,༤༣༢ ཚོགས་རྒྱན་བཙུགས་པར་ མ་འོང་པས།
ཚོགས་རྒྱན་སྐྱུར་མིའི་ གྱངས་ཁ་མཐོ་ཤོས་ར་ འགྲེམ་ཐོག་ཚོགས་རྒྱན་ཨིནམ་ད་ དེ་ཡང་ མི་གྲངས་༨༨,༩༡༥ གིས་ ཐོ་བཀོད་འབད་ཡོད་མི་ལས་༦༤,༩༡༢ ཀྱིས་ ཚོགས་རྒྱན་བསྐྱུར་ནུག།
ཆོས་རྒྱལ་ཟླ་སྒོ་རིག་འཛིན་གྱིས་ སླབ་མིའི་ནང་ འགྲེམ་ཐོག་རྒྱན་ཤོག་ལྷན་ཐབས་ས་ཁོངས་དང་ འགྲུལ་སྐྱོད་ལྷན་ཐབས་ས་ཁོངས་ཚུ་གིས་ ཚོགས་རྒྱན་སྐྱུར་མི་ མངམ་འཐོན་ནི་ལུ་ ཕན་ཐབས་བྱུང་ཡི་ཟེར་ཨིནམ་ད་ ལྷན་ཚོགས་ཀྱི་ གནས་ཚུལ་གསར་བཏོན་དང་འཁྲིལཝ་ད་ གྲངས་རྩིས་རྐྱབ་པའི་སྐབས་ འགྲེམ་ཐོག་ཚོགས་རྒྱན་༢༧༥ ཆ་མེད་བཏང་མི་དེ་ཡང་ འདེམས་ངོ་ཚུ་ལུ་ གསང་བའི་ཚོགས་རྒྱན་གྱི་ འབྲི་ཤོག་བཙུགས་སའི་ ཡིག་ཤུབས་ཀ་པ་དེ་ ཆ་མེད་སོང་ནུག།
རྫོང་ཁག་༢༠ གི་ ངོས་ལེན་འགོ་དཔོན་ཚུ་ལས་ འགྲེམ་ཐོག་ཚོགས་རྒྱན་ཆ་མེད་སོང་མིའི་ གནས་སྡུད་ལུ་ བལྟ་བ་ཅིན་ འགྲེམ་ཐོག་ཚོགས་རྒྱན་༢,༥༤༨ དེ་ཅིག་ ཆ་མེད་བཏང་བཏངམ་དང་ ཡང་ཅིན་ ཆ་གནས་མེད་པའི་གྲངས་སུ་ བརྩི་འཇོག་འབད་ཡོདཔ་ཨིན་པས།
ལྷན་ཚོགས་ཀྱིས་ གསལ་བཀོད་འབད་མིའི་ནང་ ཚོགས་རྒྱན་གྱི་ཉིན་མར་ དར་དཀར་ནང་ ལ་རྒྱབ་རྒེད་འོག་ནང་ སྲིད་པ་གཞི་རྟེན་ཤེས་ཡོན་ལྟེ་བའི་ ཚོགས་རྒྱན་ས་ཁོངས་ནང་ ཚོགས་རྒྱན་འཕྲུལ་ཆས་ཀྱི་ དཀའ་ངལ་ཐོན་མི་རྐྱངམ་གཅིག་མ་གཏོགས་ ཚོགས་རྒྱན་ས་ཁོངས་གཞན་ཚུ་ནང་ བྱ་སྟབས་མ་བདེཝ་སྦོམ་ ག་ནི་ཡང་ མ་ཐོན་ཟེར་ཨིན་པས།
སྲིད་པ་ཚོགས་རྒྱན་ས་ཁོངས་ནང་ ཚོགས་རྒྱན་འཕྲུལ་ཆས་ཀྱི་ འཕྲུལ་རྟ་ཨེབ་མ་བཏུབ་ ཐལ་སོཔ་ལས་ སོར་ཐེབས་འཕྲུལ་ཆས་ བཙུགས་དགོཔ་ཐོན་ཡོད་རུང་ སྐྱོན་ཞུགས་འཕྲུལ་ཆས་ནང་ ཚོགས་རྒྱན་༦༥ བཙུགས་ཚར་མི་ཚུ་ མཐའ་འཁྱོལ་ཅན་སྦེ་ གྲངས་རྩིས་རྐྱབ་ཚུགས་ཡོདཔ་མ་ཚད་ འཕྲུལ་ཆས་སོར་བའི་ཤུལ་ལུ་ དཀའ་ངལ་ག་ནི་ཡང་ མ་ཐོན་ཟེར་ གནས་ཚུལ་གསར་བཏོན་ནང་བཀོད་ནུག།
ཆོས་རྒྱལ་ཟླ་སྒོ་རིག་འཛིན་གྱིས་འབད་བ་ཅིན་ ཚོགས་རྒྱན་ས་ཁོངས་༨༦༦ ནང་ ཚོགས་རྒྱན་འཕྲུལ་ཆས་༡,༨༠༠ བགོ་བཀྲམ་འབད་ཡོད་མི་ལས་ འཕྲུལ་ཆས་ཕུད་རྡོག་གཅིག་གིས་རྐྱངམ་གཅིག་ དཀའ་ངལ་བྱིན་ནུག་ཟེར་ཨིནམ་ད་ འཕྲུལ་ཆས་དེ་ཚུ་ སྤྱི་ལོ་༢༠༠༦ ལུ་ མཁོ་སྒྲུབ་འབད་དེ་ དཔེ་སྟོན་བཙག་འཐུ་ འགོ་འདྲེན་འཐབ་ཞིནམ་ལས་ཚུར་ ལག་ལེན་འཐབ་ཡོདཔ་བཞིན་དུ་ འཕྲུལ་ཆས་ཚུ་གི་ ཐུབ་ཚད་ཀྱི་ དུས་ཡུན་ཡང་ རྫོགས་སོ་ཡི་ཟེར་ བཤདཔ་ཨིན་པས།
དེ་འབདཝ་ལས་ ལྷན་ཚོགས་ཀྱིས་ རྒྱལ་ཡོངས་ཚོགས་འདུའི་ བཙག་འཐུ་འགོ་འདྲེན་མ་འཐབ་པའི་ཧེ་མར་ ཚོགས་རྒྱན་འཕྲུལ་ཆས་གསརཔ་༡,༠༠༠ དེ་ཅིག་ མཁོ་སྒྲུབ་འབད་ནི་གི་ མནོ་བསམ་ཡོད་ཟེར་ ལྷན་འཛིན་སྤྱི་ཁྱབ་ཀྱིས་ བཤདཔ་ཨིན་པས།
དེ་ལས་ བསམ་རྩེ་རྫོང་ཁག་ པདྨ་གླིང་རྒེད་འོག་ལྟེ་བའི་ ཚོགས་རྒྱན་ས་ཁོངས་ནང་ ཚོགས་རྒྱན་སྐྱུར་མི་༡༡ གིས་ ངོས་འཛིན་འདྲ་པར་རྙིངམ་ འབག་འོང་ཡོདཔ་ལས་ ཚོགས་རྒྱན་འགོ་དཔོན་ཚུ་གིས་ ཚོགས་རྒྱན་ངོས་འཛིན་འདྲ་པར་ དུས་ཚོད་ཁར་ བཟོ་བྱིནམ་ལས་ ཁོང་རའི་ཚོགས་རྒྱན་གྱི་ ཐོབ་དབང་སྤྱོད་ཚུགས་ནུག་ཟེར་ གནས་ཚུལ་གསར་བཏོན་ནང་བཀོད་ནུག།
ད་རུང་ ཚོགས་རྒྱན་སྐྱུར་མི་༢༦ ཚོགས་རྒྱན་གྱི་ཐོ་ནང་ ཆོས་སྒོར་ཞུགས་མི་གྲངས་སུ་འཛོལ་ཏེ་ ཐོ་བཀོད་འབད་མི་དེ་ཡང་ མཐའ་བཅད་ཀྱི་ ཚོགས་རྒྱན་ཐོ་ཡིག་གི་ ལྷན་ཐབས་ཐོ་ནང་ བཀོད་ཅི་ཟེར་ཨིན་པས།
གདམ་ངོའི་འཛོམས་འདུ་༢༨༩ འགོ་འདྲེན་འཐབ་མི་ཚུ་ནང་ མི་གྲངས་༦༣,༢༡༦ འབདཝ་ད་ ཨམ་སྲུ་༣༣,༠༤༥ དང་ ཕོ་སྐྱེས་༣༠,༡༧༡ གིས་ བཅའ་མར་གཏོགས་པའི་ཁར་ སྤྱིར་བཏང་འཛོམས་འདུ་༣༡༣ འགོ་འདྲེན་འཐབ་སར་ ཚོགས་རྒྱན་སྐྱུར་མི་༣༤,༠༡༠ (ཨམ་སྲུ་༡༧,༩༤༥ དང་ ཕོ་སྐྱེས་༡༦,༠༦༥) ཀྱིས་ བཅའ་མར་གཏོགས་ཡོདཔ་ཨིན་པས།
བཙག་འཐུ་ལྷན་ཚོགས་ཀྱི་ དབྱེ་དཔྱད་འབད་མིའི་ནང་ བཙག་འཐུ་གྲུབ་མི་༡༡ སྐྱེས་ལོ་༣༠ སོ་གྲངས་ནང་དང་༦ སྐྱེས་ལོ་༤༠ ཞེ་གྲངས་ དེ་ལས་༣ སྐྱེས་ལོ་༥༠ ང་གྲངས་ནང་ཨིན་པའི་ གསལ་སྟོན་འབད་ཡོདཔ་ད་ ཤེས་ཚད་ཀྱི་ཐད་ལུ་ བཙག་འཐུ་གྲུབ་མི་༩ ལུ་ མཐོ་རིམ་ཤེས་ཚད་གོང་མ་དང་༡༡ ལུ་ མཐོ་རིམ་ཤེས་ཚད་འཆང་ཡོདཔ་ཨིན་པས།
རྒྱལ་ཡོངས་ཚོགས་སྡེའི་ གནས་ཡུན་༣ པའི་ནང་ གོ་གནས་ཐོག་ཡོད་མི་ འཐུས་མི་༥ དང་ སློབ་སྟོན་གྱི་ཉམས་མྱོང་ཡོད་མི་༤ ཚོང་འབྲེལ་གྱི་རྒྱབ་ཁུངས་ཡོད་མི་༤ ཞི་གཡོག་ནང་ལས་༣ དེ་ལས་ བརྡ་བརྒྱུད་དང་ ཁྲིམས་དོན་ སྤྲོ་སྟོན་ལས་སྡེ་ རྒྱལ་ཡོངས་ཚོགས་འདུའི་ནང་ སྤྱི་ཚོགས་ཀྱི་ ཉམས་མྱོང་ཡོད་མི་ འཐུས་མི་རེ་ འོང་ནི་ཨིན་པས།
རྒྱལ་ཡོངས་ཚོགས་སྡེའི་ བཙག་འཐུ་ལུ་ ཟད་འགྲོ་དངུལ་ཀྲམ་ས་ཡ་༢༥༠ གནས་ཡོད་མི་ལས་ དངུལ་ཀྲམ་ས་ཡ་༡༩.༠༥༠ འདེམས་ངོ་ཚུ་ལུ་ མི་མང་བཙག་འཐུའི་ སྐུལ་བསྒྲགས་མ་དངུལ་སྦེ་ འཛིན་གྲོལ་འབད་ཡོདཔ་ཨིན་པས།
བཙག་འཐུའི་སྐབས་ལུ་ རྩོད་རྙོགས་༨ ཐོན་ཡོད་མི་ལས་༡ ཚོགས་རྒྱན་གྱི་ཉིན་མར་ བསམ་རྩེ་ལས་ ཉོགས་བཤད་བཙུགས་ཡོདཔ་ད་ རྩོད་རྙོགས་ཚུ་ཡང་ བཙག་འཐུའི་རྙོགས་སེལ་ལམ་ལུགས་ཐོག་ལས་ སེལ་ཡོདཔ་ཨིན་པས།
བཙག་འཐུ་དང་འབྲེལ་བའི་ ཞུ་གཏུགས་འབད་ནི་གི་ དུས་ཚོད་དེ་ སྤྱི་ཟླ་༤ པའི་ཚེས་༢༡ ལུ་ འགོ་བཙུགས་ཡོདཔ་བཞིན་དུ་ སྤྱི་ཟླ་༥ པའི་ཚེས་༨ ལུ་ རྫོགས་ནི་ཨིན་པའི་གནས་ཚུལ།
རིག་འཛིན་དབང་ཕྱུག།


c: text/html

text:
སྐད་སྒྱུར་ སྐལ་བཟང་དབང་ཕྱུག།སྐད་སྒྱུར་ སྐལ་བཟང་དབང་ཕྱུག། ༉ ཕུན་ཚོགས་གླིང་ཁྲོམ་སྡེའི་འོག་ལུ་ སློབ་གྲྭ་༤ ལས་བརྒལ་ མེད་མི་ལུ་བརྟེན་ སློབ་གྲྭ་ནང་ འཛུལ་ཞུགས་ཀྱི་དཀའ་ངལ་ ཡར་འཕར་འགྱོ་དོ་ཡོདཔ་བཞིན་དུ་ དུས་ཅི་ཡང་ དེ་བཟུམ་མའི་ དཀའ་ངལ་ཐོན་ཏེ་ ཡོདཔ་ཨིན་པས།ཁྲོམ་སྡེ་དང་ སློབ་གྲྭའི་འགོ་དཔོན་ཚུ་གིས་ སླབ་དོ་བཟུམ་འབད་བ་ཅིན་ དེ་བཟུམ་མའི་ དཀའ་ངལ་ཐོན་མི་དེ་ གཙོ་བོ་ར་ ས་ཁོངས་མ་ལང་པའི་ དཀའ་ངལ་ལུ་བརྟེན་ ཨིན་ཟེར་ཨིན་པས།ཁྲོམ་སྡེ་ཤེས་རིག་འགོ་དཔོན་ རྡོ་རྗེ་དབང་ཕྱུག་གིས་ སླབ་མིའི་ནང་ ཁྲོམ་སྡེ་ནང་ སློབ་གྲྭ་ཚད་ཅིག་ལས་མེད་མི་དང་ སློབ་ཁང་མ་ལང་པའི་ དཀའ་ངལ་བྱུང་དོ་ཟེར་ཨིནམ་ད་ རྒྱ་སྐྱེད་འབད་སའི་ ས་ཁོངས་ཡང་མེདཔ་ལས་ སློབ་གྲྭ་ནང་ འཛུལ་ཞུགས་ཀྱི་དཀའ་ངལ་དེ་ སྦོམ་ཤོས་ཅིག་ ཨིན་ཟེར་ཨིན་པས།ཁོ་གིས་ སླབ་མིའི་ནང་ སློབ་གྲྭ་ནང་ ད་ལྟོ་ཡང་ ཨ་ལོ་འཛུལ་ཞུགས་འབད་དོ་ཡོདཔ་ལས་ དུས་ཅི་ ཁྲོམ་སྡེ་འོག་གི་ གཞུང་གི་སློབ་གྲྭ་ཚུ་ནང་ སློབ་ཕྲུག་གི་གྱངས་ཁ་༤,༠༠༠ ལས་ལྷག་སྟེ་ འོང་ནི་མས་ཟེར་ཨིནམ་ད་ སྤྱི་ལོ་༢༠༡༧ ལུ་ སློབ་ཕྲུག་༣,༩༤༥ ཡོདཔ་ཨིན་པས།ཁྲོམ་སྡེ་དང་ སློབ་གྲྭ་༢ ལུ་ དཀའ་ངལ་སྦོམ་ཤོས་ར་ བློ་གསར་སློབ་རིམ་དོན་ལུ་ འཛུལ་ཞུགས་འབད་མི་དེ་ཨིནམ་ད་ དུས་ཅི་ གསརཔ་འཛུལ་ཞུགས་འབད་མི་ ཨ་ལོ་༧༥༠-༨༠༠ དེ་ཅིག་ཡོད་མི་ལས་༣༠༠ ལྷགཔ་ཅིག་ བློ་གསར་སློབ་རིམ་ནང་ཨིན་པས།རྡོ་རྗེ་དབང་ཕྱུག་གིས་ སླབ་མིའི་ནང་ འཛུལ་ཞུགས་འབད་མི་ཚུ་ག་ར་ ངེས་བདེན་གྱི་ གནད་དོན་ཙང་ཙ་ཨིནམ་ད་ བློ་གསར་སློབ་རིམ་གྱི་དོན་ལུ་ ཨ་ལོ་ཚུ་ སྐྱེས་ལོ་༦ ལང་དགོཔ་ཨིན་རུང་ ཁྲོམ་སྡེ་གིས་ སྐྱེས་ལོ་༥ དང་ཟླཝ་༧ ལང་མི་ཚུ་ཡང་ འཛུལ་ཞུགས་འབད་བཅུག་མི་དེ་ཡང་ ཤུལ་མའི་ལོ་ནང་ ཨ་ལོ་དེ་ཚུ་ སྐྱེས་ལོ་༧ དེ་ཅིག་ ལང་ནི་དེ་གིས་ཨིན་ཟེར་ཨིན་པས།ཁྲོམ་སྡེ་གིས་ ཕུན་ཚོགས་གླིང་འབྲིང་རིམ་སློབ་གྲྭ་བར་མའི་ སློབ་ཁང་ཚུ་ ཉམས་བཅོས་དང་ རྒྱ་སྐྱེད་ལ་སོགས་པ་ཚུ་ འབད་ནིའི་དོན་ལུ་ དངུལ་ཀྲམ་ས་ཡ་༡ ཟད་འགྲོ་བཏང་ཡོདཔ་ད་ སློབ་གྲྭའི་དབུ་འཛིན་ ཚེ་དབང་རིག་འཛིན་གྱིས་ སླབ་མིའི་ནང་ སློབ་རིམ་ཆུང་བ་ཚུ་གི་དོན་ལུ་ དཀའ་ངལ་ཡོད་ཟེར་ཨིན་པས།ཁོ་གིས་ སླབ་མིའི་ནང་ ཕུན་ཚོགས་གླིང་འབྲིང་རིམ་སློབ་བར་མའི་ནང་ བློ་གསར་སློབ་རིམ་གྱི་དོན་ལུ་ སྡེ་ཚན་༣ བཞག་སྟེ་ཡོད་ཟེར་ཨིན་རུང་ སློབ་ཕྲུག་གི་གྱངས་ཁ་ ཡར་སེང་སོང་ཡོདཔ་ལས་ ད་རུང་ སྡེ་ཚན་ཅིག་ ཁ་སྐོང་བཟོ་དགོཔ་ཐོན་ཡི་ཟེར་ཨིནམ་ད་ སྤྱི་ལོ་༢༠༡༧ ལུ་ བློ་གསར་གྱི་ སློབ་ཕྲུག་༡༠༨ ཡོད་མི་ལས་ དུས་ཅི་༡༤༨ ལུ་ ཡར་སེང་སོང་ཡོདཔ་ལས་ ལོ་བསྟར་བཞིན་དུ་ སློབ་ཕྲུག་གི་གྱངས་ཁ་ ཡར་སེང་འགྱོཝ་མས་ཟེར་ཨིན་པས། ཁོ་གིས་འབད་བ་ཅིན་ སློབ་གྲྭ་དེ་ནང་ སློབ་ཕྲུག་༡,༠༠༠ དེ་ཅིག་གི་ ཤོང་ཚད་ལས་བརྒལ་ མེད་མི་ལུ་བརྟེན་ དེ་ལས་ལྷག་སྟེ་ ལེན་མི་ཚུགས་ཟེར་ཨིནམ་ད་ ཕུན་ཚོགས་གླིང་འབྲིང་རིམ་སློབ་གྲྭ་བར་མ་དེ་ རྙིང་ཤོས་ཅིག་ཨིན་པའི་ཁར་ ས་ཆ་ཀེ་ཨར་༡.༨༢ ལས་བརྒལ་མེདཔ་ལས་ རྒྱ་སྐྱེད་འབད་ནིའི་ ས་ཁོངས་མེད་ཟེར་ཨིན་པས།ཁྲོམ་དཔོན་ཨུ་ཊར་ཀུ་མར་རའི་གིས་ སླབ་མིའི་ནང་ སློབ་གྲྭ་ནང་ འཛུལ་ཞུགས་ཀྱི་དཀའ་ངལ་ཐོན་མི་དེ་ ལོ་བསྟར་བཞིན་དུ་ མི་རློབས་ཡར་སེང་འགྱོ་བའི་ཁར་ སློབ་གྲྭ་ཚད་ཅིག་ལས་བརྒལ་ མེད་ནི་དེ་གིས་ཨིནམ་ད་ དུས་ཅི་ གསརཔ་འཛུལ་ཞུགས་འབད་མིའི་གྱངས་ཁ་དེ་ ལོག་ལྟབ་ཀྱིས་ ཡར་སེང་སོང་ཡི་ཟེར་ཨིན་པས།རྡོ་རྗེ་དབང་ཕྱུག་གིས་ སླབ་མིའི་ནང་ ཁྲོམ་སྡེ་གིས་ འཆར་གཞི་༡༢ པའི་ནང་ སློབ་གྲྭ་༢ ཀྱི་ གྲོས་འཆར་བཙུགས་ཏེ་ ཡོད་པའི་ཁར་ ཤེས་རིག་ལྷན་ཁག་གིས་ཡང་ རྒྱབ་སྐྱོར་གནང་སྟེ་ཡོདཔ་ལས་ དེ་གིས་ ཕན་ཐོགས་འབྱུང་འོང་ཟེར་ ཨིན་པའི་གནས་ཚུལ།
Check Also
རྒྱ་ཚ་སྦིས་ལུ་ ཆུ་རུད་ཐོན་མིའི་ནང་ མི་༢ ལུ་ ཤི་རྐྱེན་དང་༣ འཚོལ་བའི་བསྒང་ཡོདཔ།
༉ ཁ་ཙ་ དྲོ་པའི་ཆུ་ཚོད་༢ དང་ སྐར་མ་༣༠ དེ་ཅིག་ཁར་ ལྷུན་རྩེ་ཀུར་སྟོད་རྒེད་འོག་ རྒྱ་ཚ་སྦིས་གཡུས་ཚན་ནང་ ཆུ་རུད་ཐོན་མི་དེ་གིས་ མི་༧ འཕྱགས་བདའ་ཡོདཔ་བཞིན་དུ་ ཉེན་སྲུང་སྡེ་ཚན་གྱིས་ ཕོ་སྐྱེས་༡ དང་ ཨམ་སྲུ་༢ …

robotstxt: allowed

filter: keep


text:
༉ གཞུང་གིས་འབད་བ་ཅིན་ བསམ་གྲུབ་ལྗོངས་མཁར་ ཕུན་ཚོགས་ཐང་རྒེད་འོག་ བསམ་རང་ལུ་ཡོད་པའི་ ལས་འགུལ་དེ་ སེམས་ཅན་སྲོག་གཅོད་ཁང་ མེན་ཟེར་ཨིན་པས།
དེ་ཡང་ སྤྱི་ཟླ་༦ པའི་ཚེས་༢ ལུ་ རྒྱལ་ཡོངས་ཚོགས་སྡེ་ནང་ སོ་ནམ་བློན་པོ་ ཡེ་ཤེས་རྡོ་རྗེ་གིས་ གསལ་ཞུ་འབད་མིའི་ནང་ བསམ་རང་གི་ལས་འགུལ་དེ་ སེམས་ཅན་གྱི་སོན་ བཀྲམ་སྤེལ་འབད་སའི་ ས་གོ་མ་གཏོགས་ སྲོག་གཅོད་ཁང་མེནམ་ ངེས་བདེན་ཨིན་ཟེར་ཨིན་པས།
གནད་དོན་དེའི་ཐོག་ལུ་ རྒྱལ་ཡོངས་ཚོགས་སྡེ་གིས་ གཞུང་ལུ་ དྲི་བཀོད་འབད་མི་དེ་ ད་རེས་འབདཝ་ད་ ཐེངས་༢ པ་ཨིནམ་ད་ ཁ་ཙ་ སོ་ནམ་བློན་པོ་གིས་ གསལ་ཞུ་འབད་མི་དང་འཁྲིལ་བ་ཅིན་ བསམ་རང་གི་ ས་གོ་དེ་ སེམས་ཅན་སྲོག་གཅོད་ཁང་མེན་ཟེར་མི་དེ་ ཁོ་ར་ ཤི་བའི་སྲོག་ལུ་ཐུག་རུང་ ཁས་ལེན་འབད་ཚུགསཔ་མ་ཚད་ བློན་པོ་དང་གཅིག་ཁར་ ཚོགས་ཁང་ནང་འོང་མི་ འགོ་དཔོན་༥ པོ་དེ་ཡང་ དཔང་པོ་སྦེ་བཙུགས་རུང་ མ་བཏུབ་མེད་ཟེར་ཨིན་པས།
བློན་པོ་གིས་འབད་བ་ཅིན་ དེ་བཟུམ་གྱི་ མ་བདེན་པའི་གཏམ་ཚུ་ལུ་ ཡིད་ཆེས་བསྐྱེད་ནི་མེན་པར་ ལྟ་ཞིབ་རེ་འབད་བལྟ་བ་ཅིན་ སྲོག་གཅོད་ཁང་ ཨིན་ན་མེན་ན་ ལེགས་ཤོམ་སྦེ་ ཧ་གོ་ཚུགས་ཟེར་ཨིན་པས།
དེ་འབདཝ་ད་ དྲི་བ་བཀོད་མི་ དབང་འདུས་ཀྱི་འཐུས་མི་ བཀྲིས་རྡོ་རྗེ་གིས་འབད་བ་ཅིན་ ན་ཧིང་ རྒྱལ་ཡོངས་ཚོགས་སྡེའི་ ཚོགས་ཐེངས་༡༥ པའི་ནང་ གནད་དོན་དེའི་ཐོག་ལུ་ སོ་ནམ་བློན་པོ་ལུ་ དྲི་བ་བཀོད་པའི་སྐབས་ སྲོག་གཅོད་ཁང་མེན་ཟེར་ ཞུ་བའི་ཤུལ་ལས་ རྒྱལ་ཡོངས་ཚོགས་སྡེའི་ ཁྲི་འཛིན་གྱིས་དབུ་གཙོས་པའི་ འཐུས་མི་སྡེ་ཚན་ཅིག་ བསམ་རང་ལུ་ བརྟག་ཞིབ་འབད་བར་སོང་བའི་སྐབས་ སེམས་ཅན་སྲོག་གཅོད་ཁང་ཨིནམ་སྦེ་ ཧ་གོ་ཡི་ཟེར་ཨིན་པས།
དེ་ཡང་ གཞུང་གི་ འཆར་གཞི་དང་འཁྲིལ་བ་ཅིན་ སྤྱི་ལོ་༢༠༡༧ དང་༢༠༡༨ ལུ་ ཉ་ཤ་མེ་ཊིག་ཊཱོན་ ས་ཡ་༡.༣ དགོ་མི་དེ་ ཉ་ཕྲུག་སྦེ་ བཏོན་ནི་མེན་པར་ ཉ་ཤ་སྦེ་ བཏོན་དོ་ཡོདཔ་མ་ཚད་ ལོ་དེ་ནང་ བྱ་༤༥,༠༠༠ མཁོ་འདོད་བཀོད་མི་དེ་ཡང་ བྱམོ་གིས་ ལོ་གཅིག་རྐྱངམ་གཅིག་ སྒོང་རྡོག་འབུད་བའི་ཤུལ་ལས་ བྱམོ་དེ་ ཤའི་དོན་ལུ་ ལག་ལེན་འཐབ་ཐངས་ལུ་ བལྟ་བ་ཅིན་ ལས་འགུལ་དེ་ སོན་བཀྲམ་སྤེལ་ཁང་ཨིན་ཟེར་མ་གཏོགས་ དོན་ངོ་མ་ལུ་ སེམས་ཅན་སྲོག་གཅོད་ཁང་ར་ ཨིན་མས་ཟེར་ཞུ་ཡི།
དེ་ལུ་ སོ་ནམ་བློན་པོ་གིས་ གཞུང་གི་ཧོངས་ལས་འབད་བ་ཅིན་ ལས་འགུལ་དེ་ནང་ རྩ་ལས་ར་ སྲོག་གཅོད་འབད་མ་ཆོགཔ་སྦེ་ཡོད་རུང་ སྒེར་གྱི་ཐོག་ལས་ སྲོད་གཅོད་འབད་མི་རེ་ འཐོན་འོང་ག་ཡང་ མི་ཤེས་ནི་ཨིནམ་ལས་ དེའི་ཐད་ལུ་ལྷོདཔ་ད་ གཞུང་གིས་ བཀག་ཆ་འབད་ནིའི་ དབང་ཚད་མེད་ཟེར་ཨིན་པས།
འཐུས་མི་བཀྲིས་རྡོ་རྗེ་གིས་ གཞུང་གི་འཆར་གཞི་དང་འཁྲིལ་བ་ཅིན་ ས་གོ་དེ་ནང་ ནང་འདྲེན་འབད་མི་ ཤའི་རིགས་ཚུ་ ལེགས་བཅོས་འབད་དེ་ རྒྱལ་ཁབ་ནང་ ཚོང་འབྲེལ་འཐབ་ནི་ཟེར་མི་དེ་ཡང་ ད་རེས་ འཆར་གཞི་དང་བསྟུན་ ལཱ་འབད་སར་ མཐོངམ་མས་ཟེར་མི་ལུ་ སོ་ནམ་བློན་པོ་གིས་འབད་བ་ཅིན་ ཤའི་རིགས་ཚུ་ ལེགས་བཅོས་འབད་དེ་ བཙོང་དོ་ཟེར་ཞུ་ཡི།
བློན་པོ་ཡེ་ཤེས་རྡོ་རྗེ་གིས་ ཞུ་མིའི་ནང་ སེམས་ཅན་ཚུ་གི་ སོན་བཀྲམ་སྤེལ་ཁང་བཟོ་མི་དེ་ཡང་ སྒོ་ནོར་ཐོན་སྐྱེད་ཀྱི་རིགས་ཚུ་ ཕྱི་ཁར་ལས་ ནང་འདྲེན་འབད་མི་དེ་ མར་ཕབ་འབད་དེ་ རང་མགོ་རང་འདྲོངས་ བཟོ་ནིའི་དོན་ལུ་ཨིན་ཟེར་ཨིན་པས།
དེ་ཡང་ སྤྱི་ལོ་༢༠༡༦ ལུ་ ཨོམ་གྱི་རིགས་ ནང་འདྲེན་འཐབ་མི་ལས་ དངུལ་ཀྲམ་ཐེར་འབུམ་༡.༡ ཕྱི་ཁར་ཟད་འགྲོ་བཏང་ཡོདཔ་མ་ཚད་ ཤའི་རིགས་ ནང་འདྲེན་འབད་མི་ལུ་ ཟད་འགྲོ་དངུལ་ཀྲམ་ཐེར་འབུམ་༡.༢ བཏང་མི་ལུ་ བལྟ་བ་ཅིན་ རྒྱལ་ཁབ་ནང་ སྒོ་ནོར་ཐོན་སྐྱེད་ཀྱི་རིགས་ གོང་འཕེལ་གཏང་དགོཔ་ ཁག་ཆེ་བས་ཟེར་ཨིན་པས།
དེ་ཡང་ ལོ་དེ་ནང་ ཕགཔ་༢༧,༠༠༠ དང་ ནོར་༡༧,༠༠༠ བྱ་༣༠༠,༠༠༠ ར་༦༠༠ ལྷགཔ་ཅིག་ དེ་ལས་ ཉ་ས་ཡ་༢ དེ་ཅིག་ ནང་འདྲེན་འཐབ་ནུག་ཟེར་ཨིནམ་ད་ མེ་ཊིག་ཊཱོན་༡ ལུ་ ཀེ་ཇི་༡,༠༠༠ ཡོདཔ་ཨིན་པས།
བློན་པོ་གིས་འབད་བ་ཅིན་ ལོ་བསྟར་བཞིན་དུ་ སྒོ་ནོར་སེམས་ཅན་ཚུ་གི་ མཁོ་འདོད་བཀོད་མི་ ཡར་སེང་འགྱོ་དོ་ཡོདཔ་བཞིན་དུ་ དུས་ཅི་ ད་ཚུན་གྱི་བར་ན་ ཕགཔ་༡༠,༢༠༠ དང་ ནོར་༩༠༠ བྱ་༣༧༨,༠༠༠ ཉ་༥༠༠,༠༠༠ དེ་ལས་ ཉ་ཕྲུག་ས་ཡ་༡ དེ་ཅིག་ མཁོ་འདོད་བཀོད་ཡོདཔ་ད་ གཞུང་གིས་ མི་སེར་གྱི་ མཁོ་འདོད་བསྒྲུབ་མ་ཚུགས་པ་ཅིན་ དེ་ལུ་ཡང་ ཁ་བཏང་མི་དང་ སྐྱོན་བརྗོད་འབད་མི་ ཐོནམ་མས་ཟེར་ ཨིན་པའི་གནས་ཚུལ།
བསྟན་འཛིན་རྣམ་རྒྱལ།


text:
༉ དགའ་སྐྱིད་གླིང་རྒེད་འོག་ལས་ ཨ་ནཱནཌ་རའི་གིས་ ཚོགས་རྒྱན་ཡོངས་བསྡོམས་ལས་ བརྒྱ་ཆ་༢༤.༤༡ ཐོབ་སྟེ་ གསར་སྤང་རྫོང་ཁག་གི་ རྒྱལ་ཡོངས་ཚོགས་སྡེའི་ འཐུས་མི་སྦེ་ བཙག་འཐུ་གྲུབ་ཡོདཔ་ཨིན་པས།
ཨ་ནཱནཌ་རའི་ལུ་ ཚོགས་རྒྱན་བསྡོམས་༤,༢༧༨ བཙུགས་ཡོད་མི་ལས་ ཚོགས་རྒྱན་༣,༥༣༤ དེ་ རྫོང་ཁག་གི་ ས་ཁོངས་ཚུ་ནང་ཡོད་མི་ ཚོགས་རྒྱན་ས་ཁོངས་༤༥ ནང་ ཚོགས་རྒྱན་འཕྲུལ་ཆས་ཐོག་ལས་ བཙུགས་ཡོདཔ་ཨིན་པས།
ཨ་ནཱནཌ་རའི་གིས་ སླབ་དོ་བཟུམ་འབད་བ་ཅིན་ ཁོ་གིས་ བཙག་འཐུ་འགྲུབ་ནིའི་ རེ་འདོད་བསྐྱེད་མི་དེ་ཡང་ རྫོང་ཁག་གི་ མི་སེར་ཚུ་ལུ་ གདོང་ལེན་བྱུང་པའི་གནད་དོན་ཚུ་ ཧ་གོ་ཡོདཔ་མ་ཚད་ ག་ཡང་མ་འགྱོ་བའི་ ཧེ་མ་ལས་ རྒེད་འོག་ག་རའི་ནང་ ལྟ་སྐོར་སོང་མི་ལུ་བརྟེན་ ཨིན་ཟེར་ཨིན་པས།
ཁོ་གིས་འབད་བ་ཅིན་ འདས་པའི་ལོ་༥ འི་རིང་ རྫོང་ཁག་ནང་ར་ སྡོད་ཡོདཔ་བཞིན་དུ་ ད་རེས་ མི་ཚུ་གིས་ ཁོ་བཙག་འཐུ་འབད་མི་ལུ་བརྟེན་ མི་སེར་ཚུ་ལུ་ རྩ་འགེངས་ཕྱག་ཞུ་ནི་ཟེར་ཨིནམ་ད་ ཁོ་གིས་ ད་རེས་འབདཝ་ད་ རྒྱལ་ཡོངས་ཚོགས་སྡེའི་ བཙག་འཐུའི་དོན་ལུ་ ཚར་༢ བཅའ་མར་གཏོགསཔ་ཨིན་པས།
འདེམས་ངོ་༧ ལས་ རྒྱལ་ཡོངས་ཚོགས་སྡེའི་ངོ་ཚབ་ བཙག་འཐུ་འབད་ནིའི་དོན་ལུ་ རྫོང་ཁག་ནང་ འོས་ལྡན་གྱི་ ཚོགས་རྒྱན་བཙུགས་མི་༢༩,༨༤༨ ཐོ་བཀོད་འབད་མི་ལས་ འགྲེམ་ཐོག་ཚོགས་རྒྱན་༤,༠༧༤ བརྩིས་ཏེ་ མི་༡༧,༥༢༤ གིས་ ཚོགས་རྒྱན་བཙུགས་ཡོདཔ་ཨིན་པས།
རྒྱལ་ཡོངས་ཚོགས་སྡེའི་ འཐུས་མི་བགྲེསཔ་ བདེ་སྐྱིད་གླིང་རྒེད་འོག་ལས་ དཱན་བྷ་དུར་ མོང་གར་གྱིས་ འགྲེམ་ཐོག་ཚོགས་རྒྱན་༦༤༡ བརྩིས་ཏེ་ ཚོགས་རྒྱན་བསྡོམས་༢,༤༥༥ ཐོབ་ཡོདཔ་ད་ ཆུ་གཟར་སྒང་རྒེད་འོག་ལས་ ཁ་རི་ལཱལ་ གུ་རུང་གིས་ འགྲེམ་ཐོག་ཚོགས་རྒྱན་༡༧༧ བརྩིས་ཏེ་ ཚོགས་རྒྱན་བསྡོམས་༨༥༤ ཐོབ་མི་དེ་ ཉུང་ཤོས་ཨིནམ་བཞིན་དུ་ གསེར་གཞོང་ལས་ པདྨ་བཀྲིས་ཀྱིས་ འགྲེམ་ཐོག་ཚོགས་རྒྱན་ མཐོ་ཤོས་ཐོབ་ཡོདཔ་ཨིན་པས།
ཉིན་གྲངས་༣ གྱི་རིང་ འགྲེམ་ཐོག་ཚོགས་རྒྱན་གྱི་ ཡིག་ཤུབས་ཀ་པ་ ཁ་ཕྱེ་མི་དེ་བརྩིས་ཏེ་ ཉིན་གྲངས་༤ གི་རྒྱབ་ལས་ འགྲེམ་ཐོག་ཚོགས་རྒྱན་གྱངས་ཁ་རྐྱབ་པའི་སྐབས་ པདྨ་བཀྲིས་ཀྱིས་ འགྲེམ་ཐོག་ཚོགས་རྒྱན་༡,༢༤༠ དང་ འཕྲུལ་ཆས་ཐོག་ལས་ ཚོགས་རྒྱན་༢,༤༩༦ ཐོབ་ཡོདཔ་ཨིན་པས།
དགེ་ལེགས་ཕུག་ཁྲོམ་ལས་ ཚེ་རིང་ནོར་བུ་གིས་ ཁྲོམ་སྡེའི་ཚོགས་རྒྱན་ས་ཁོངས་ནང་ ཚོགས་རྒྱན་བསྡོམས་༥༥༢ བཙུགས་ཡོད་མི་ལས་༣༦༣ ཐོབ་ཡོདཔ་ད་ འགྲེམ་ཐོག་ཚོགས་རྒྱན་༥༩༩ བརྩིས་ཏེ་ ཚོགས་རྒྱན་བསྡོམས་༣,༥༩༠ ཐོབ་ཡོདཔ་བཞིན་དུ་ འཇིགས་མེད་གླིང་རྒེད་འོག་ལས་ ཚེ་རིང་དཔལ་འབྱོར་གྱིས་ འགྲེམ་ཐོག་ཚོགས་རྒྱན་༢༤༤ བརྩིས་ཏེ་ ཚོགས་རྒྱན་བསྡོམས་༨༦༨ ཐོབ་ཡོདཔ་ཨིན་པས།
དེ་ལས་ གཤོམ་སྤང་ཁ་ལས་ ཨྱོན་ཚེ་རིང་གིས་ འགྲེམ་ཐོགཚོགས་རྒྱན་༤༢༩ བརྩིས་ཏེ་ ཚོགས་རྒྱན་བསྡོམས་༡,༧༤༣ ཐོབ་ཡོདཔ་ཨིན་པས།
བདེ་སྐྱིད་གླིང་འབྲིང་རིམ་སློབ་གྲྭ་འོག་མའི་ ཚོགས་རྒྱན་ས་ཁོངས་ནང་ ཚོགས་རྒྱན་དང་པ་ བཙུགས་མི་དེ་ བདེ་སྐྱིད་གླིང་རྒེད་འོག་ལས་ སྐྱེས་ལོ་༧༠ ལང་མི་ དེའུ་མ་ཡ་དེ་ཨིནམ་ད་ མོ་གིས་འབད་བ་ཅིན་ དྲོ་པའི་ཆུ་ཚོད་༧ ལུ་འོང་ཡོདཔ་ལས་ སྤྱི་ཚོགས་ཀྱི་ བཙག་འཐུ་ག་རའི་ནང་ ཚོགས་རྒྱན་བཙུགས་ཡོདཔ་བཞིན་དུ་ དུས་ཅི་གི་ སྤྱི་ཚོགས་ཀྱི་ བཙག་འཐུའི་ནང་ཡང་ ཚོགས་རྒྱན་བཙུགས་ཅི་ཟེར་ཨིན་པས།
དགའ་སྐྱིད་གླིང་རྒེད་འོག་ལས་ ལྷན་ཐབས་འགྲེམ་ཐོག་ཚོགས་རྒྱན་གྱི་དོན་ལུ་ ཐོ་བཀོད་འབད་ཡོད་མི་ ཚོགས་རྒྱན་བཙུགས་མི་༤ ཚོགས་རྒྱན་ས་ཁོངས་ནང་ལས་ ལོག་བཏང་ཡོདཔ་བཞིན་དུ་ དགེ་ལེགས་ཕུག་རྒེད་འོག་ལས་ཡང་ སློབ་ཕྲུག་ཅིག་ ཚོགས་རྒྱན་ས་ཁོངས་ལས་ ལོག་བཏང་ཡོདཔ་ཨིན་པས།
རྒེད་འོག་༡༢ དང་ ཁྲོམ་སྡེ་ལས་ དགེ་ལེགས་ཕུག་དང་ རྟ་རས་ཐང་ ཨུམ་གླིང་ སེངྒེ་དང་ ཆུ་འཛོམས་རྒེད་འོག་ཚུ་ལས་ རྒྱལ་ཡོངས་ཚོགས་སྡེའི་ བཙག་འཐུའི་དོན་ལུ་ འདེམས་ངོ་གདམ་འཐུ་མ་འབད་བའི་གནས་ཚུལ།
སྐད་སྒྱུར་ སྐལ་བཟང་དབང་ཕྱུག།


text:
༉ རྒྱལ་ཡོངས་ཚོགས་སྡེའི་ བཙག་འཐུ་༣ པ་རན་ནི་ལུ་ ཉིནམ་༡ ལས་བརྒལ་མེད་ནི་དེ་གིས་ པདྨ་དགའ་ཚལ་ལུ་ བཙག་འཐུའི་དོན་ལུ་ གྲ་སྒྲིག་སོང་ཡོདཔ་བཞིན་དུ་ སྤྱི་ཟླ་༤ པའི་ཚེས་༡༧ ལུ་ ཚོགས་རྒྱན་ས་ཁོངས་༦༠ ནང་ ཚོགས་རྒྱན་འགོ་དཔོན་༣༦༦ དང་ ཉེན་སྲུང་ལྟ་རྟོག་པ་༡༨༠ བཏང་ཡོདཔ་ཨིན་པས།
སྡེ་ཚན་ཚུ་ དེ་ཚེ་ར་ ཁོང་རའི་ས་ཁོངས་ཚུ་ནང་ ལྷོད་ཡོདཔ་བཞིན་དུ་ འགོ་དཔོན་དང་ ཉེན་སྲུང་ལྟ་རྟོག་པ་ཚུ་ ཚོགས་རྒྱན་ས་ཁོངས་ཚུ་ནང་ བསྐྱལ་ནིའི་དོན་ལུ་ རྫོང་ཁག་གིས་ སྐྱེལ་འདྲེན་ཞབས་ཏོག་ཚུ་ བྱིན་ཡོདཔ་ཨིན་པས།
ངོས་ལེན་འགོ་དཔོན་ ཚོང་ཀྲུ་གིས་ སླབ་དོ་བཟུམ་འབད་བ་ཅིན་ རྫོང་ཁག་ནང་ ཚོགས་རྒྱན་ས་ཁོངས་༦༠ ཡོད་མི་དེ་ཡང་ ངང་ལམ་དྲུང་ཁག་ནང་ ཚོགས་རྒྱན་ས་ཁོངས་༡༨ དང་ མཁར་-གཡུ་རུང་ལུ་༢༥ དེ་ལས་ ན་ནོང་-ཤུ་མར་ལུ་ ཚོགས་རྒྱན་ས་ཁོངས་༡༧ ཡོད་ཟེར་ཨིན་པས།
ཁོ་གིས་ སླབ་མིའི་ནང་ ཚོགས་རྒྱན་ས་ཁོངས་ལ་ལོ་ཅིག་ འཁོར་ལམ་གྱི་མཐུད་སྦྲེལ་མེདཔ་ལས་ སྤྱི་ཟླ་༤ པའི་ཚེས་༡༧ ལས་ ཚོགས་རྒྱན་འགོ་དཔོན་དང་ ཉེན་སྲུང་ལྟ་རྟོག་པ་ཚུ་ ས་ཁོངས་ཚུ་ནང་ བཏང་ཡི་ཟེར་ཨིནམ་ད་ གདུང་སྨིན་རྒེད་འོག་ འུང་བོ་རང་ལུ་ཡོད་མི་ ཚོགས་རྒྱན་ས་ཁོངས་ནང་ འཁོར་ལམ་ལས་ དུས་ཡུན་ཆུ་ཚོད་༤ དེ་ཅིག་ རྐང་སྟོང་སྦེ་ འགྱོ་དགོ་མི་ལུ་བརྟེན་ གདོང་ལེན་ཅིག་ འོང་ནི་མས་ཟེར་ཨིན་པས།
ཁོ་གིས་འབད་བ་ཅིན་ ཤུ་མར་དང་ གཡུ་རུང་ དེ་ལས་ བདེ་ཆེན་གླིང་དང་ བཟོ་སྦལ་རྒེད་འོག་ཚུ་ནང་ ཐོ་བཀོད་འབད་མི་ འོས་ལྡན་གྱི་ ཚོགས་རྒྱན་བཙུགས་མི་ མཐོ་ཤོས་ཡོདཔ་ལས་ ཚོགས་རྒྱན་ས་ཁོངས་དེ་ཚུའི་ནང་ ཚོགས་རྒྱན་འགོ་དཔོན་༧ རེ་ ཡོདཔ་བཞིན་དུ་ ས་ཁོངས་གཞན་ཚུ་ནང་ ཉུང་ཤོས་འགོ་དཔོན་༦ དང་ ཉེན་སྲུང་ལྟ་རྟོག་པ་༣ རེ་ ཡོད་ཟེར་ཨིན་པས།
སྤྱི་ཟླ་༤ པའི་ཚེས་༩ དང་༡༠ ལུ་ ཚོགས་རྒྱན་འཕྲུལ་ཆས་ཚུ་ ཐིའུ་རྐྱབ་ཡོདཔ་ད་ ཚོང་ཀྲུ་གིས་ སླབ་མིའི་ནང་ ཐག་རིང་སར་ཡོད་མི་ ཚོགས་རྒྱན་ས་ཁོངས་ཚུ་ནང་ ཚོགས་རྒྱན་འཕྲུལ་ཆས་ཐེབས་རེ་ བཀྲམ་སྤེལ་འབད་དེ་ ཡོད་ཟེར་ཨིནམ་བཞིན་དུ་ རྫོང་ཁག་ནང་ ཤུ་མར་ ན་ནོང་ གཡུ་རུང་ དེ་ལས་ མཁར་དང་ བདེ་ཆེན་གླིང་རྒེད་འོག་ཚུ་ལས་ འདེམས་ངོ་༥ ཡོདཔ་ཨིན་པས།
ངོས་ལེན་འགོ་དཔོན་ཡིག་ཚང་དང་འཁྲིལཝ་ད་ རྫོང་ཁག་གི་ ལྷན་ཐབས་ཚོགས་རྒྱན་ས་ཁོངས་༢ ཀྱི་དོན་ལུ་ ཚོགས་རྒྱན་བཙུགས་མི་བསྡོམས་༡,༢༣༦ ཐོ་བཀོད་འབད་ཡོད་མིའི་གྲས་ལས་ ཨམ་སྲུ་༦༡༧ དང་ ཕོ་སྐྱེས་༦༡༩ ཡོདཔ་ཨིན་པས།
ཚོང་ཀྲུ་གིས་ སླབ་མིའི་ནང་ ངང་ལམ་འབྲིང་རིམ་སློབ་གྲྭ་གོང་མ་དང་ པདྨ་དགའ་ཚལ་འབྲིང་རིམ་སློབ་འོག་མའི་ནང་ཡོད་མི་ ལྷན་ཐབས་ཚོགས་རྒྱན་ས་ཁོངས་༢ ནང་ མི་གྲངས་༧༦༩ གིས་ ཚོགས་རྒྱན་བཙུགས་ཡོད་མི་དེ་ བརྒྱ་ཆ་ལས་འབད་བ་ཅིན་༦༢ ཀྱི་རྩིས་ ཨིན་ཟེར་ཨིན་པས།
དེ་བཟུམ་སྦེ་ རྫོང་ཁག་གིས་ མི་༢,༣༡༩ ལུ་ ཐད་ཀར་དུ་ འགྲེམ་ཐོག་ཚོགས་རྒྱན་སྤྲོད་ཡོདཔ་བཞིན་དུ་ ཁ་ཙ་ཚུན་ འགྲེམ་ཐོག་ཚོགས་རྒྱན་༢,༠༧༣ ཐོབ་ཡོདཔ་ད་ སྤྱི་ཚེས་༡༩ ལུ་ ཕྱི་རུའི་ཆུ་ཚོད་༥ མ་རནམ་ལས་ ད་རུང་ འགྲེམ་ཐོག་ཚོགས་རྒྱན་ཐེབས་ འཐོབ་ཚུགས་པའི་ རེ་བ་ཡོད་ཟེར་ཨིན་པས།
རྫོང་ཁག་ནང་ འོས་ལྡན་གྱི་ ཚོགས་རྒྱན་བཙུགས་མི་༢༦,༠༨༩ དེ་ཅིག་ ཐོ་བཀོད་འབད་ཡོད་མིའི་གྲས་ལས་ ཕོ་སྐྱེས་༡༢,༦༦༨ དང་ ཨམ་སྲུ་༡༣,༤༢༡ ཡོདཔ་ཨིན་པའི་གནས་ཚུལ།
པདྨ་དགའ་ཚལ་ལས་ སྐལ་བཟང་དབང་ཕྱུག།


text:
འབྲུག་རྒྱལ་ཁབ་ནང་ལུ་ ནད་ཡམས་ཀོ་ཝིད– ༡༩ གི་ སྨན་ཁབ་ཀྱི་ནུས་པ་དང་ཁེ་ཕན་སྐོར་ ལྟ་རྟོག་ཞིབ་འཇུག་དོན་ལུ་ གྲོགས་རམ་གན་ཡིག་གུར་མཚན་རྟགས་བཀོད་ནིའི་ གནས་ཚུལ་གསར་བཏོན་འབདཝ་ཨིན།
འབྲུག་རྒྱལ་ཁབ་ནང་ལུ་ ནད་ཡམས་ཀོ་ཝིད- ༡༩ གི་ སྨན་ཁབ་ཀྱི་ནུས་པ་དང་ཁེ་ཕན་སྐོར་ ལྟ་རྟོག་ཞིབ་འཇུག་དོན་ལུ་ གྲོགས་རམ་གན་ཡིག་གུར་ སྤྱི་ལོ་ ༢༠༢༢ སྤྱི་ཟླ་ ༢ པའི་ཚེས་ ༡༥ ལུ་ རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ཀྱི་དྲུང་ཆེན་ འབྲུག་གཞི་ཚོགས་ཀྱི་མདོ་ཆེན་དང་ གེ་སར་རྒྱལ་པོ་སྨན་རིག་གཙུག་ལག་སློབ་སྡེའི་ སྲིད་འཛིན་གསུམ་གྱི་བར་ན་མཚན་རྟགས་བཀོད་གནང་ཡིག།
ལས་འགུལ་འདི་གིས་དམིགས་ཡུལ་གཙོ་བོ་ར་ སྨན་ཁབ་ཨེས་ཊ་ཟེ་ནི་ཀའི་ནུས་པ་དང་ཕན་ནུས་ དེ་ལས་ སྨན་ཁབ་འདི་གི་ཁྱད་པར་ཚུ་ཞིབ་འཇུག་འབད་དེ་ སྨན་ཁབ་འདི་ ན་ལོན་དང་སྐྱེས་ལོ་ ༡༢-༡༧ གྱི་ཨ་ལུ་ཆ་ཁྱབ་ལུ་ཕན་ནུས་ཚུ་བལྟནི་དང་ སྨན་ཁབ་འདི་འབྲུག་རྒྱལ་ཁབ་ནང་ལུ་ག་དེ་སྦེ་འགྱོ་བཏུབ་ག་ ཞིབ་འཇུག་གི་དོན་ལུ་ཨིན། ལས་འགུལ་འདི་གིས་ མཚན་རིག་རྟག་དཔྱད་ཁང་ཡར་དྲག་བཏང་སྟེ་ ཞིབ་འཇུག་གི་ལྕོགས་གྲུབ་སྒྲིང་སྒྲིང་བཏ་འདི་ འབྲུག་རྒྱལ་ཁབ་ནང་ལུ་ སྤུས་ཚད་ཅན་གྱི་སྨན་རིག་ཚུ་ཞིབ་འཇུག་འབད་ནི་ཕན་ཐོགས་འབྱུང་ནི་ཨིན། ཞིབ་འཇུག་འདི་གིས་ འབྲུང་གཞུང་གིས་ ནད་འབུཔ་དང་འབྲེལ་བའི་ལྟ་རྟོག་འབད་ནི་ སྲིད་བྱུས་ཀྱི་གྲོས་ཐག་བཅད་དེ་ ནད་ཡམས་ཀོ་ཝིད- ༡༩ དང་འབྲེལ་བའི་གདོང་ལེན་གྱི་ཐབས་བྱུས་བཏོན་ནི་དང་ ནད་ཡམས་གཞན་གྱི་དོན་ལུ་ཐབས་ཤེས་བཏོན་ནི་ལུ་ཡང་ཁེ་ཕན་འབྱུང་ནི་ཨིན།
ཡུ་ཨེས་ཌོ་ལར་ས་ཡ་ ༣.༣ གྱི་ལས་འགུལ་འདི་ མོ་ཌེ་ན་སྨན་བཟོ་བསྐྲུན་ལས་སྡེ་དང་ འབྲུག་གཞི་ཚོགས་གཉིས་མཉམ་འབྲེལ་ཐོག་ལས་མོ་ཌེ་ན་སྨན་བཟོ་བསྐྲུན་ལས་སྡེ་གིས་རྒྱ་སྐྱོར་མཛད་ཡོདཔ་ཨིན། ལས་འགུལ་འདི་ཡང་ གསོ་བའི་ལྷན་ཁག་དང་མཉམ་འབྲེལ་ཐོག་ལས་ གེ་སར་རྒྱལ་པོ་གསོ་རིག་གཙུག་ལག་སློབ་སྡེ་གིས་ལག་ལེན་འཐབ་ནི་ཨིན་པས།


text:
༉ རྩིས་ལོ་༢༠༡༦-༡༧ ལུ་ འབྲུག་མི་སེར་རྒྱུ་ནོར་གཞི་བཟུང་ཚད་འཛིན་འོག་གི་ ལས་འཛིན་ཚུ་གིས་ འོང་འབབ་དངུལ་ཀྲམ་ཐེར་འབུམ་༦.༣ དེ་ཅིག་ རྒྱལ་ཁབ་ཀྱི་ ནང་འཁོད་འོང་འབབ་ལུ་ ལྷན་ཐབས་འབད་ནུག།
ཨིན་རུང་ འདས་པའི་ལོ་དང་ཕྱདཔ་ད་ སྤྱི་ལོ་༢༠༡༧ ལུ་ ལས་འཛིན་དེ་ཚུ་གི་ འོང་འབབ་བརྒྱ་ཆ་༥.༩༦ དེ་ཅིག་ མར་བབས་སོང་ཡོདཔ་ཨིན་པས།
འོང་འབབ་ལྷན་ཐབས་འབད་མིའི་གྲངས་སུ་ ཁྲལ་དངུལ་ཀྲམ་ཐེར་འབུམ་༢.༣ དང་ བགོ་བཤའི་ཁེ་སང་ དངུལ་ཀྲམ་ཐེར་འབུམ་༤ སྤྲོད་མི་དེ་ཚུད་ནུག།
ཁ་ཙ་ འབྲུག་མི་སེར་རྒྱུ་ནོར་གཞི་བཟུང་གི་ ལོ་བསྟར་སྙན་ཞུ་༢༠༡༧ ཅན་མ་ གསར་བཏོན་འབདཝ་ད་ བཀོད་ཁྱབ་གཙོ་འཛིན་ དྲགོས་ཀརྨ་འོད་ཟེར་རལ་གྲི་གིས་ འདས་པའི་ལོ་ཚུ་ནང་ལས་ ལས་འབྲེལ་གྲུབ་འབྲས་ཚུ་ ཡར་དྲག་སོང་ཡོདཔ་མ་ཚད་ འཛིན་སྐྱོང་ལམ་ལུགས་ གཞི་བཙུགས་འབད་ཞིནམ་ལས་ཚུར་ ལས་སྡེ་ཚུ་གི་ ལས་འབྲེལ་གནས་ཚད་དེ་ འཇོན་ཐངས་ཅན་ཅིག་ལུ་ གྱུར་ཏེ་ཡོད་ཟེར་བཤད་ཅི།
མ་གཞི་ ལོ་དེ་ནང་ ལས་སྡེ་ཚུ་ལུ་ གདོང་ལེན་བྱུང་སྟེ་འབད་རུང་ རང་སོའི་ལཱ་ཚུ་ མཐར་འཁྱོལ་བྱུང་ནུག་ཟེར་ཨིན་པས།
སྤྱི་ལོ་༢༠༡༧ ལུ་ གློག་མེའི་ནུས་ཤུགས་རྒྱུན་ལམ་དེ་ མར་བབས་སོང་མི་ལུ་བརྟེན་ འབྲུག་སླར་འབྱུང་གློག་མེ་ལས་འཛིན་གྱི་ ཁེ་སང་བརྒྱ་ཆ་༨.༥ དེ་ཅིག་ མར་བབས་སོང་པའི་ཁར་ བཟོ་སྐྲུན་གྱི་ དཀའ་ངལ་བྱུང་མི་དེ་གིས་ འབྲུག་གློག་མེ་ལས་འཛིན་གྱི་ འོང་འབབ་བརྒྱ་ཆ་༡༦ དེ་ཅིག་ མར་བབས་སོང་རུང་ ལས་སྡེ་༢ ཀྱི་ སྤྱིར་བཏང་འོང་འབབ་ ལེགས་ཤོམ་ཐོན་ཏེ་ཡོད་ཟེར་ཨིན་པས།
འབྲུག་སླར་འབྱུང་གློག་མེ་ལས་འཛིན་གྱིས་ གཞུང་ལུ་ ཁྲལ་བཏབ་པའི་ཤུལ་ལས་ ཁེ་སང་དངུལ་ཀྲམ་ཐེར་འབུམ་༥.༠༨ དེ་ཅིག་ བཟོ་མི་དེ་ ལས་སྡེ་ཚུ་གི་གྲས་ལས་ མཐོ་ཤོས་ཅིག་ཨིནམ་ད་ འབྲུག་གློག་མེ་ལས་འཛིན་གྱིས་ ཁེ་སང་དངུལ་ཀྲམ་ཐེར་འབུམ་༡.༣༢ དེ་ཅིག་ བཟོ་ཡོདཔ་ཨིན་པས།
ལས་སྡེ་༢ ཀྱིས་ ལོ་དེ་ནང་ འོང་འབབ་ཡོངས་བསྡོམས་ལས་ བརྒྱ་ཆ་༨༥ དེ་ཅིག་ འབྲུག་མི་སེར་རྒྱུ་ནོར་གཞི་བཟུང་ལུ་ བྱིན་ཡོདཔ་ཨིན་པས།
རང་བཞིན་ཐོན་སྐྱེད་གོང་འཕེལ་ལས་འཛིན་གྱིས་ བྱེམ་དང་ ཤིང་ཆས་ཀྱི་ གོང་ཚད་མར་ཕབ་འབད་རུང་ ལོ་དེ་ནང་ ཁེ་སང་བརྒྱ་ཆ་༤༥ དེ་ཅིག་བཟོ་ནུག། དེ་འབདཝ་ད་ ས་གཏེར་ཁག་འབགཔ་ཚུ་ལུ་ རྒུད་འཐུས་དངུལ་ཀྲམ་ས་ཡ་༧༥ དེ་ཅིག་ སྤྲོད་དགོཔ་བྱུང་མི་ལུ་བརྟེན་ གྱོང་རྒུད་ཕོག་ནུག།
རྒྱལ་ཁམས་ས་གཏེར་ལས་འཛིན་ གཞི་བཙུགས་འབད་དེ་ ལོ་༢ ལས་བརྒལ་ མ་ལང་རུང་ གཞུང་ལུ་ཁྲལ་བཏབ་སྟེ་ ཁེ་སང་དངུལ་ཀྲམ་ས་ཡ་༦༧.༣༩ བཟོ་ཚུགས་མི་དེ་ ཡ་མཚན་ཆེ་དགོཔ་ཅིག་ཨིན་མས་ཟེར་ བཀོད་ཁྱབ་གཙོ་འཛིན་གྱིས་ བཤད་ཅི།
བརྡ་དོན་དང་ སྐྱེལ་འདྲེན་གྱི་ཐད་ཀར་ འབྲུག་བརྒྱུད་འཕྲིན་གྱིས་ ཁེ་སང་དངུལ་ཀྲམ་ས་ཡ་༨༢༨.༩༡ དེ་ཅིག་ བཟོ་སྟེ་ཡོདཔ་བཞིན་དུ་ འབྲུག་མཁའ་འགྲུལ་ལས་འཛིན་གྱིས་ སྤྱི་ལོ་༢༠༢༧ ལུ་ ལས་འབྲེལ་གྲུབ་འབྲས་ དྲག་ཤོས་ཐོན་ཡོད་མི་དེ་ཡང་ ལས་འཛིན་གྱིས་ གཞུང་ལུ་ ཁྲབ་བཏབ་པའི་ཤུལ་ལས་ ཁེ་སང་དངུལ་ཀྲམ་ས་ཡ་༣༤༨.༦༢ དེ་ཅིག་ བཟོ་ཡོདཔ་ཨིན་པས།
འབྲུག་མཁའ་འགྲུལ་ལས་འཛིན་གྱི་ བཀོད་ཁྱབ་གཙོ་འཛིན་ རྟ་མགྲིན་དབང་ཕྱུག་གིས་ ད་རེས་ ལས་འཛིན་གཞི་བཙུགས་འབད་དེ་ ལོ་༣༥ ལང་པའི་ཤུལ་ལས་ ཁེ་སང་རྒྱ་ཆེ་དྲགས་སྦེ་ བཟོ་མི་དེ་ འགོ་དང་པ་ཨིན་ཟེར་བཤད་ཅི།
དེ་ཡང་ ལས་འཛིན་གྱི་ འཆར་དངུལ་ལམ་ལུགས་དེ་ བསྒྱུར་བཅོས་དང་ གནམ་གྲུའི་ལག་ལེན་འཐབ་ཐངས་ དེ་ལས་ ཟད་འགྲོ་མར་ཕབ་འབད་མི་ལུ་བརྟེན་ཨིན་ཟེར་བཤད་ཅི།
སྤྱི་ལོ་༢༠༡༧ ལུ་ བཟོ་སྐྲུན་གོང་འཕེལ་ལས་འཛིན་གྱིས་ རིང་གོང་དངུལ་ཀྲམ་ས་ཡ་༡༣.༣༦ གནས་པའི་ དེང་སང་གི་འཕྲུལ་ཆས་ཚུ་ ཉོ་མི་དང་ དངུལ་ཀྲམ་ས་ཡ་༢.༢༤༡ དེ་ཅིག་ ལོག་ཐོབ་མ་ཚུགས་མི་ལུ་བརྟེན་ རྒུད་ཕོག་ནུག།
དེ་ལས་ འབྲུག་ཤིང་བཟོ་ལྟེ་བ་གིས་ ལོ་དེ་ནང་ ཟད་འགྲོ་དངུལ་ཀྲམ་ས་ཡ་༨༥.༩༤ དེ་ཅིག་ བཏང་ཐོག་ལས་ འོང་འབབ་དངུལ་ཀྲམ་ས་ཡ་༩༣.༥༡ བཟོ་ཡོད་རུང་ གཞུང་ལུ་ ཁྲབ་བཏབ་བའི་ཤུལ་ལས་ ལས་འཛིན་གྱིས་ ཁེ་སང་དངུལ་ཀྲམ་ས་ཡ་༤.༢༥ དེ་ཅིག་ བཟོ་ཡོདཔ་ཨིན་པས།
ཐིམ་ཕུག་བརྡ་དོན་གླིང་ག་གིས་ འོང་འབབ་དངུལ་ཀྲམ་ས་ཡ་༤༨.༧༢ བཟོ་ཡོད་རུང་ ཁྲལ་བཏབ་པའི་ཤུལ་ལས་ ཁེ་སང་དངུལ་ཀྲམ་ས་ཡ་༡༧.༢༤ དེ་ཅིག་ བཟོ་ཡོད་མི་དེ་ཡང་ སྤྱི་ལོ་༢༠༡༦ དང་ཕྱདཔ་ད་ ཡར་འཕར་སོང་ཡོདཔ་ཨིན་པས། འབྲུག་གི་དངུལ་ཁང་གིས་ ལོ་དེ་ནང་ ཟད་འགྲོ་ཡང་ རྒྱ་ཆེ་དྲགས་སྦེ་ར་ བཏང་ཡོདཔ་བཞིན་དུ་ འོང་འབབ་ཡང་ དངུལ་ཀྲམ་ས་ཡ་༣,༠༤༥.༢༨ དེ་ཅིག་ བཟོ་མི་ལས་ གཞུང་ལུ་ ཁྲབ་བཏབ་པའི་ཤུལ་ལས་ ཁེ་སང་དངུལ་ཀྲམ་ས་ཡ་༧༠༧.༥༢ དེ་ཅིག་ བཟོ་མི་དེ་ཡང་ ཧེ་མ་དང་ཕྱདཔ་ད་ བརྒྱ་ཆ་༢༤.༡༡ དེ་ཅིག་ མར་བབས་སོང་ནུག།
དངུལ་ཁང་གི་ བཀོད་ཁྱབ་གཙོ་འཛིན་ པདྨ་ཨེན་ན་དཱིག་གིས་ སླབ་མིའི་ནང་ མ་གཞི་ ལོ་དེ་ཡང་ རྒྱལ་གཞུང་དངུལ་ལས་དབང་འཛིན་གྱིས་ སྐྱིན་འགྲུལ་གྱི་ ཚད་གཞི་དེ་ མར་ཕབ་འབད་རུང་ གྲུབ་འབྲས་ལེགས་ཤོམ་ ཐོན་ཚུགས་ཅི་ཟེར་ཨིན་པས།
གདུང་བསམ་རྩི་ས་ལས་འཛིན་གྱིས་ སྤྱི་ལོ་༢༠༡༧ ནང་ འོང་འབབ་བཟོ་མ་ཚུགས་མི་དེ་ཡང་ ཟད་འགྲོ་མང་ཤོས་ར་ སྐྱིན་ཚབ་བཏབ་མི་ལུ་བརྟེན་ཨིན་པས།
དེ་མ་ཚད་ ལས་འཛིན་གྱི་ བཀོད་ཁྱབ་གཙོ་འཛིན་འོགམ་ ཀརྨ་དགེ་ལེགས་ཀྱིས་འབད་བ་ཅིན་ ཅ་དངོས་དང་ ཞབས་ཏོག་གི་ཁྲལ་ དེ་ལས་ རྒྱ་གར་གྱི་ རུ་པི་༥༠༠ དང་ སྟོང་ལོར་ཚུ་ གནས་གོང་མེདཔ་བཟོ་མི་དེ་གིས་ ཟླཝ་༢ དེ་ཅིག་ ཐོན་སྐྱེད་འབད་མ་ཚུགས་པར་ ལུས་མི་ལུ་བརྟེན་ རྒུད་ཕོག་ཅི་ཟེར་ཨིན་པས།
རྒྱལ་སྤྱི་ཀུ་ཕུ་ཀུ་སྒེར་ལས་སྡེ་གིས་ འོང་འབབ་དངུལ་ཀྲམ་ས་ཡ་༣༥.༨༠ དང་ ཟད་འགྲོ་དངུལ་ཀྲམ་ས་ཡ་༣༡.༧༨ བཏང་ཡོདཔ་བཞིན་དུ་ གཞུང་ལུ་ ཁྲབ་བཏབ་སྟེ་ ཁེ་སང་དངུལ་ཀྲམ་ས་ཡ་༤.༠༡ དེ་ཅིག་ བཟོ་ཡོདཔ་ཨིན་པས།
འབྲུག་མི་སེར་རྒྱུ་ནོར་གཞི་བཟུང་ཚད་འཛིན་འོག་ལུ་ གློག་མེ་དང་ བརྒྱུད་འཕྲིན་ དངུལ་ཁང་ལ་སོགས་པ་བརྩིས་ཏེ་ ལས་འཛིན་༢༦ ཡོདཔ་ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
འགྲེལ་བཤད་ཐབས་ལམ་སྐབས་ གནས་ཚུལ་འདི་ སྤྲོ་སྣང་ཅན་ཅིག་ འོང་དགོ་པ་ཅིན་ སེམས་ཁར་འཆར་སྣང་འབྱུང་ཚུགས་པའི་ མནོ་བསམ་གཏང་དགོ། ཁྱོད་ལུ་གཞི་བཀོད་དང་ བཟོ་བཀོད་ཀྱི་ ལཱ་འབད་ནིའི་འགན་འཁུར་ མ་ཕོག་རུང་ ཁྱོད་ཀྱི་གནས་ཚུལ་འདི་ལུ་ མཐའ་མཇུག་ལུ་དགོ་པའི་ པར་རིས་དང་ སྣང་བརྙན་ཚུ་ མནོ་བསམ་གཏང་དགོ།གནས་སྐབས་ཅིག་གི་ མགུ་རྒྱན་་ ཟིན་བྲིས་བཏབ་བཞག་དོ་བཟུམ་ འདི་བཟུམ་མའི་བྱ་རིམ་གྱིས་ ཁྱོད་རའི་གནས་ཚུལ་གྱི་བརྗོད་དོན་ཚུ་ དྲན་གསོ་འབད་དེ་ འདི་ལུ་གནས་བཅུག་འོང་། གལ་སྲིད་ གནས་སྟངས་ཚུ་ ཤོག་ཁྲམ་གུ་བཀོད་པ་ཅིན་ ཐོ་འདི་གིས་ གནས་སྟངས་ཅོག་འཐདཔ་ ལོག་ཅི་ལོག་ཅི་བལྟ་བཅུག་སྟེ་ དབང་པོ་ངལ་བཅུག་འོང་། ཨིན་རུང་ འཆར་སྣང་འབྱུང་ཚུགས་པའི་ཐོག་ལས་ མནོ་བསམ་གཏང་མི་འདི་གིས་ ཁྱོད་ཀྱི་གནས་ཚུལ་འདི་ལུ་ ཐབས་ལམ་གཞན་ཅིག་གི་ཐོག་ལས་ ཕན་ཐོགས་ཚུགས།
- > འདི་གིས་ ཁྱོད་ཀྱི་གནས་ཚུལ་བཟོ་ནི་ལུ་ ཆ་རོགས་འབད་འོང་། ཁྱོད་ལུ་དགོ་ནི་ཨིན་པའི་ ས་ཁྲ་དང་ ཤོག་ཁྲམ་ ཐིག་ཁྲམ་ པར་འདི་ཚུ་ གྲ་སྒྲིག་འབད་དགོ་པའི་ དྲན་གསོ་འབད་འོང་།
- > གཞི་བཀོད་དང་ གནས་ཚུལ་ཡིག་ཐོག་ལུ་ ཕབ་ནི་ལ་སོགས་པའི་ལཱ་ཚུ་ནང་ ཆ་རོགས་འབད་དེ་ འདི་གིས་སྡེ་ཚན་གྱི་ལཱ་ལུ་ ཕན་ཐོགས་འོང་།
- > འདི་གིས་ ཁྱོད་རའི་ཆ་རོགས་ པར་བཏབ་མི་ཚུ་ལུ་ པར་ལེགས་ཤོམ་ གདམ་ཁ་རྐྱབ་དགོ་པའི་ མནོ་བསམ་གཏང་ནི་ལུ་ ཆ་རོགས་འབད་འོང་།
- > འདི་གིས་ མཐོང་སྣང་ཚུ་ ཁྱོད་རའི་སེམས་ཁར་བཙུགས་ཏེ་ ཚིག་གཞན་གྱི་ཐད་ལུ་ མནོ་བསམ་གཏང་ནི་ལུ་ ཕན་ཐོགས་འོང་།
- > འདི་གིས་ ལྷག་མི་ཚུ་དང་གཅིག་ཁར་ བརྡ་སྤྲོད་ལན་འབད་ནི་ལུ་ ཕན་ཐོགས་འོང་། ལྷག་མི་ཚུ་གིས་ རྩོམ་བྲིས་ལས་ལྷག་སྟེ་ གདམ་ཁ་ཡོད་པའི་ པར་རིས་དང་ ཤོག་ཁྲམ་ཚུ་གི་ཐོག་ལས་ ཧ་གོཝ་འཇམ་དོ་ཡོདཔ་ཨིན། གཅིག་གིས་སླབ་དོ་བཟུམ་ པར་གཅིག་གིས་ ཡི་གུ་སྟོང་ཕྲག་གི་ཁྱད་ཆོད།


text:
༉ སྤྱི་ཟླ་༦ པའི་ཚེས་༥ འདི་ འཛམ་གླིང་རང་བཞིན་གནས་སྟངས་ཀྱི་ཉིནམ་སྦེ་ བརྩི་སྲུང་འབདཝ་ལས་ རྫོང་ཁག་༢༠ ཆ་མཉམ་ནང་ ངོས་འཛིན་ཅན་གྱི་ ས་གནས་ཚུ་ རྐང་འགྲུལ་པའི་ཉིནམ་ བརྩི་སྲུང་འབད་དགོཔ་སྦེ་ གཞུང་གིས་ བཀའ་རྒྱ་གནང་སྟེ་ཡོད་ཟེར་ རྒྱལ་ཡོངས་མཐའ་འཁོར་གནས་སྟངས་ལྷན་ཚོགས་ཀྱིས་ གསལ་བསྒྲགས་འབདཝ་བཞིན་དུ་ ཉིནམ་འདི་ནང་ སྣུམ་འཁོར་ཚུ་ བཀག་འཛིན་ཅན་གྱི་ ས་ཁོངས་ཚུ་ནང་ འགྱོ་མི་ཆོག་ནི་ཨིན་པའི་གནས་ཚུལ།
Check Also
གཞུང་དབང་ལས་འཛིན་དང་ ལས་སྡེ་ཚུ་ལུ་ མ་དངུལ་གྱི་རྒྱབ་སྐྱོར་ མར་ཕབ་ཡོདཔ།
༉ མ་གཞི་ ནད་ཡམས་ཀོ་བིཌ་-༡༩ ལུ་བརྟེན་ ཚོང་འབྲེལ་ལུ་ ཐོ་ཕོག་ཡོད་རུང་ གཞུང་གིས་ རྩིས་ལོ་༢༠༢༢-༢༣ ལུ་ གཞུང་དབང་ལས་འཛིན་དང་ ལས་སྡེ་ཚུ་ལུ་ ལོ་བསྟར་མ་དངུལ་གྱི་ རྒྱབ་སྐྱོར་བྱིན་མི་དེ་ བརྒྱ་ཆ་༤.༥ མར་ཕབ་འབད་ནུག། …


text:
སྤྱི་ལོ་ ༢༠༢༠ ལོའི་འབྲུག་གི་ཞི་གཡོག་ཆོས་རྒྱུགས་ཀྱི་དོན་ལུ་གཡོག་གི་ས་སྟོང་ཚུ་ ཡང་བསྐྱར་གཙོ་རིམ་སྒྲིགས་ཡོདཔ།(ཁྱད་རིག་ལཱ་གཡོག)- ༢༤/༠༢/༢༠༢༡།
རྒྱལ་གཞུང་ཞི་གཡོག་ལྷན་ཚོགས་ཀྱིས་ ཁྱད་རིག་དང་འཛིན་སྐྱོང་གི་དབྱེ་ཁག་ནང་(ཁྱད་རིག་ལཱ་གཡོག) སྤྱི་ལོ་ ༢༠༢༠ ལོའི་འབྲུག་གི་ཞི་གཡོག་ཆོས་རྒྱ྄གས་ཀྱི་ཐོག་ལས་གདམ་འཐུ་འབད་ནིའི་དོན་ལུ་ ཡང་བསྐྱར་གཙོ་རིམ་སྒྲིགས་ཡོད་པའི་གཡོག་གི་ས་སྟོང་གསལ་བསྒྲགས་འབདཝ་ཨིན། དེ་སྦེ་ གཡོག་གི་ས་སྟོང་ ཡང་བསྐྱར་གཙོ་རིམ་སྒྲིགས་དགོ་མི་འདི་ཡང་ དངོས་གཞི་ཆོས་རྒྱུགས་ཀྱི་དོན་ལུ་མཐར་འཁྱོལ་མིའི་གྱངས་ཁ་དང་འཁྲིལ་ཏེ་ཨིན། གཡོག་གི་ས་སྟོང་དང་གཡོག་གནས་ཀྱི་ཁ་གསལ་ཚུ་ གཤམ་འཁོད་ཐིག་ཁྲམ་ནང་བཀོད་དེ་ཡོད། ཁ་གསལ།


text:
འབྲུག་གི་དངུལ་ཁང་གི་ གཞི་བཙུགས་ནིའི་བསྐྱིན་འགྲུལ་འདི་གིས་ གཡོག་ནང་ལུ་གསརཔ་སྦེ་འཛུལ་མི་གི་ མི་ཚེའི་གནས་སྟངས་ཡར་དྲག་གཏང་ནིའི་ནང་ལུ་ ཁེ་ཕན་སྦོམ་རང་ཡོདཔ་ཨིན། བསྐྱིན་འགྲུལ་འདི་གི་ཐོག་ལས་ ཁྱིམ་ནང་ལུ་ཉེ་བར་མཁོ་བའི་ཅ་ཆས་དང་ཁྱིམ་ནང་གི་མཐུན་རྐྱེན་ དེ་ལས་ ཐབ་ཚང་ནང་ལུ་དགོ་པའི་ ཐབ་ཆས་ཀྱི་རིགས་ཚུ་ མཁོ་སྒྲུབ་འབད་དེ་ མི་ཚེ་གི་གནས་སྟངས་འདི་ ག་ཅི་དེ་བཏེ་ཉམས་ཅན་དང་སྟབས་བདེ་ཏོག་ཏོ་བཟོ་ནི་ནང་ལུ་ ཁེ་ཕན་སྦོམ་ཡོདཔ་ཨིན།
ཁྱད་ཚད།
- གཞུང་གི་ལས་ཁུངས་དང་ལས་འཛིན། མཉམ་འབྲེལ་ལས་འཛིན་ཁག་གི་ ལས་གཡོགཔ་གསརཔ་དང་ གཞན་ཡང་ གཞི་བཙུགས་འབད་དེ་ ལོ་ ༥ ལྷག་ཡོད་པའི་ མིང་གཏམ་ཅན་གྱི་ སྒེར་གྱི་ལས་སྡེ་ཚུ་གི་ ལཱ་གཡོག་གསརཔ་ཚུ་ལུ་ བསྐྱིན་འགྲུལ་ཐོབ་ནིའི་འོས་འབབ་ཡོདཔ་ཨིན།
- བསྐྱིན་འགྲུལ་ལེན་མི་དང་སྡེ་རིམ་གཅིག་པ་ཨིན་མི་དང་ ཡང་ན་ སྡེ་རིམ་མཐོ་ཤོས་འབད་མི་ ལྷན་ཁག་གཅིག་ནང་ལཱ་འབད་མི་ ཉུང་ཤོས་རང་ ལོ་ ༣ གྱི་རིང་ལུ་ ལཱ་གཡོག་འདི་ནང་ ཕྱག་ཞུའི་ནི་གཏན་འཁེལ་ཡོད་མི་ ཁག་ལེན་མི་གཅིག་དགོ
བསྐྱིན་འགྲུལ་གྱི་ཚད།
མི་ངོ་འདི་གི་ དངུལ་ཕོགས་དང་འཁྲིལ་ དངུལ་ཀྲམ་མཐོ་ཤོས་རང་ ༥༠,༥༠༠ དང་ དངུལ་ཕོགས་ལས་ བརྒྱ་ཆ་ ༣༠ ག་ཉུང་མི་དང་འཁྲིལ་ཐོབ།
སྐྱེད།
བསྐྱིན་འགྲུལ་གྱི་སྐྱེད་གཟིགས་ནིའི་དོན་ལུ་ ནཱ་ཨེབ་གནང་།
བསྐྱིན་འགྲུལ་གྱི་ལོ་ཚད།
བསྐྱིན་འགྲུལ་འདི་ མཐོ་ཤོས་རང་ལོ་ ༢ ཀྱི་རིང་ལུ་ཐོབ།
ཡིག་ཆ་དགོཔ།
- ཚུལ་མཐུན་སྦེ་བསྐང་ཡོད་པའི་ བསྐྱིན་འགྲུལ་གྱི་འབྲི་ཤོག
- བསྐྱིན་འགྲུལ་ལེན་མི་དང་ཁག་ལེན་མི་(ཁག་ལེན་མི་འདི་ བསྐྱིན་འགྲུལ་ལེན་མི་དང་སྡེ་རིམ་དོ་མཉམ་ཅིག་དང་ ཡང་ན་ དེ་ལས་མཐོ་མི་ ཡིག་ཚང་གཅིག་ནང་ལཱ་འབད་མི་ཅིག་དགོ) བསྐྱིན་འགྲུལ་ལེན་མི་འདི་གི་གཉིས་ཆ་ར་གི་མི་ཁུངས་ངོ་སྤྲོད་ལག་ཁྱེར་དགོ
- བསྐྱིན་འགྲུལ་ལེན་མི་གི་ད་རེས་ཁམས་ཅིག་ཁར་བཏབ་ཡོད་པའི་པར།
- བསྐྱིན་འགྲུལ་ལེན་མི་འདི་གིས་ ཁོ/མོ་རའི་ཡིག་ཚང་/གཡོག་སྤྲོད་མི་ལུ་ བསྐྱིན་འགྲུལ་ལོག་བཏབ་ནིའི་དོན་ལུ་ ཟླ་རིམ་བཞིན་དུ་དངུལ་ཕོགས་འདི་ནང་ལས་ རྟོགས་ཆོག་པའི་གནང་བའི་ཡི་གུ།
- བསྐྱིན་འགྲུལ་ལེན་མི་གི་གཡོག་སྤྲོད་མི་/ཡིག་ཚང་ཁ་ཐུག་ལས་ ཟླ་རིམ་བཞིན་དུ་བསྐྱིན་འགྲུལ་ལོག་བཏབ་ནིའི་དོན་ལུ་ མི་ངོ་དེ་གི་དངུལ་ཕོགས་ནང་ལས་ལས་རྟོགས་ཏེ་ དངུལ་ཁང་ནང་བཙུགས་ནི་ཨིན་པའི་ཡི་གུ
- བསྐྱིན་འགྲུལ་ལེན་མི་དང་ཁག་ལེན་མི་གཉིས་ཆ་ར་གི་ ཚུལ་མཐུན་སྦེ་བསྐང་ཡོད་མི་དངུལ་ཕོགས་ཀྱི་འཛིན་གྱི་ཤོག་དང་ དེ་གུར་ དངུལ་ཕོགས་སྤྲོད་མི་འགོ་དཔོན་གྱི་མཚན་རྟགས་དང་ཐིའུ་ དེ་ལས་ གྲོས་འཆར་བཀོད་དེ་ཡོད་མི་ཚུ་དགོ
- བསྐྱིན་འགྲུལ་ལེན་མི་དང་ཁག་ལེན་མི་གཉིས་ཀྱི་ གཡོག་བསྐོས་བཀའ་རྒྱ།
- སྟོན་བསྒྲགས་ཀྱི་དེ་ཡང་ མཚན་རྟགས་བཀོད་དེ་ ཞུ་ཡིག་འབྲི་དང་གཅིག་ཁར་བཙུགས་དགོ


text:
༉ རྒྱལ་ཡོངས་རྩིས་དཔྱད་བཀོད་འཛིན་གྱིས་ སྤྱི་ལོ་༢༠༡༨ ལོའི་ སྤྱི་ཟླ་དང་པའི་ནང་ ཟ་ཆས་ཚུ་གི་ གོང་ཚད་ཡར་སེང་དང་མར་འབབ་སྐོར་ལས་ གནས་སྡུད་གསལ་སྟོན་འབད་མི་དང་འཁྲིལཝ་ད་ སྤྱི་ལོ་༢༠༡༧ ལོའི་ སྤྱི་ཟླ་དང་པ་ལས་ སྤྱི་ལོ་༢༠༡༨ ལོའི་ སྤྱི་ཟླ་དང་པའི་བར་ན་ བརྒྱ་ཆ་༢.༩༨ ཡར་སེང་སོང་ཡོདཔ་ཨིན་པས།
གོང་ཚད་ཡར་སེང་འགྱོ་མི་དེ་ཡང་ གཙོ་བོ་ར་ ཟ་ཆས་ཀྱི་གོང་ཚད་ཚུ་ བརྒྱ་ཆ་༦.༧༠ ཡར་སེང་སོང་མི་ལུ་བརྟེན་ཨིནམ་ད་ ཟ་ཆས་མེན་པའི་རིགས་ཀྱི་ གོང་ཚད་དེ་ བརྒྱ་ཆ་༠.༥༨ ཡར་སེང་སོང་ཡོདཔ་ཨིན་པས།
ནང་འཁོད་ཟ་ཆས་དང་ ཞབས་ཏོག་གི་གོང་ཚད་དེ་ བརྒྱ་ཆ་༢.༣༥ ཡར་སེང་སོང་ཡོདཔ་ད་ ཟ་ཆས་རིགས་ཀྱི་གོང་ཚད་དེ་ བརྒྱ་ཆ་༦.༢༥ དང་ ཟ་ཆས་མེན་པའི་རིགས་ཀྱི་གོང་ཚད་དེ་ བརྒྱ་ཆ་༠.༡༣ གྱིས་ ཡར་སེང་སོང་ཡོདཔ་ཨིན་པས།
དེ་བཟུམ་སྦེ་ ནང་འདྲེན་འབད་མི་ ཟ་ཆས་དང་ཞབས་ཏོག་གི་ རིགས་ཚུ་ཡང་ གོང་ཚད་བརྒྱ་ཆ་༣.༥༦ གིས་ ཡར་སེང་སོང་ཡོདཔ་ཨིན་པས།
གོང་ཚད་བརྒྱ་ཆ་དེ་ཡང་ སྤྱི་ཟླ་༡༢ པའི་ གོང་ཚད་དང་ཕྱདཔ་ད་ བརྒྱ་ཆ་༠.༡༨ ཡར་སེང་སོང་ཡོདཔ་ད་ ཟླཝ་དེ་ནང་ ཟ་ཆས་ཀྱི་གོང་ཚད་དེ་ བརྒྱ་ཆ་༠.༢༤ དང་ ཟ་ཆས་མེན་པའི་རིགས་ཀྱི་གོང་ཚད་དེ་ བརྒྱ་ཆ་༠.༡༤ གིས་ ཡར་སེང་སོང་ཡོདཔ་ཨིན་པས།
ཟླཝ་དེ་ནང་ ནང་འཁོད་དང་ ནང་འདྲེན་འབད་མི་ ཞབས་ཏོག་དང་ཟ་ཆས་རིགས་ཀྱི་གོང་ཚད་ བརྒྱ་ཆ་༠.༡༨ ཀྱིས་ ཡར་སེང་སོང་ཡོདཔ་ལས་ དེ་གིས་ ནང་འཁོད་ལས་ཐོན་མི་ ཟ་ཆས་ཚུ་དང་ གོང་ཚད་ལུ་ཡང་ བརྒྱ་ཆ་༠.༤༦ ཡར་སེང་སོང་ཡོདཔ་ད་ ཟ་ཆས་མེན་པའི་རིགས་ལུ་བརྟེན་ ནང་འདྲེན་འབད་མི་ ཅ་ཆས་ཀྱི་གོང་ཚད་༠.༢༧ གྱིས་ ཡར་སེང་སོང་ཡོདཔ་ཨིན་པས།
གོང་ཚད་དེ་ཚུ་ལུ་ གཞི་བཞག་སྟེ་ འབྲུག་པའི་ཏི་རུའི་གནས་གོང་དེ་ཡང་ སྤྱི་ལོ་༢༠༡༨ ལོའི་ སྤྱི་ཟླ་དང་པའི་ནང་འབད་བ་ཅིན་ དངུལ་ཀྲམ་༡༠༠ གི་གནས་གོང་དེ་ དངུལ་ཀྲམ་༧༥ གི་རྩིས་ཨིན་པས།
གནས་སྡུད་དང་འཁྲིལཝ་ད་ འབྲུག་པའི་ཏི་རུའི་གནས་གོང་དེ་ འདས་པའི་ཟླཝ་༡༢ ཀྱི་ནང་འཁོད་ལུ་ བརྒྱ་ཆ་ལུ་ རྩིས་ཕབ་ལྟཝ་ད་ བརྒྱ་ཆ་༢.༨༩ མར་བབས་སོང་ཡོདཔ་ད་ དེ་ཡང་ དཔལ་འབྱོར་གྱི་གནས་སྟངས་དང་འཁྲིལ་ ཅ་ནམ་གྱི་གོང་ཚད་ ཡར་སེང་སོང་མི་ལུ་བརྟེན་ཨིན་པས།
ཟ་ཆས་ཀྱི་གོང་ཚད་དེ་ཡང་ ཁྱིམ་གུང་རེ་གིས་ ཉིན་བསྟར་བཞིན་དུ་ འཚོ་བ་སྐྱོང་ནིའི་དོན་ལུ་ ཟ་སྤྱོད་འབད་བའི་སྐབས་ ལག་ལེན་འཐབ་མི་ འཚོ་བའི་རིགས་ཚུ་ག་ར་ གཅིག་ཁར་བཞག་སྟེ་ གོང་ཚད་ཀྱི་ཁྱད་པར་ལྟ་སྟེ་ བཟོ་དོ་ཡོདཔ་ཨིན་པས།
དེ་གིས་ རྒྱལ་ཁབ་ཀྱི་ དཔལ་འབྱོར་གནས་སྟངས་ཀྱི་སྐོར་ལས་ ཤེས་ཚུགས་པའི་ཁར་ གནས་སྡུད་དེ་ཚུ་ རྩིས་ལོའི་དོན་ལུ་ ཏི་རུ་དང་འབྲེལ་བའི་ འཆར་གཞི་དང་སྲིད་བྱུས་ཀྱི་རིགས་ཚུ་ བཟོ་ནིའི་དོན་ལུ་ ཕན་ཐོགསཔ་ཨིན་པས།
གནས་སྡུད་དེ་གིས་ ཁྱིམ་གུང་རེ་གིས་ ཟ་ཆས་དང་ཞབས་ཏོག་གི་རིགས་ཚུ་ ག་དེ་སྦེ་ར་ ལག་ལེན་འཐབ་དོ་ཡོདཔ་ཨིན་ན་ ཤེས་ཚུགས་པའི་ཁར་ རྒྱལ་སྤྱི་གི་དོན་ལུ་འབད་རུང་ ལོ་ལྔའི་ནང་འཁོད་ལུ་ཐེངས་རེ་ གནས་སྡུད་དེ་ཚུ་ལུ་ གཞི་བཞག་སྟེ་ རྒྱབ་སྣོན་འབད་ཚུགས་པའི་གནས་ཚུལ།
བཀྲིས་བསྟན་འཛིན།


text:
Video Overview
༉ ཚེ་དབང་གིས་བཤད་མི་དང་འཁྲིལ་བ་ཅིན་ མགར་ས་རྫོང་ཁག་ ལ་གཡག་རྒེད་འོག་ གནས་ལུགས་ཟེར་མི་གཡུས་ཚན་འདི་ ཞབས་དྲུང་རིན་པོ་ཆེ་ འབྲུག་ལུ་བྱོན་པའི་སྐབས་ འགོ་དང་པ་ ལ་ཡག་ལུང་གསུམ་ལུ་ཕེབས་ད་ འགོ་དང་པ་ས་གནས་དེ་ཁར་ཞབས་ཀྱིས་བཅགས་ བྱིན་གྱིས་བསླབས་ཏེ་ གནས་ཀྱི་ལུང་བསྟན་གནང་གནངམ་འབད་ནི་འདི་གིས་ སའི་མིང་ཡང་ གནས་ལུགས་ཟེར་ བཏགས་ནུག་ཟེར་ཨིན་པས། མ་གཞི་ལུང་བསྟན་གནང་མི་ལས་བརྟེན་ཏེ་ ས་གནས་ཀྱི་མིང་ཆགས་ཆགསཔ་ཨིན་པ་ཅིན་ གནས་ལུགས་ཟེར་མེན་པར་ གནས་ལུང་ཟེར་འོང་དགོཔ་ཅིག་ཨིན་པས། ཨིན་རུང་ ལོ་རྒྱུས་སླབ་མི་དང་འཁྲིལ་བ་ཅིན་ དེ་སྦེ་བཏགས་བཏགསཔ་ཨིན་ཟེར་མ་གཏོགས་ འདི་གི་སྐོར་ལས་ཁ་གསལ་སྦེ་བཤད་ནི་མིན་འདུག དེ་ལས་ ཞབས་དྲུང་རིན་པོ་ཆེ་ས་གནས་དེ་ཁར་འགོ་དང་པ་ཕེབས་ད་ ཆུ་ཨོམ་ལུ་གྱུར་སོངཔ་ལས་ ད་རེས་གནས་ལུགས་གཡུས་ཁ་ལུ་ ཨོམ་ཆུ་ལྷ་ཁང་ཟེར་ ལྷ་ཁང་གཅིག་ཡང་ཡོདཔ་ཨིན་མས།
Neglug village in Laya Gewog (county) in Gasa Dzongkhag (district) was named by Zhabdrung after he passed through the locality in the year 1616. According to Tshewang, the village leader, the name of the village means "blessed place" because this was where Zhabdrung first arrived after entering Bhutan. When he arrived, it is believed water turned into milk. To commemorate this miracle, a temple was built at the location and was named "Omchu Lhakhang" (Temple of Milk).
- Laya
- ཚེ་དབང་། Tshewangལ་སོགས། ད་ གནས་ལོ་ཟེར་མི་འདི་ ཏེ་ ད་ ང་བཅས་ར་ ད་རིས་ནངས་པ་ ཁའི་བརྗོད་སྒྲ་འབད་བ་ཅིན་ གནས་ལོ་ཟེར་སླབ་ད་མས་ དང་ཕུ་ཞབས་དྲུང་ཁོ་རང་བྱོན་པའི་དུས་ལུ་འབད་བ་ཅིན་ གནས་ལུགས་ཟེར།
- ཚེ་དབང་། Tshewangཏེ་ ཞབས་དྲུག་་ིན་པོ་ཆེ་ཁོ་ར་ ཏེ་ བོད་ལས་བྱོན་འདི་གི་སྦེ་ ང་བཅས་ར་དཔལ་ལྡན་འབྲུག་པའི་ ཁ་ལྷོ་ལུ་ ཆིབས་ཁ་ལྷོ་ལུ་བྱོན་འདི་གི་སྦེ་ ལ་ཡག་ལུང་གསུམ་འདི་ནང་ལྷོདཔ་ད་ལུ།
- ཚེ་དབང་། Tshewangགནས་ལུགས་ཟེར་སླབ་མི་ ངོ་མ་འདི་ གནས་ཀྱི་ འགོ་དང་པ་ ཞབས་དྲུང་རིན་པོ་ཆེ་གིས་ ཁོ་ར་གི་སྐུ་འདྲ་ངོ་མ་བཞེངས་འདི་གི་སྦེ་ དེ་ནང་གནས་ ང་ོམ་འདི་དེ་ནང་བཅགས་ད་ནི་གིས་ གནས་ལུགས་ཟེར་ གནས་ལུགས་ཀྱི་ ལུང་བསྟན་གནང་འདི་གིས་ གནས་ལུགས་ཟེར་སླབ་མི་འདི་ འདི་ཨིན།
- ཚེ་དབང་། Tshewangའདི་ནང་ལུ་ ང་བཅས་ར་ཡར་ ཨོམ་ཆུ་ལྷ་ཁང་ཟེར་མི་འདི་ནང་ལུ་ ཆུ་ཨོམ་ནང་འཛུལཝ་ ཞབས་དྲུང་རིན་པོ་ཆེ་ཁོ་ར་བྱོན་པའི་བསྒང་ གནམ་མེད་ས་མེད་ ཉིནམ་འཇའ་གི་འགོར་ གནམ་མེད་ས་མེད་རྟག་དང་རྟེན་འབྲེལ་ལེགས་ཤོམ་ ཡོད་པའི་རྟག་མཚན་ཡོད་པའི་ གནམ་མེད་ས་མེད་ཡོད་པའི་ལོ་རྒྱུས་ ཕམ་རྒན་ཤོས་ཀྱིས་སླབ་འདི་འདུག།
- ཚེ་དབང་། Tshewangད་རིས་ནངས་པ་འབད་རུང་ ཨོམ་ཆུ་ལྷ་ཁང་བཀྲ་ཤིས་ལྷ་ཁང་ཟེར་ ཨོམ་ཆུ་ལྷ་ཁང་ཟེར་མི་འདི་ དང་ཕུ་འབད་བ་ཅིན་ ཆུང་ཀུ་ཅིག་ཡོད་ནི་འདི་གིས་ ད་རིས་ནངས་པ་ ང་བཅས་ར་བཀྲཤིས་ལྷ་ཁང་ཟེར་མི་འདི་ གནམ་མེད་ས་མེད་རྒྱས་ཤིང་རྒྱསཔ་ མ་བཏུབ་བཏུབ་སྦེ་ ནས་སྦེ་བཞེངས་འདི་ཡོད།
- ཚེ་དབང་། Tshewangའདི་ནང་ལུ་ ཞབས་དྲུང་རིན་པོ་ཆེ་ཁོ་ར་བྱོན་པའི་བསྒང་གི་ སྐུ་འདྲ་འདི་ད་ལྟོ་ཡང་ ང་བཅས་རའི་ སྐུ་འཁོར་འབྱོན་རུང་བྱོན་ ང་བཅས་རའི་ འབྲུག་རྒྱལ་ཁབ་ཀྱི་ མི་སེར་ཆེ་འབྲིང་ཆུང་གསུམ་ དཔོན་ཁག་ག་ཅི་རང་འབྱོན་རུང་ ང་བཅས་ར་འདི་ནང་ཞལ་མཇལ་ ང་རང་བྱིན་གྱིས་བརླབས་པའི་ས་འདི་ལུ་ གནམ་མེད་ས་མེད་རྩིས་མཐོང་བསྐྱེད་འདི་རང་དེ་སྦེ་ཡོད།
- ཚེ་དབང་། Tshewangད་ལྟོ་ཚན་ཚད་འབད་རུང་ཡང་ དེ་སྦེ་རང་ཡོད། ད་ལས་ཕར་འབད་རུང་ ང་བཅས་ར་ ང་བཅས་ལ་ཡག་རྒེད་འགོ་གི་ མི་སེར་ག་ར་གྱི་ཁོང་སྟེ་ལས་ ང་བཅས་ལ་ཡག་རྒེད་འགོ་འདི་ནང་ལུ་ ཞབས་དྲུང་རིན་པོ་ཆེ་བྱོན་བྱོནམ་གི་ ས་སྒོ་ཅིག་འབད་ནི་འདི་གིས། ད་ལྟོ་ཚན་ཚད་ ང་བཅས་ར་ཚོགས་བསགས་གྲིབ་བྱང་ གནམ་མེད་ས་མེད་དགའ་བ་དང་སྐྱིད་པ་ཡོད་མི་འདི་ ཞབས་དྲུང་རིན་པོ་ཆེ་གིས་ ཐུགས་སྨོན་ལས་ ཨིན་མནོ་འདི་གི་ ང་བཅས་ར་མནོ་བསམ་འདི་བཏང་འདི་ཡོད།
- ཚེ་དབང་། Tshewangད་ང་བཅས་རང་ མནོ་བསམ་བཏང་དོ་བཟུམ་སྦེ་རང་ དེ་སྦེ་འབད་འབད་འོང་མནོ་བའི་རེ་བ་ ང་བཅས་ར་ ད་ལྟོ་ཚན་ཚད་དེ་སྦེ་ཡོད་ ད་ལས་ཕར་འབད་རུང་ཡང་ གནམ་མེད་ས་མེད་དགའ་བ་དང་སྐྱིད་པའི་ངང་ལུ་ ཞབས་དྲུང་རིན་པོ་ཆེ་ཁོ་རང་གི་ ཐུགས་སྨོན་ལས་བརྟེན་དེ་གིས་སྦེ་ ད་ལྟོ་ཚན་ཚད་ཡང་དེ་སྦེ་རང་ཡོད།
- ཚེ་དབང་། Tshewangདོ་རུང་ནི་སྦེ་རང་ འབད་འོང་མནོ་བའི་ རེ་བ་དང་ དེམ་མ་མ་ཚད་ ང་བཅས་ར་ ཞབས་དྲུང་རིན་པོ་ཆེ་ཁོ་ར་གིས་ ཐུགས་སྨོན་ལས་བརྟེན་འདི་གིས་སྦེ་ ང་བཅས་ལྷོ་མོན་ཁ་བཞི་ནང་ལས་ བྱང་སྟག་རྩི་སྒང་ཟེར་མི་ ང་བཅས་ལ་ཡག་རྒེད་འོག་ནང་ལུ་ཕོག་ནི་འདི་གིས་ འདི་ནང་ལས་ང་བཅས་གནམ་མེད་ས་མེད་ ང་བཅས་ར་སྐལ་བ་བཟངམ་ཨིན་མས་ཟེར་ཞུ་ནི།
- ཚེ་དབང་། Tshewangདེ་དང་འབྲེལ་འདི་གི་སྦེ་ ང་བཅས་ར་ལ་ཡག་གི་རྒེད་འོག་གི་ ཆོས་འབད་རུང་གནམ་མེད་ས་མེད་ དད་པ་ཡོདཔ་དང་ དད་པ་དམ་ཚིག་སྐྱེད་དེ་གིས་སྦེ་ ཆོས་ལུ་གནམ་མེད་ས་མེད་ བརྩི་མཐོང་སྐྱེད་དེ་གིས་སྦེ་ ནང་པ་སངས་རྒྱས་པའི་ཆོས་ ངོ་ཤེས་པའི་མི་ཅིག་ཨིན།
- ཚེ་དབང་། Tshewangདེ་མ་ཚད་ སྔར་སྲོལ་ལམ་ལུགས་འབད་རུང་ ང་བཅས་རང་ གྱོན་ཆས་ཀྱི་རིགས་རྣམས་འབད་རུང་ ག་ཅི་རང་འབད་རུང་ ཞབས་དྲུང་རིན་པོ་ཆེ་ཁོ་ར་ བྱོན་པའི་དུས་ལས་ཀྱི་བཟུམ་སྦེ་རང་ ད་ལྟོ་གནམ་མེད་ས་མེད་བརྩི་མཐོང་སྦེ་ རྒྱས་ཞིང་རྒྱསཔ་སྦེ་རང་ དེ་སྦེ་རང་བརྩི་འདི་གི་རང་ཡོད།
- ཚེ་དབང་། Tshewangད་ལས་འབད་རུང་ ང་བཅས་ཀྱི་ དུས་ད་ལྟོ་ཚན་ཚད་ཡོད་མི་འདི་ ཉམས་མ་བཅུག་པའི་ རེ་བ་འདི་ང་བཅས་ལུ་ཡོད་ དེ་མ་ཚད་མི་ཉམས་ནི་གི་ མནོ་བསམ་འདི་ཡང་ ང་བཅས་ལུ་ཡོད།
- ཚེ་དབང་། Tshewangཉམས་པ་ཅིན་འདི་ལུ་ ང་བཅས་ཀྱི་རྒྱབ་སྐྱོར་ཡང་ ང་བཅས་རྒེད་འོག་གི་ཧོང་ཏོག་ལས་ གནམ་མེད་ས་མེད་ལེགས་ཤོམ་འཕུལ་ཞིན་ན་ལས་ མར་ཉམས་པ་གཙོ་ཡར་ཕར་གོང་འཕེལ་གཏང་ནི་འདི་ མནོ་བསམ་འདི་ངབཅས་ལུ་ཡོད།
- ཚེ་དབང་། Tshewangད་ གནམ་མེད་ས་མེད་རྒྱས་ཤིང་རྒྱསཔ་མ་ཤེས་རུང་ ཞབས་དྲུང་རིན་པོ་ཆེ་ཁོ་ར་ བྱོན་པའི་དུས་ལས་རང་ གནམ་མེད་ས་མེད་དེ་སྦེ་འདུག། དེ་ནང་ལས་ ད་ཆོས་ཀྱི་བསྟན་པ་དར་ནི་དང་ ང་བཅས་རའི་རྒྱལ་ཁབ་ཀྱི་ ལོངས་སྤྱོད་ཕུན་སུམ་ཚོགས་ཏོག་ཏོ་སྦེ་ འབད་ནི་དང་ ང་བཅས་ལ་ཡག་རྒེད་འོག་འདི་ སྔར་ལས་གནམ་མེད་ས་མེད་དར་ཤིང་རྒྱས་བཅུག་མནོ་བའི་ རེ་བ་དང་ ད་ ང་ལས་གནམ་མེད་ས་མེད་ རྒྱས་ཤིང་རྒྱསཔ་ཞུ་ནི་མེད་ འདི་ལུ་མདོར་བསྡུས་ཞུ་མི་འདི་ལུ་ བཀའ་དྲིན་ཆེ་ཟེར་ཞུ་ནི་ཨུན་ལགས།


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་ཞུ་དོན་འདི་ཡང་ སྤྱི་ཚེས་༡༩-༠༧-༢༠༡༦ ལུ་ འགོ་འདྲེན་འཐབ་པའི་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་གྲུབ་འབྲས་ཀྱི་གསལ་བསྒྲགས་འབདཝ་ཨིནམ་དང་ གྲུབ་འབྲས་འདི་ ཐིམ་ཕུག་འབྲུག་གི་བཙག་འཐུ་ལྷན་ཚོགས་དང་ འབྲེལ་ཡོད་རྫོང་ཁག་བཙག་འཐུ་ཡིག་ཚང་ཁག་ཚུ་ནང་གཟིགས་ཚུགསཔ་མ་ཚད་ ཡོངས་འབྲེལ་ཁ་བྱང་ http://www.election-bhutan.org.bt/ ཐོག་ལས་ཡང་གཟིགས་ཚུགས།
རིག་རྩལ་བརྟག་དཔྱད་འདི་ནང་ བསྡོམས་ཀྱིས་ཨམ་སྲུ་༡༠༢ དང་ ཕོ་རྒས་༣༦༥ གིས་ བཅའ་མར་གཏོགས་ཡོད་མི་གྲལ་ལས་ ཨམ་སྲུ་༩༦ དང་ ཕོ་རྒས་༢༩༨ ཀྱིས་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་ཀྱི་ ལག་ཁྱེར་ཐོབ་སྟེ་ཡོད།
དབྱེ་དཔྱད་ལོག་སྟེ་འབད་དགོཔ་རེ་ཡོད་པ་ཅིན་ འདི་གི་ཞུ་ཡིག་འདི་ སྤྱི་ཚེས་༤-༠༨-༢༠༡༦ ཕྱི་རུའི་ཆུ་ཚོད་༥ ལས་མ་ཕྱི་བར་ འབྲེལ་ཡོད་རྫོང་ཁག་བཙག་འཐུ་འགོ་དཔོན་ཚུ་དང་ ཡང་ན་ བཙག་འཐུ་གཙོ་འཛིན་འགོ་དཔོན་ལུ་ ཐད་ཀར་དུ་བཙུགས་དགོ།
ས་གནས་གཞུང་གི་བཙག་འཐུ་ཐེངས་གཉིས་པའི་གོ་རིམ་གཉིས་པ་༢༠༡༦ གི་བཙག་འཐུའི་ནང་ འདེམས་ངོ་སྦེ་དོ་འགྲན་འབད་ནིའི་དམིགས་གཏད་ཡོད་མི་ ཁྱད་ཚད་ལྡན་པའི་ཚོགས་རྒྱན་སྐྱུར་མི་ཚུ་གིས་ ཆེད་དམིགས་བཀོད་པའི་འབྲི་ཤོག་ཚུ་དང་འཁྲིལ་བའི་གདམ་ངོའི་ཡིག་ཆ་བཙུགས་ནི་ལུ་ དགོས་མཁོ་ཆེ་བའི་ཡིག་ཆ་ཚུ་ གྲ་སྒྲིག་འབད་དགོ་པའི་ཡང་བསྐྱར་གྱི་དྲན་གསོ་ཞུཝ་ཨིན།
རང་ལུགས་གནམ་ལོ་མོ་ཕོ་སྤྲེལ་ལོ་ ཟླ་དྲུག་པའི་ཚེས་ཉེར་གཉིས་སམ་ སྤྱི་ལོ་༢༠༡༦ ཟླ་༠༧ པའི་ཚེས་༢༦ ལུ་སྤེལ།
(ཆོས་རྒྱལ་ཟླ་གོ་རིག་འཛིན་)
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
༉ པདྨ་དགའ་ཚལ་གྱི་ འདེམས་ཁོངས་༢ ནང་ འདེམས་ངོ་༢ རེ་ཡོད་རུང་ ངང་ལམ་འདེམས་ཁོངས་ལས་ འདེམས་ངོ་ཆོས་ཉིད་རྡོ་རྗེ་༡ ལས་བརྒལ་མེད་མི་ལུ་བརྟེན་ རྫོང་ཁག་གི་ རྒྱལ་ཡོངས་ཚོགས་སྡེའི་ འཐུས་མི་སྦེ་ བཙག་འཐུ་འགྲུབ་ནི་ལུ་ ཕན་ཐོགས་བྱུང་ཡོདཔ་ཨིན་པས།
རྫོང་ཁག་ནང་ ཤུ་མར་རྒེད་འོག་གི་ཤུལ་ལས་ ངང་ལམ་དྲུང་ཁག་ བདེ་ཆེན་གླིང་རྒེད་འོག་ནང་ འོས་ལྡན་གྱི་ ཚོགས་རྒྱན་བཙུགས་མི་ ཐོ་བཀོད་འབད་ཡོད་མི་དེ་ མཐོ་ཤོས་༢ པ་ཨིན་པས།
ཁྲིམས་ཀྱི་རྒྱབ་ཁུངས་ཡོད་མི་ ཆོས་ཉིད་རྡོ་རྗེ་གིས་ ངང་ལམ་འདེམས་ཁོངས་ལས་ འཕྲུལ་ཆས་ཚོགས་རྒྱན་༢,༡༢༧ ཐོབ་ཡོད་རུང་ མཁར་-གཡུ་རུང་འདེམས་ཁོངས་ལས་ ཚོགས་རྒྱན་༡༣༡ དང་ ན་ནོང་-ཤུ་མར་འདེམས་ཁོངས་ཀྱི་ ཚོགས་རྒྱན་ས་ཁོངས་ཚུ་ལས་ ཚོགས་རྒྱན་༨༢ ལས་བརྒལ་ ཐོབ་མ་ཚུགས་པས།
ཁོ་གིས་ བདེ་ཆེན་གླིང་དང་ ནོར་བུ་སྒང་ དེ་ལས་ ཆོས་འཁོར་གླིང་རྒེད་འོག་༣ ལས་ ཚོགས་རྒྱན་མཐོ་ཤོས་ཐོབ་ཡོདཔ་ལས་ འདེམས་ཁོངས་ནང་ ཚོགས་རྒྱན་བསྡོམས་བཙུགས་ཡོད་མི་ལས་ བརྒྱ་ཆ་༧༠ ལྷགཔ་ཅིག་ ཐོབ་ཡོདཔ་ད་ རྫོང་ཁག་ནང་ ཚོགས་སྡེའི་འདེམས་ངོ་༥ གིས་ དོ་འགྲན་འབད་ཡི།
ཆོས་ཉིད་རྡོ་རྗེ་གིས་ སླབ་མིའི་ནང་ པདྨ་དགའ་ཚལ་གྱི་ མི་ཚུ་གིས་ རྒྱལ་ཡོངས་ཚོགས་སྡེའི་ ངོ་ཚབ་སྦེ་ བཙག་འཐུ་འབད་མི་ལུ་ སེམས་དགའ་ཡི་ཟེར་ཨིནམ་ད་ འགན་ཁུར་སྦོམ་ཨིནམ་ལས་ ཁོ་རའི་ཁས་བླངས་དང་ མི་ཚུ་གི་ རེ་འདོད་འགྲུབ་ནིའི་དོན་ལུ་ རྩ་འགེངས་ཏེ་ ཕྱག་ཞུ་ནི་ཟེར་ཨིན་པས།
བཙག་འཐུ་གྲུབ་མི་ རྒྱལ་ཡོངས་ཚོགས་སྡེའི་ འཐུས་མི་དེ་གིས་ མངོན་མཐོ་ཁྲིམས་འདུན་དང་ རྒྱལ་གཞུང་ཞི་གཡོག་ལྷན་ཚོགས་ ངན་ལྷད་བཀག་སྡོམ་ལྷན་ཚོགས་ དེ་ལས་ འབྲུག་རྒྱུ་ནོར་གཞི་བཟུང་དང་ བཟོ་སྐྲུན་གོང་འཕེལ་ལས་འཛིན་ནང་ ཁྲིམས་དོན་འགོ་དཔོན་སྦེ་ ཕྱག་ཞུ་ཡོདཔ་ཨིན་པས།
མིང་གསང་བཞག་མི་ཅིག་གིས་ སླབ་མི་དང་འཁྲིལཝ་ད་ ངང་ལམ་འདེམས་ཁོངས་ལས་ འདེམས་ངོ་གཅིག་ལས་བརྒལ་ མེད་མི་ལུ་བརྟེན་ དྲུང་ཁག་གི་ རྒེད་འོག་༣ ལས་ ཚོགས་རྒྱན་འཐོབ་ནིའི་ ཁེ་ཕན་སྦོམ་སྡོདཔ་ལས་ ཆོས་ཉིད་རྡོ་རྗེ་དེ་ བཙག་འཐུ་འགྲུབ་ནི་ཨིནམ་ ཧེ་མ་ལས་ ཤེས་ཅི་ཟེར་ཨིན་པས།
ཁོ་གིས་འབད་བ་ཅིན་ རྫོང་ཁག་ནང་ ན་ནོང་-ཤུ་མར་འདེམས་ཁོངས་ནང་ འོས་ལྡན་གྱི་ ཚོགས་རྒྱན་བཙུགས་མི་ ཐོ་བཀོད་འབད་མི་དེ་ མཐོ་ཤོས་ཨིནམ་ད་ འདེམས་ངོ་༢ ལས་༡ གིས་ རྒྱབ་བཤུད་རྐྱབ་ཡོད་པ་ཅིན་ ངེས་པར་དུ་ རྒྱལ་ཡོངས་ཚོགས་སྡེའི་ འཐུས་མི་སྦེ་ བཙག་འཐུ་འགྲུབ་གྲུབ་འོང་ཟེར་ཨིན་པས།
པདྨ་དགའ་ཚལ་ལུ་ འགྲེམ་ཐོག་ཚོགས་རྒྱན་བསྡོམས་༥,༨༧༦ ཐོབ་མི་ལས་༢༩༡ ཆ་མེད་བཏང་ཡོདཔ་ད་ ཆོས་ཉིད་རྡོ་རྗེ་གིས་ འགྲེམ་ཐོག་ཚོགས་རྒྱན་༡,༥༠༦ ཐོབ་མི་དེ་ མཐོ་ཤོས་ཨིནམ་བཞིན་དུ་ རྫོང་ཁག་ནང་ ཚོགས་རྒྱན་འཕྲུལ་ཆས་ཐོག་ལས་ མི་གྲངས་༧,༡༤༧ གྱིས་ བཙུགས་མི་ལས་ ཁོ་གིས་ ཚོགས་རྒྱན་༢,༣༤༠ ཐོབ་མི་དེ་ཡང་ མཐོ་ཤོས་ཨིནམ་ད་ ཁོ་གིས་ ཚོགས་རྒྱན་བསྡོམས་༣,༨༤༦ ཐོབ་ནུག།
ཁོ་གི་འོག་ལས་ ན་ནོང་རྒེད་འོག་ལས་ བསོད་ནམས་དོན་གྲུབ་ཀྱིས་ འགྲེམ་ཐོག་ཚོགས་རྒྱན་༡,༤༦༨ དང་ འཕྲུལ་ཆས་ཚོགས་རྒྱན་༢,༡༡༥ འབདཝ་ད་ ཚོགས་རྒྱན་བསྡོམས་༣,༥༨༣ ཐོབ་ཡོདཔ་ལས་ བཙག་འཐུ་གྲུབ་མི་དང་ཕྱདཔ་ད་ ཚོགས་རྒྱན་༢༦༣ གྱིས་ ཁྱད་པར་ཞུགས་ནུག།
དེ་ལས་ ཨང་གསུམ་པའི་ནང་ ཤེས་རིག་ལྡན་ཚོགས་ཀྱིས་ འགྲེམ་ཐོག་ཚོགས་རྒྱན་༩༣༨ དང་ འཕྲུལ་ཆས་ཚོགས་རྒྱན་༡,༡༩༥ ཐོབ་ཡོདཔ་ད་ སངས་རྒྱས་དབང་ཕྱུག་གིས་ ཤེས་རིག་ལྡན་ཚོགས་དང་ཕྱདཔ་ འགྲེམ་ཐོག་ཚོགས་རྒྱན་༡,༠༦༡ ཐོབ་ཡོད་རུང་ འཕྲུལ་ཆས་ཚོགས་རྒྱན་༧༦༠ ལས་བརྒལ་ ཐོབ་མ་ཚུགས་པས།
འགྲེམ་ཐོག་དང་ འཕྲུལ་ཆས་ཚོགས་རྒྱན་གཉིས་ཆ་རའི་ནང་ རྒྱ་མཚོ་གིས་ ཉུང་སུ་ཐོབ་མིདེ་ཡང་ འགྲེམ་ཐོག་ཚོགས་རྒྱན་༦༡༢ དང་ འཕྲུལ་ཆས་ཚོགས་རྒྱན་༧༣༧ རྐྱངམ་གཅིག་ཐོབ་ནུག།
རྫོང་ཁག་ནང་ འོས་ལྡན་གྱི་ ཚོགས་རྒྱན་བཙུགས་མི་༢༥,༦༡༩ ཐོ་བཀོད་འབད་མི་ལས་ ཚོགས་རྒྱན་གྱི་ཉིན་མར་ མི་༡༢,༧༣༢ ཚོགས་རྒྱན་བཙུགས་ཡོད་མི་དེ་ བརྒྱ་ཆ་ལས་འབད་བ་ཅིན་ བརྒྱ་ཆ་༤༨ དེ་ཅིག་ ཨིན་པའི་གནས་ཚུལ།
པདྨ་དགའ་ཚལ་ལས་ སྐལ་བཟང་དབང་ཕྱུག།


text:
༉ དོམ་མཁར་གཡུས་ཚན་དེ་ ལྷུན་རྩེ་ བཙན་མཁར་རྒེད་འོག་ལས་ ཀི་ལོ་མི་ཊར་༢༠ ལྷགཔ་ཅིག་ སྣུམ་འཁོར་ནང་འགྱོ་བའི་ཤུལ་ལས་ བྱག་གཟར་དྲགས་ཀྱིས་ བསྐོར་ཡོད་པའི་སྦུག་ལུ་ ཐང་བདེ་ཏོག་ཏོ་ཅིག་ནང་ ཆགས་ཏེ་འདུག། གུང་པ་༩༠ དེ་ཅིག་འབད་མི་ དོམ་མཁར་གཡུས་ཚན་གྱི་ མི་སེར་ཚུ་ འཚོ་བ་གཙོ་བོ་ འབྱ་ལུ་བརྟེན་སྡོད་དོ་ཡོདཔ་ཨིན་རུང་ གེ་ཟ་དང་ ཀེ་བ་ དེ་ལས་ …རྒྱས་པར་ལྷག། »
རུ་ཀུ་སྦྱིས་ལུ་ རང་ལུགས་ཀྱི་ ཆུ་རག་མེད་པའི་དཀའ་ངལ།
༉ དབང་འདུས་ཕོ་བྲང་ རུ་ཀུ་སྦྱིས་གཡུས་ཚན་ནང་ ཧེ་མ་འབད་བ་ཅིན་ རང་ལུགས་ཀྱི་ ཆུ་རག་ལེ་ཤ་ཡོདཔ་བཞིན་དུ་ མི་སེར་ཚུ་གིས་ དཀར་དང་ ནག་ཕྱེ་འཐག་ནིའི་དོན་ལུ་ ཕན་ཐོགས་སྦོམ་སྦེ་ར་ བྱུང་ཡོད་རུང་ ད་རེས་ གྱང་ཁོག་ལུ་གྱུར་ཡོད་མི་དེ་ གནས་སྟངས་སྐྱོ་སི་སི་ཅིག་ཨིན་པས། དེ་ཡང་ སྤྱི་ལོ་༢༠༡༥ དེ་ཅིག་ཁར་ གཞུང་གིས་ གཞུང་ས་ནང་ རྐྱབ་ནུག་ཟེར་སླབ་སྟེ་ …རྒྱས་པར་ལྷག། »
བསམ་གྲུབ་ལྗོངས་མཁར་ལུ་ འཕྲལ་མགྱོགས་ར་ ཁྲ་དཀར་ལམ་ ཟེབ་ར་ཀོ་རོ་སིང་གི་ ལམ་ལུགས་ལག་ལེན་འཐབ་ནི།
༉ བསམ་གྲུབ་ལྗོངས་མཁར་གྱི་ ཁྲིམས་སྲུང་འགག་སྡེའི་ སྣུམ་འཁོར་བརྡ་སྟོན་སྡེ་ཚན་གྱིས་ འཕྲལ་མགྱོགས་ར་ ཁྲ་དཀར་ལམ་ ཟེབ་ར་ཀོ་རོ་སིང་གི་ ལམ་ལུགས་དང་མ་འཁྲིལ་བར་ འཁོར་ལམ་སྐེདཔ་བཏོགས་འགྱོ་མི་ རྐང་འགྲུལ༌པ་ཚུ་ལུ་ ཉེས་བྱ་བཀལ་ནི་ཨིནམ་ད་ ད་ཚུན་གྱི་བར་ན་ ལམ་ལུགས་ལས་འགལ་མི་ དེད་གཡོགཔ་༤ ལུ་ ཉེས་བྱ་བཀལ་ཡོདཔ་ཨིན་པས། ཁྲིམས་སྲུང་འགག་སྡེའི་ འགོ་དཔོན་ཚུ་གིས་ སླབ་དོ་བཟུམ་འབད་བ་ཅིན་ རྫོང་ཁག་ཁྲོམ༌ནང༌ …རྒྱས་པར་ལྷག། »
ཨའུ་མཚོ་ལུ་ བྱ་གསོ་སྐྱོང་ཁང་ཚུ་གིས་ འོང་འབབ་ལེགས་ཤོམ་ བཟོ་ཚུགས་དོ་ཡོདཔ།
༉ ལྷུན་རྩེ་ ཨའུ་མཚོ་ཁྲོམ་གྱི་ མི་སེར་བརྒྱ་ལས་བཅད་མི་ཚུ་གིས་ ཨ་རྟག་བཟུམ་སྦེ་ སྒོང་རྡོག་བཙོང་པར་འོང་མི་ཚུ་ལུ་ བསྒུག་སྡོད་མ་དགོ་པར་ བྱ་གསོ་སྐྱོང་ཁང་ཚུ་ལས་ སྒོང་རྡོག་ཉོ་འབག་འགྱོ་དོ་ཡོདཔ་ཨིན་པས། འདས་པའི་ལོ་༥ འི་ཧེ་མར་ རྒྱ་གར་ཨ་སམ་དང་ བེང་གཱལ་ལས་ ནང་འདྲེན་འབད་མི་ སྒོང་རྡོག་ཚུ་ ཚོང་ཁང་ཚུ་ནང་ལས་ ཉོ་ཟ་ནི་མ་གཏོགས་ ད་རེས་བཟུམ་སྦེ་ ནང་འཁོད་ལས་ཐོན་མི་ སྒོང་རྡོག་ཚུ་ …རྒྱས་པར་ལྷག། »


text:
འབྲུག་གི་དངུལ་ཁང་གིས་ འཛམ་གླིང་ནང་ལུ་འགྲོ་འགྲུལ་འབདཝ་ད་ཉོ་ཚོང་རྐྱབ་ནི་དང་དངུལ་བཏོན་ནི་ ཡང་ན་ ཟད་འགྲོ་གཏང་ནི་ཚུ་ལུ་ལྷན་ཐབས་འབདཝ་ཨིན། རྒྱལ་སྤྱིའི་དངུལ་སྤྲོད་ཤོགས་བྱང་སྐྱོད་ཐམ་འདི་ ཡོངས་འབྲེལ་ཐོག་ཉོ་ཚོང་དང་ སྐྱོད་ཐམ་ པི་ཨོ་ཨེསི་ཡོད་སའི་ས་ཁོངས་ ག་རའི་ནང་ལག་ལེན་འཐབ་བཏུབ།
ཁེ་ཕན།
- རང་རྐྱང་ཀི་ངོས་འཛིན་ཨང་གསར་སྐྲུན་འབད་ནི།
- ད་ལྟོ་ཉོ་ དངུལ་ཤུལ་ལས་སྤྲོད་ ཉིན་གྲངས་ ༤༥ ཚུན་ དངུལ་སྐྱེད་མེད་པའི་ཐོབ་ལམ་སྤྱོད།
- ག་ནི་བས་བྱ་སྟབས་བདེ་བའི་ ཉོ་ཚོང་དང་ཚོང་འབྲེལ་གྱི་དངུལ་ལོག་སྤྲོད་ལས་ ཟླ་རིམ་བཞིན་ མ་དངུལ་རྩིས་ཆད་ལུ་ བརྒྱ་ཆ་ ༢༥ རྐྱངམ་ཅིག་ལེནམ་ཨིན།
- ག་ནི་བས་འཇམ་ཏོང་ཏོ་གི་ ཉོ་ཚོང་དང་ཚོང་འབྲེལ་གྱི་དངུལ་སྤྲོད།
- ཉེན་སྲུང་དང་ལྡན་པའི་ དངུལ་སྤྲོད་ཤོག་བྱང་གི་ རྩིས་ཐོའི་ཞབས་ཏོག
- ལྷོད་ལམ་ཆེ་བའི་ ཡོངས་འབྲེལ་ཐོག་ ཉིན་ནུབ་འབྲེལ་བའི་རྩིས་ཁྲའི་འདྲི་དཔྱད་ཞབས་ཏོག
- གློག་འཕྲིན་ཐོག་ལས་ དངུལ་བཏོན་རེ་རེ་བཞིན་དུའི་ དུས་ཐོག་དྲན་སྐུལ་ཞབས་ཏོག
ཞུ་ཡིག་གི་བྱ་རིམ།
- ཞུ་ཡིག་ཕབ་ལེན་འབད་དེ།
- ཞུ་ཡིག་འབྲི་ཤོག་ནང་འཁོད་ཡོད་པའི་ དགོས་མཁོའི་ ཡིག་ཆ་ཚུ་དང་སྦྲགས་ འབྲུག་དངུལ་ཁང་གི་ ཡན་ལག་ཡིག་ཚང་ གང་རུང་ནང་སྤྲོད་དགོ
ཁྱད་ཚད།
- ཁྲིམས་མཐུན་དངུལ་སྤྲོད་ཀྱི་ཐོན་ཁུངས་ཡོད་མི་ སྐྱེས་ལོ་ ༡༨ ལས་ ༧༠ བར་གྱི་ འབྲུག་པའི་མི་ཁུངས་གང་རུང་གཅིག
- དངུལ་ཕོགས་ཐོབ་ལམ་ཡོད་པའི་ ཐོབ་ལམ་ངེས་ཏིག་ཉུང་མཐའ་ དངུལ་ཀྲམ་ ༡༠,༠༤༠ འབད་མི་ལས་གཡོགཔ་ཚུ།
སྤྱོད་ཐངས/ལག་ལེན་འཐབ་ཐངས།
- འབྲུག་རྒྱལ་ཁབ་ རྒྱ་གར་དང་ བལ་བོ་ལས་ལྷག་པའི་ ཕྱི་རྒྱལ་ལུ་ ཆ་གནས་ཡོད།
- བཙོང་སའི་ཐོན་འཛུལ་ས་ཁོངས་ ཡོངས་འབྲེལ་ཐོག་ཉོ་སྒྲུབ་ཚུ་དང་ སྐྱོད་ཐམ་དངུལ་བྱང་།
དངུལ་སྤྲོད།
- བྱ་སྟབས་བདེ་བའི་ དངུལ་སྤྲོད་ཐབས་ལམ་ཡོད་པའི་ རང་ཤུགས་ཀྱི་ཕབ་རྩིས་ གློག་རིག་ཡོངས་འབྲེལ་ཐོག་ལས་ དངུལ་ཁང་ལས་དོན་ mBoB དང་ དངུལ་ལག་སྤྲོད་ཚུ།
ཚད/ཚད་གཟུང་།
- འོས་འབབ་ཡོད་པའི་ ཁྱོད་རའི་མ་དངུལ་འོང་རྩིས་ (USD རྩིས་ཚད) འདི་ཡང་ དངུལ་བྱང་ཞུ་ཡིག་ནང་ལུ་ བཀོད་ཡོད་པའི་ ཁྱོད་རའི་ཁ་གསལ་དང་ དངུལ་འབྲེལ་ ཡང་ན་ USD ༡༠༠ (ག་ཉུངམ་ཅིག) ལུ་ གཞི་བཞག་སྟེ་ རྩིས་རྐྱབ་ཨིན།
- ཁྱོད་རའི་འོང་རྩིས་ཚད་འདི་ USD ༡༠༠༠ ལས་ལྷག་པ་ཅིན་ ཁྱོད་རའི་དངུལ་བྱང་ལུ་ ATS USD ཚད་འདི་ཁ་སྐོང་བཀལ་བཏུབ།
- ཁྱོད་རའི་དངུལ་སྤྲོད་ཤོག་བྱང་ལས་ ATS ཚད་འདི་ ལག་ལེན་འཐབ་བཏུབ་བཟོ་ནའི་དོན་ལུ་ ཁྱོད་རའི་མཁའ་འགྲུལ་ཤོག་འཛིན་འདི་ གློག་འཕྲིན་ཐོག་ འབྲུག་དངུལ་ཁང་གི་ དངུལ་བྱང་སྤྲོད་ལེན་པ་ལུ་ གློག་འཕྲིན་ཁ་བྱང་ [email protected]ལུ་གཏང་དགོ
- ཁྱོད་རའི་དངུལ་བྱང་འོས་ཚད་འདི་ ཉེན་སྲུང་ཅན་གྱི་གཏའ་མ་ བདོག་གཏད་ འཛིན་དབང་ཡོད་པའི་ བཅོལ་བཞག་ CASA རྩིས་ཁྲ་ དུས་སྟབས་དངུལ་བཙུགས་ ཡང་ན་ Recurring Deposit account གུ་འབད་ ཡར་སེང་འབད་བཏུབ།
དྲན་གསསོ༔ ཤོག་བྱང་གུ་ལས་ ATS སྤྱོད་ནི་གི་དོན་ལུ་ ཆ་གནས་ཡོད་པའི་ལམ་ཡིག་དང་འདྲ་བཤུས་དང་ གཏན་འཁེལ་ཨིན་པའི་ མཁའ་འགྲུལ་ཤོག་འཛིན་དགོ
ཉེན་སྲུང་།
- ཉེན་སྲུང་དང་ལྡན་པའི་ དངུལ་བྱང་དང་ POS རྩིས་ཐོའི་དོན་ལུ་ དེང་སང་EMV Standard-Chip དང་ ངོས་འཛིན་ཨང་འདི་ ཡོངས་འབྲེལ་ཐོག་ ཉོ་སྒྲུབ་ཀྱི་དོན་ལུ་ སྐྱོད་ཐམ་གྱིས་བདེན་སྦྱོར་འབད་ཡོདཔ་ཨིན།
- འབྲུག་དངུལ་ཁང་གི་ EMV དངུལ་སྤྲོད་ཤོག་བྱང་འདི་ མཛེས་ཆ་དང་ལྡན་པའི་ ཕྲ་ཤབས་ཅན་འདི་གིས་ འདྲ་གཉིསམ་བཟོ་ནི་ལས་ ཁ་སྐོང་གི་ཉེན་སྲུང་ཡོདཔ་ཨིན། འདི་མ་ཚད་ ངོས་འཛིན་ཨང་དང་སྦྲགས་ཏེ་ བང་རིམ་འཐེབ་སྦེ་ཉེན་སྲུང་འབདཝ་ཨིན།
འཐུས་དང་སྤྱོད་འཐུས།
དྲན་གསོཿ ཁྱོད་རའི་དངུལ་བྱང་འདི་ ཁྱོད་རའི་རྩིས་ཁྲ་ལས་སོ་སོའི་དངུལ་ དཔེན་ན་ རྒྱ་གར་གྱི་དངུལ་སྤྲོད་ཀྱི་དོན་ལུ་ ལག་ལེན་འཐབ་ད་ ཕྱི་དངུལ་བརྗེ་སོར་གྱི་ལམ་ལུགས་དགོ ཕྱི་དངུལ་བརྗེ་སོར་གྱི་གོང་ཚད་འདི་ སྦུང་ཚོང་གི་གོང་ཚད་དང་ སྐྱོད་ཐམ་དང་དངུལ་ཁང་གིས་ གོང་ཚད་འགབ་ནི་གི་དོན་ལུ་ ལེན་ཡོད་པའི་སྐོང་བརྒྱ་ཆ་སྦེ་ ལག་ལེན་འཐབ་ཨིན།


text:
ཁ་ཙ་ མོང་སྒར་ནང་འཁོད་ཀྱི་ སློབ་གྲྭ་ཁག་གི་སློབ་ཕྲུག་ཚུ་གིས་ མི་མང་གི་རྩེད་ཐང་ནང་སྦེ་ མི་དབང་མངའ་བདག་རིན་པོ་ཆེ་མཆོག་གི་ འཁྲུངས་སྐར་དུས་སྟོན་ བརྩི་སྲུང་ཞུ་ནིའི་དོན་ལུ་ སྟ་གོན་གྲ་སྒྲིག་འབད་བའི་བསྒང་།
Check Also
སྤྱི་ལོ་༢༠༤༠ འི་ནང་འཁོད་ལུ་ ནང་འཁོད་གློག་མེའི་སྤྱོད་ཁྲལ་ ཡུ་ནིཊ་རེ་ལུ་ དངུལ་ཀྲམ་༤.༥༡ ལུ་ ལྷོད་ནིའི་དམིགས་གཏད།
༉ ནང་འཁོད་གློག་མེའི་སྤྱོད་ཁྲལ་གྱི་ དམིགས་གཏད་སྙན་ཞུ་དང་འཁྲིལ་བ་ཅིན་ ཆུ་ལུ་བརྟེན་པའི་གློག་མེ་ ཁ་སྐོང་མེ་ག་ཝཱཊ་༢,༠༠༠ ལྷགཔ་ཅིག་ ཐོན་སྐྱེད་འབད་ནིའི་ འཆར་གཞི་ཡོད་མི་དང་བསྟུན་ སྤྱི་ལོ་༢༠༤༠ འི་ནང་འཁོད་ལུ་ ནང་འཁོད་སྤྱོད་ཁྲལ་ཡུ་ནིཊ་རེ་ལུ་ དངུལ་ཀྲམ་༤.༥༡ ལུ་ ལྷོད་ནིའི་དམིགས་གཏད་ཨིན་པས། དཔེ་འབད་བ་ཅིན་ …


text:
འབྲུག་གི་དངུལ་ཁང་གི་དངུལ་ཚབ་ཤོག་བྱང་ནང་ལུ་ཐོ་བཀོད་འབད་དེ་ འཛམ་གླིང་བསྐོར་བའི་ཤོར་ཁར་ རྒྱལ་སྤྱི་ནང་འཁོད་ཀྱི་ཁེ་ཕན་སྤྱོད་གནང་། རྒྱལ་སྤྱི་དངུལ་ཚབ་ཤོག་བྱང་ཡོད་པ་ཅིན་ དངུལ་རྐྱང་སྦེ་འབག་མ་དགོ་པར་ དངུལ་སྤྲོད་ཚུགསཔ་ལས་ ག་ནི་བ་སྟབས་བདེ་བའི་ཐབས་ལམ་ཐོག་ལས་ ལམ་འགྲུལ་མཛད་ཚུགས།
ཁྱད་ཚད།
གསོག་འཇོག་དང་རྒྱུན་སྐྱོང་གི་རྩིས་ཁྲ་འཆང་མི་ འབྲུག་གི་དངུལ་ཁང་དང་ཕྱི་དངུལ་གྱི་རྩིས་ཁྲ་འཆང་མི་ཚུ་གིས་ འོག་ལུ་བཀོད་དེ་ཡོད་པའི་ ལག་ལེན་གྱི་གདམ་ཁག་ཐོག་ལུ་ རྒྱལ་སྤྱི་དངུལ་ཚབ་ཤོག་བྱང་སྐྱོད་ཐམ་སྤྱོད་ནིའི་ ཁྱད་ཚད་ཚངམ་ཨིན།
- མི་ངོ་རང་རྐྱང་།
- ཇོ་བདག་གཉིས་ལས་གང་རུང་གི་སྤྱོད་ནི།
- ཇོ་བདག་གཅིག་གི་བདག་དབང་།
དྲན་གསོ། : མཉམ་འབྲེལ་ཐོག་ལས་ ལག་ཐེའུ་དང་མི་རྟགས་བཀོད་དགོ་པའི་རྩིས་ཁྲ་འཆང་མི་ཚུ་གིས་ རྒྱལ་སྤྱི་དངུལ་ཚབ་ཤོག་བྱང་སྐྱོད་ཐམ་འདི་སྤྱོད་ཐབས་མེད།
ཁྱད་ཆོས།
- ཤོག་བྱང་འདི་ འབྲུག་དང་རྒྱ་གར་ དེ་ལས་ ནེ་པཱེལ་གྱི་རྒྱལ་ཁབ་ཚུ་ནང་རྐྱངམ་ཅིག་གཡོག་བཀོལ་བཏུབ།
- དངུལ་བཏོན་འཕྲུལ་ཆས་ནང་ལུ་སྐྱོད་ཐམ་གྱི་ཡོངས་འབྲེལ་ནང་འཐུད་དེཡོད་པ་ཅིན་ དངུལ་བཏོན་ནི་དང་དངུལ་ལྷག་ལུས་གཟིགས་ནི་ཚུ་འབད་ཚུགས།
- པི་ཨོ་ཨེསི་འདི་ ཡོངས་འབྲེལ་ནང་འཐུད་དེ་ཡོད་པ་ཅིན་ པི་ཨོ་ཨེསི་གི་ས་སྒོ་འདི་ ཅ་ལཱ་དང་ཞབས་ཏོག་གི་རིགས་ག་ཅི་རང་འབད་རུང་ ཉོ་སྟེ་སྤྱོད་ཚུགས།
- དངུལ་དང་ཡིག་ཆ་ཚུ་ འདྲ་པར་རྐྱབ་ནིའི་དོན་ལུ་ པར་བཏབ་འཕྲུལ་ཆས་ཚུ་ག་ནི་ཡང་མ་དགོ་པར་ ཞབས་ཏོག་ཚུ་འཇམ་ཏོང་ཏོ་སྦེ་སྤྱོད་ཚུགས།
- དངུལ་གྱི་ཤོགས་བྱང་འཆང་མི་འདི་གིས་ ཤོག་བྱང་འདི་ ཁོ/མོ་གི་རྩིས་ཁྲ་ནང་ལུ་ ཤོག་བྱང་རེ་རེ་ནང་ལུ་ ལོ་རེའི་འགྲུལ་སྐྱོད་མ་དངུལ་གྱི་ཚད་ ཡུ་ཨེསི་ཌོ་ལར་ ༡༠༠༠ ལས་ལྷག་སྟེ་ཡོད་པ་ཅིན་རྐྱངམ་ཅིག་ལག་ལེན་འཐབ་ཆོག
- དངུལ་བྱང་ལག་ལེན་འཐབ་ཐོག་ལས་སྤྲོད་ཡོད་པའི་དངུལ་ཚུ་ཡང་ ཤོག་བྱང་འཆང་མི་ མི་ངོམ་འདི་གི་རྩིས་ཁྲ་ནང་ལས་ བཏོག་ནི་དང་ ཡང་ན་ དངུལ་སྤྲོད་པའི་དུས་ལུ་ དངུལ་བྱང་དང་འབྲེལ་འཐུད་འབད་ཡོད་པའི་རྩིས་ཁྲ་ལས་ དངུལ་བཏོག་འོང།
དྲན་གསོ། དངུལ་བྱང་གི་དོན་ལུ་ ལོ་བསྟར་འགྲོ་སྐྱོད་ཀྱི་མ་དངུལ་ (ཨེ་ཨེསི་ཀྲི་) འདི་སྤྱོད་དགོ་པ་ཅིན་ ཆ་གནས་ཡོད་པའི་ ལག་ཡིག་གི་འདྲ་དང་ ཕྱི་རྒྱལ་འགྱོ་ནིའི་དོན་ལུ་ གཏན་འཁེལ་བཟོ་ཡོད་པའི་ གནམ་གྲུ་གི་ཤོག་འཛིན་ཚུ་བཏོན་དགོ།
འཐུས།
དངུལ་བྱང་།/དངུལ་སྤྲོད་ལེན་གྱི་ཚད།
ལོ་བསྟར་འགྲོ་འགྲུལ་གྱི་མ་དངུལ་དེ་ཡང་ རྒྱལ་གཞུང་དངུལ་ལས་དབང་འཛིན་གྱི་ཁྲིམས་ལུགས་དང་ འབྲུག་གི་དངུལ་ཁང་གི་རྒྱལ་སྤྱི་དངུལ་ཚབ་ཤོག་བྱང་སྐྱོད་ཐམ་ཐོག་ལས་ མི་ངོམ་རེ་རེ་བཞིན་དུ་ལུ་ སྤྱོད་ནིའི་རང་དབང་ཡོད།
སྤྱོད་འཐུས།
གནས་ཚུལ་ཁ་སྐོང་གི་དོན་ལུ་ [email protected] ཐོག་ལུ་གློག་འཕྲིན་གཏང་ནི་དང་ ཡང་ན་ ཡིག་ཚང་གི་དུས་ཚོད་ནང་ལུ་ ཉེ་འདབས་ཀྱི་ཡན་ལག་ཡིག་ཚང་ཚུ་དང་འབྲེལ་བ་མཛད་ནི་དང་ ཡང་ན་ གྲོགས་རམ་གྱི་རྒྱུན་ལམ་ +༩༧༥ ༢ ༣༤༩༩༠༣ ཡང་ན་ སྤྱོད་ཁྲལ་དགོངས་ཡངས་ཨང་ ༡༠༩༥ (འབྲུག་ནང་འཁོད།) ཐོག་ལས་ དྲོ་པ་ཆུ་ཚོད་ ༨ ལས་ ནུབ་མོ་ ཆུ་ཚོད་ ༡༡ ཀྱི་རིང་ལུ་འབྲེལ་བ་མཛད་གནང་།


text:
ཁ་ཙ་ རྒྱལ་ཡོངས་ཁྱིམ་བཟོ་གོང་འཕེལ་ལས་འཛིན་གྱིས་ ཡོངས་འབྲེལ་ཐོག་ལས་ ཁྱིམ་རྩིས་སྤྲོད་ལམ་ལུགས་ གཞི་བཙུགས་འབད་མི་དེ་གིས་ ད་ལས་ཕར་ གཞུང་གཡོག་ནང་ལས་ དགོངས་ཞུ་འགྱོ་མི་ཚུ་ ལཱ་ཁག་སྦེ་ ལས་འཛིན་གྱི་ཡིག་ཚང་ནང་ ངོ་རྐྱང་སྦེ་ འོང་མ་དགོ་པར་ སྟབས་བདེ་དྲག་འབྱུང་ནི་ཨིན་པའི་གནས་ཚུལ།
Check Also
སྤྱི་ལོ་༢༠༤༠ འི་ནང་འཁོད་ལུ་ ནང་འཁོད་གློག་མེའི་སྤྱོད་ཁྲལ་ ཡུ་ནིཊ་རེ་ལུ་ དངུལ་ཀྲམ་༤.༥༡ ལུ་ ལྷོད་ནིའི་དམིགས་གཏད།
༉ ནང་འཁོད་གློག་མེའི་སྤྱོད་ཁྲལ་གྱི་ དམིགས་གཏད་སྙན་ཞུ་དང་འཁྲིལ་བ་ཅིན་ ཆུ་ལུ་བརྟེན་པའི་གློག་མེ་ ཁ་སྐོང་མེ་ག་ཝཱཊ་༢,༠༠༠ ལྷགཔ་ཅིག་ ཐོན་སྐྱེད་འབད་ནིའི་ འཆར་གཞི་ཡོད་མི་དང་བསྟུན་ སྤྱི་ལོ་༢༠༤༠ འི་ནང་འཁོད་ལུ་ ནང་འཁོད་སྤྱོད་ཁྲལ་ཡུ་ནིཊ་རེ་ལུ་ དངུལ་ཀྲམ་༤.༥༡ ལུ་ ལྷོད་ནིའི་དམིགས་གཏད་ཨིན་པས། དཔེ་འབད་བ་ཅིན་ …


text:
༉ སྤྱི་ཟླ་༨ པའི་ཚེས་༢༦ གི་ནུབ་མོར་ དགེ་ལེགས་ཕུག་ནང་འཁོད་གནམ་གྲུ་ཐང་གི་འོག་ལུ་ ཆུ་རྒྱ་ཆེཝ་སྦེ་ འཁྱིལ་ཡོད་པའི་རྫིང་དེ་ རྦད་ཡར་སོཔ་ལས་ རྒྱ་འབྲུག་གི་ ས་མཚམས་སྒོ་ར་ཁའི་ སྦོ་ལོགས་ཁར་ དགེ་ལེགས་ཕུག་–ཨ་སམ་གྱི་ གཞུང་ལམ་མི་ཊར་༥༠ དེ་ཅིག་ འཕྱགས་བདའ་ཡོདཔ་ལས་ སྣུམ་འཁོར་ཚུ་ ཕར་ཚུར་རྒྱུན་འགྲུལ་འཐབ་མ་ཚུགསཔ་ ཐལ་ཡོད་རུང་ མི་ལུ་ ཤི་རྐྱེན་དང་ གནོད་སྐྱོན་ཚུ་བྱུང་པའི་ སྙན་ཞུ་མེདཔ་ཨིན་པའི་གནས་ཚུལ།
Check Also
རྒྱ་ཚ་སྦིས་ལུ་ ཆུ་རུད་ཐོན་མིའི་ནང་ མི་༢ ལུ་ ཤི་རྐྱེན་དང་༣ འཚོལ་བའི་བསྒང་ཡོདཔ།
༉ ཁ་ཙ་ དྲོ་པའི་ཆུ་ཚོད་༢ དང་ སྐར་མ་༣༠ དེ་ཅིག་ཁར་ ལྷུན་རྩེ་ཀུར་སྟོད་རྒེད་འོག་ རྒྱ་ཚ་སྦིས་གཡུས་ཚན་ནང་ ཆུ་རུད་ཐོན་མི་དེ་གིས་ མི་༧ འཕྱགས་བདའ་ཡོདཔ་བཞིན་དུ་ ཉེན་སྲུང་སྡེ་ཚན་གྱིས་ ཕོ་སྐྱེས་༡ དང་ ཨམ་སྲུ་༢ …


text:
Skip to main content
སྤ་རོ་རྫོང་ཁག་ནང་བྱོན་པ་ལེགས་སོ།
འཆར་སྣང་།
སྤ་རོ་རྫོང་ཁག་ནང་ མི་སྡེའི་ཞབས་ཏོག་ཚུ་ དགོས་མཁོ་དང་འཁྲིལ་ ཁྱད་རིག་དང་ལྡན་པའི་ཐོག་ལས་ མི་སྡེའི་དཔལ་འབྱོར་འདྲ་མཉམ་ཐོག་ སྤུས་ཚད་ཅན་དང་དུས་ཐོག་ཁར་ཕུལ་ཚུགས་ནི།
དམིགས་གཏད།
རྫོང་ཁག་འདི་ནང་ལུ་ མི་སྡེ་ཚུ་དབང་ཚད་ཕྱིར་སྤེལ་ལུ་རང་དབང་སྤྱོད་ཐོག་ རང་ལུགས་ལམ་སྲོལ་གྱི་ཕྱུག་པའི་ཁར་ དགའ་སྐྱིད་དང་ལྡན་པའི་ཐོག་ལུ་ མི་སྡེའི་དཔལ་འབྱོར་གོང་འཕེལ་འགྱོ་སྟེ་ཡོདཔ་བཟོ་ནི་ཨིན།
***
སྤ་རོ་རྫོང་ཁག་འདི་ རྒྱལ་ཁབ་ཀྱི་ནུབ་བྱང་ཁ་ཐུག་ལུ་ མཐོ་ཚད་ རྒྱ་མཚོ་ལས་ མི་ཊར་ ༢,༢༥༠ གི་ས་གནས་ཁར་ཆགས་ཏེ་ ཡོདཔ་ཨིན། ས་གི་ཁྱབ་ཚད་འབད་བ་ཅིན་ ཀི་ལོ་མི་ཊར་གྲུ་བཞི་ ༡༢༩༣ དང་ མི་རློབས་ཀྱི་གྱངས་ཁ་འབད་བ་ཅིན་ ཡོངས་བསྡོམས་ ༣༥,༢༦༠ དེ་ཅིག་ཡོད། བསིལ་དྲོད་ཀྱི་ཐད་ལུ་འབད་བ་ཅིན་ གནམ་བྱཱར་ལུ་ དྲོད་ཚད་ཌི་གི་རི་ ༢༦ ལས་ ༡༤ ཚུན་དང་ གནམ་དགུན་ལུ་ དྲོད་ཚད་ཌི་གི་རི་ ༡༤ ལས་ མའི་ནསི་ ༥ ཚུན་ལུ་འབབ་ཨིན།
རྫོང་ཁག་འདི་གིས་ རྒྱལ་ཡོངས་ཀྱི་སྣུམ་འཁོར་ལམ་ ཕུན་ཚོགས་གླིང་དང་ ཐིམ་ཕུག་ལུ་མཐུད་དེ་ཡོདཔ་ཨིན། རྫོང་ཁག་ནང་འཁོད་འབད་བ་ཅིན་ རྫོང་ཁག་སྣུམ་འཁོར་ལམ་གྱི་ཁྱབ་ཚད་ ཀི་ལོ་མི་ཊར་ ༡༢༢ དང་ སོ་ནམ་ཞིང་ལམ་གྱི་ཁྱབ་ཚད་ཀི་ལོ་མི་ཊར་ ༣༡༡.༠༢ དེ་ཅིག་ཡོདཔ་ཨིན།
རྒྱལ་སྤྱིའི་གནམ་གྲུ་ཐང་ ཕུད་རྡོག་གཅིག་ལས་མེད་མི་འདི་ཡང་ རྫོང་ཁག་འདི་ནང་ཨིནམ་ལས་བརྟེན་ རྒྱལ་སྤྱི་དང་མཐུད་འབྲེལ་འབད་བའི་ས་ཁོངས་གལ་ཅན་ཅིག་ཨིན། དེ་གིས་སྦེ་ སྤ་རོ་གྱི་ཚོང་པ་དང་ སོ་ནམ་པ་ཚུ་ལུ་ཡང་ ཚོང་འབྲེལ་ལུ་བརྟེན་པའི་ཁེབ་ས་གི་གོ་སྐབས་སྦོམ་ར་ཡོདཔ་ཨིན།
རྫོང་ཁག་འདི་གི་མངའ་འོག་ལུ་ ནང་འཁོད་སྡེ་ཚན་ ༡༧ དང་ རྒེད་འོག་ ༡༠ དེ་ལས་ རང་བཞིན་སླར་འབྱུང་ཐོན་སྐྱེད་ཀྱི་རྒྱ་སྐྱེད་ཡིག་ཚང་ ༡༠ ། དེ་བཟུམ་སྦེ་ འབྲིང་རིམ་སློབ་གྲྭ་གོང་མ་ ༢ དང་། སློབ་གྲྭ་ལྟེ་བ་ ༢ ། འབྲིང་རིམ་བར་མ་ ༤ ། འབྲིང་རིམ་འོག་མ་ ༥ ། སློབ་གྲྭ་ཆུང་བ་ ༧ ། སྒེར་གྱི་སློབ་གྲྭ་ ༩ བརྩིས་ཏེ་སློབ་གྲྭ་ཡོངས་བསྡོམས་ ༢༩ ཡོདཔ་ཨིན།།
རྫོང་ཁག་འདི་གི་གློག་རིག་ཁ་བྱང་ཐོག་ལས་ རྫོང་ཁག་དང་ རྒེད་འོག་གི་གནས་ཚུལ་ཕབ་ལེན་དང་ གནས་ཚུལ་ཤེས་འདོད་ཡོད་མི་གེ་ར་གིས་ ད་ལས་ཕར་ འཇམ་ཏོང་ཏོ་སྦེ་འབྲེལ་བ་འཐབ་ཚུགས་ཟེར་ཞུ་ནི་ཨིན།
དེ་མ་ཚད་ རྫོང་ཁག་དང་འབྲེལ་བའི་ དོགས་སེལ་དང་བསམ་འཆར། གྲོས་འཆར་ཚུ་བཀོད་འདོད་ཡོད་པ་ཅིན་ འོག་གི་གློག་རིག་ཁ་བྱང་ཐོག་ལུ་ གློག་རིག་བདག་སྐྱོང་དང་གཅིག་ཁར་ འབྲེལ་བ་འཐབ་གནང་ཟེར་ཞུ་ནི་ཨིན། kchoden@paro.gov.bt ཡང་ན་ bbgurung@paro.gov.bt .
ང་བཅས་ཀྱི་ཁ་ཐུག་ལས་ རྫོང་ཁག་གློག་རིག་ཁ་བྱང་འདི་ ལག་ལེན་འཐབ་མི་གེ་ར་ལུ་ གློག་རིག་གི་ཁེ་ཕན་ལུ་བརྟེན་ སྤྲོ་བ་འབྱུང་བཅུག་ཟེར་བའི་རེ་སྨོན་དང་གཅིག་ཁར་ བཀྲིས་བདེ་ལེགས་ཟེར་ཞུ་ནི་ཨིན།
བཀྲ་ཤིས་བདེ་ལེགས།


text:
དངུལ་འབྲེལ་ལས་འགན་གྱི་ཡན་ལག་དང་པ།
འ་ནི་དབྱེ་རིམ་ནང་ན་ LibreOffice ཀེལ་སི་གི་ཨང་རྩིས་དངུལ་འབྲེལ་ལས་འགན་ཚུ་ཤོམ་ཏེ་ཡོདཔ་ཨིན།
ACCRINT
དུས་མཚམས་གླ་དངུལ་ཚུའི་ ཐད་ཀར་ སྲུང་སྐྱོབ་ཀྱི་ སྐྱེད་འཕེལ་ཡོད་མི་རྩིས་སྟོན་འབདཝ་ཨིན།
ཚུག་སྦྱོར།
ACCRINT(སྤྲོད་ ; སྐྱེད་དང་པམ་ ; བུ་ལོན་སྤྲོད་འཇལ་ ; གོང་ཚད་ ; མཉམ་པ་ ; འབྱུང་ཐེངས་ ; གཞི་རྩ།)
སྤྲོད་ : སྲུང་སྐྱོབ་ཀྱི་སྤྲོད་ཚེས།
སྐྱེད་དང་པམ་ : སྲུང་སྐྱོབ་ཀྱི་སྐྱེད་ཚེས་དང་པམ།
བུ་ལོན་སྤྲོད་འཇལ་ : རྩིས་སྟོན་འབད་ནི་ཨིནམ་ཚུན་གྱི་ སྐྱེད་ཡར་འཕེལ་ཡོད་པའི་ཚེས་གྲངས།
གོང་ཚད་ : སྐྱེད་ཀྱི་ལོ་བསྟར་གོང་ཚད་ཆུང་བ། (འཛིན་ཤོག་སྐྱེད་ཀྱི་གོང་ཚད།)
མཉམ་པ་ : སྲུང་སྐྱོབ་ཀྱི་གནས་གོང་མཉམ་པ།
འབྱུང་ཐེངས་ : ལོ་རེ་རེ་ལུ་སྐྱེད་གླ་དངུལ་ཚུའི་གྱངས་ཁ། (༡, ༢ ཡང་ན་ ༤།).
དཔེ།
སྲུང་སྐྱོབ་འདི་༢་༢༨་༢༠༠༡ ལུ་སྤྲོད་ཡོདཔ་ཨིན། སྐྱེད་དང་པམ་འདི་ ༨་༣༡་༢༠༠༡ ལུ་གཞི་སྒྲིག་འབད་ཡོདཔ་ཨིན། བུ་ལོན་སྤྲོད་འཇལ་གནད་སྡུད་འདི་ ༥་༡་༢༠༠༡ ལུ་ཨིན། གོང་ཚད་འདི་༠་༡ ཡང་ན་ ༡༠% དང་མཉམ་པ་འདི་ ༡༠༠༠ དངུལ་ཆ་ཕྲན་ཚུ་ཨིན། སྐྱེད་དངུལ་འདི་ལོ་ཕྱེད་ཀ་སྦེ་སྤྲོད་ཡོདཔ་ཨིན་(འབྱུང་ཐེངས་འདི་ ༢ )། གཞི་རྩ་འདི་ ཡུ་ཨེསི་ཐབས་ལམ་(༠)ཨིན། སྐྱེད་ག་དེམ་ཅིག་འཕེལ་ཡོདཔ?
=ACCRINT("2001-02-28";"2001-08-31";"2001-05-01";0.1;1000;2;0) returns 16.94444.
ACCRINTM
བུ་ལོན་སྤྲོད་འཇལ་ཚེས་གྲངས་གུ་ལུ་ one-off གླ་་དངུལ་གྱི་ ཐད་ཀར་ལུ་ སྲུང་སྐྱོབ་ཀྱི་ ཡར་འཕེལ་ཡོད་པའི་སྐྱེད་རྩིས་སྟོན་འབདཝ་ཨིན།
ཚུག་སྦྱོར།
ACCRINTM(སྤྲོད་ ; བུ་ལོན་སྤྲོད་འཇལ་ ; གོང་ཚད་ ; མཉམ་པ་ ; གཞི་རྩ།)
སྤྲོད་ : སྲུང་སྐྱོབ་ཀྱི་སྤྲོད་ཚེས།
བུ་ལོན་སྤྲོད་འཇལ་ : རྩིས་སྟོན་འབད་ནི་ཨིནམ་ཚུན་གྱི་ སྐྱེད་ཡར་འཕེལ་ཡོད་པའི་ཚེས་གྲངས།
གོང་ཚད་ : སྐྱེད་ཀྱི་ལོ་བསྟར་གོང་ཚད་ཆུང་བ་ (འཛིན་ཤོག་སྐྱེད་ཀྱི་གོང་ཚད།)
མཉམ་པ་ : སྲུང་སྐྱོབ་ཀྱི་གནས་གོང་མཉམ་པ།
དཔེ།
༤/༡/༢༠༠༡ ལུ་ སྲུང་སྐྱོབ་གཅིག་སྤྲོད་དེ་ཡོདཔ་ཨིན། དུས་ཡུན་ཚང་བའི་ཚེས་གྲངས་འདི་ ༦/༡༥/༢༠༠༡ ལུ་གཞི་སྒྲིག་འབད་ཡོད། གོང་ཚད་འདི་ ༠་༡ ཡང་ན་ ༡༠% དང་ མཉམ་པ་འདི་ ༡༠༠༠ དངུལ་ཆ་ཕྲན་ཨིན། ཉིན་བསྟར་/ལོ་བསྟར་རྩིས་ལས་ཀྱི་ གཞི་རྩ་འདི་ ཉིན་བསྟར་ལྷག་ལུས་ (༣) ཨིན། སྐྱེད་ག་དེམ་ཅིག་འཕེལ་ཡོད?
=ACCRINTM("2001-04-01";"2001-06-15";0.1;1000;3) returns 20.54795.
AMORDEGRC
བུ་ལོན་སྤྲོད་འཇལ་དུས་ཡུན་དོན་ལུ་ གོང་ཐང་ཆག་པའི་དངུལ་བསྡོམས་འདི མར་འབབ་བུ་ལོན་བཏབ་པ་སྦེ་རྩིས་སྟོན་འབདཝ་ཨིན། AMORLINC བཟུམ་མེན་པར་ གོང་ཐང་ཆག་པའི་ཚེ་ལས་རང་དབང་ཨིན་པའི་ གོང་ཐང་ཆག་པའི་གྲངས་རྟགས་འདི་ནཱ་ལུ་ལག་ལེན་འཐབ་ཡོདཔ་ཨིན།
ཚུག་སྦྱོར།
AMORDEGRC(རིན་ ; ཉོ་ཚོང་འབད་ཡོད་པའི་ཚེས་གྲངས་ ; དུས་ཡུན་དང་པ་ ; ཉེན་སྐྱོབ་ ; དུས་ཡུན་ ; གོང་ཚད་ ; གཞི་རྩ།)
གླ་ཆ་ : ཉོ་སྒྲུབ་གླ་ཆ་ཚུ།
ཉོ་ཚོང་འབད་བའི་ཚེས་ : ཉོ་སྒྲུབ་ཀྱི་ཚེས།
དུས་ཡུན་དང་པམ་ : བུ་ལོན་སྤྲོད་འཇལ་དུས་ཡུན་དང་པམ་གྱི་ཚེས་མཇུག
ཉེན་སྐྱོབ་ : མར་འབབ་འབད་ནི་ཚེས་ཀྱི་མཇུག་ལུ་ཉེན་སྐྱོབ་གནས་གོང་གི་བདོག་གཏད་གཙོ་བོ།
དུས་ཡུན་ : ཆ་འཇོག་འབད་དགོསཔ་ཨིན་པའི་བུ་ལོན་སྤྲོད་འཇལ་འབད་ནིའི་དུས་ཡུན།
གོང་ཚད་ : མར་འབབ་ཀྱི་མགྱོགས་ཚད།
AMORLINC
བུ་ལོན་སྤྲོད་འཇལ་དུས་ཡུན་གྱི་དོན་ལུ་ གོང་ཐང་ཆག་པའི་དངུལ་བསྡོམས་ རིང་ཚད་ཀྱི་བུ་ལོན་བཏབ་པ་སྦེ་རྩིས་སྟོནམ་ཨིན། དངུལ་བདོག་གཏད་འདི་ བུ་ལོན་སྤྲོད་འཇལ་དུས་ཡུན་སྐབས་ལུ་ ཉོ་ཚོང་འབད་འབདཝ་ཨིན་པ་ཅིན་ གོང་ཐང་ཆག་པ་གི་ སྙོམས་ཚད་ཀྱི་དངུལ་བསྡོམས་འདི་ ཆ་འཇོག་འབད་ནི་ཨིན།
ཚུག་སྦྱོར།
AMORLINC(རིན་ ; ཉོ་ཚོང་འབད་ཡོད་པའི་ཚེས་ ; དུས་ཡུན་དང་པམ་ ; ཉེན་སྐྱོབ་ ; དུས་ཡུན་ ; གོང་ཚད་ ; གཞི་རྩ།)
གླ་ཆ་ : ཉོ་སྒྲུབ་གླ་ཆ་ཚུ།
ཉོ་ཚོང་འབད་བའི་ཚེས་ : ཉོ་སྒྲུབ་ཀྱི་ཚེས།
དུས་ཡུན་དང་པམ་ : བུ་ལོན་སྤྲོད་འཇལ་དུས་ཡུན་དང་པམ་གྱི་ཚེས་མཇུག
ཉེན་སྐྱོབ་ : མར་འབབ་འབད་ནི་ཚེས་ཀྱི་མཇུག་ལུ་ཉེན་སྐྱོབ་གནས་གོང་གི་བདོག་གཏད་གཙོ་བོ།
དུས་ཡུན་ : ཆ་འཇོག་འབད་དགོསཔ་ཨིན་པའི་བུ་ལོན་སྤྲོད་འཇལ་འབད་ནིའི་དུས་ཡུན།
གོང་ཚད་ : མར་འབབ་ཀྱི་མགྱོགས་ཚད།
DB
ཨང་རྩིས་མར་འབབ་ཐབས་ལམ་ ལག་ལེན་ཐོག་ལས་ གསལ་བཀོད་གྲུབ་ཡོད་པའི་དུས་ཡུན་གྱི་དོན་ལུ་ བདོག་གཏད་ཀྱི་ གོང་ཐང་ཆག་པ་སླར་ལོག་འབདཝ་ཨིན།
འ་ནི་གོང་ཐང་ཆག་པའི་རྣམ་པ་འདི་ ཁྱོད་ཀྱི་གོང་ཐང་ཆག་པ་འགོ་བཙུགས་གུ་ གོང་ཐང་ཆག་པའི་གནས་གོང་མཐོ་མི་གཅིག་འཐོབ་དགོས་འདོད་ན་ལག་ལེན་འཐབ་ཨིན་ (རིང་ཚད་ཀྱི་གོང་ཐང་ཆག་པ་ལུ་རྒྱབ་འགལ་འབད་ཡོད་བཟུམ་སྦེ་) ། འགོ་ཐོག་རིན་ནང་ལས་ཧེ་མ་ལས་རང་ཕབ་ཡོད་པའི་གོང་ཐང་ཆག་པ་གི་ཐོག་ལས་ གོང་ཐང་ཆག་པའི་དུས་རེ་རེ་དང་བཅས་ གོང་ཐང་ཆག་པའི་གནས་གོང་འདི་མར་ཕབ་འབད་ཡོདཔ་ཨིན།
ཚུག་སྦྱོར།
DB(རིན་; ཉེན་སྐྱོབ་; ཚེ་; དུས་ཡུན་;ཟླཝ།)
རིན་ འདི་བདོག་གཏད་ཀྱི་འགོ་ཐོག་རིན་ཨིན།
ཉེན་སྐྱོབ་ འདི་ གོང་ཐང་ཆག་པའི་མཇུག་གི་ བདོག་གཏད་ཀྱི་གནས་གོང་ཨིན།
ཚེ་ ཚེ་ཀྱིས་ བདོག་གཏད་དེ་ གོང་ཐང་ཆག་པའི་ དུས་ཡུན་ངེས་འཛིན་འབདཝ་ཨིན།
དུས་ཡུན་ འདི་དུས་ཡུན་རེ་རེའི་ རིང་ཚད་ཨིན། རིང་ཚད་འདི་གོང་ཐང་ཆག་པའི་དུས་ཡུན་བཟུམ་སྦེ་ ཚེས་ཆ་ཕྲན་གཅིག་པུ་ནང་ལུ་བཙུགས་དགོསཔ་ཨིན།
ཟླཝ་ (གདམ་ཁ་ཅན་) གིས་ གོང་ཐང་ཆག་པའི་ལོ་ངོ་དང་པའི་ཟླཝ་གི་གྱངས་ཁ་མཚོན་རྟགས་སྟོནམ་ཨིན། ཐོ་བཀོད་དེ་ ངེས་འཛིན་འབད་དེ་མེད་པ་ཅིན་ ༡༢ འདི་ སྔོན་སྒྲིག་སྦེ་ལག་ལེན་འཐབ་ཡོདཔ་ཨིན།
དཔེ།
འགོ་ཐོག་གོང་ཚད་ ༢༥༠༠༠ དངུལ་ཆ་ཕྲན་འབད་མི་ གློག་རིག་རིམ་ལུགས་གཅིག་ དུས་ཡུན་ ལོ་ངོ་ གསུམ་གྱི་རིང་ལུ་ གོང་ཐང་ཆག་ནི་ཨིན་པས། ཉེན་སྐྱོབ་གནས་གོང་དེ་ ༡༠༠༠ དངུལ་ཆ་ཕྲན་འོང་ནི་ཨིན་པས། དུས་ཡུན་གཅིག་དེ་ ཉིན་གྲངས་ ༣༠ ཨིན།
=DB(25000;1000;36;1;6) = 1,075.00 currency units
གློག་རིག་རིམ་ལུགས་ཀྱི་ གཏན་བཟོས་མར་འབབ་གོང་ཐང་ཆག་པ་དེ་ ༡,༠༧༥་༠༠ དངུལ་ཆ་ཕྲན་ཨིན།
DDB
ཨང་རྩིས་མར་འབབ་ཐབས་ལམ་ ལག་ལེན་ཐོག་ལས་ གསལ་བཀོད་གྲུབ་ཡོད་པའི་དུས་ཡུན་གྱི་དོན་ལུ་ བདོག་གཏད་ཀྱི་ གོང་ཐང་ཆག་པ་སླར་ལོག་འབདཝ་ཨིན།
ཁྱོད་ཀྱི་འགོ་ཐོག་གོང་ཐང་ཆག་པའི་གནས་གོང་མཐོ་མི་གཅིག་ རིང་ཚད་ཀྱི་གོང་ཐང་ཆག་པ་ལུ་རྒྱབ་འགལ་སྦེ་དགོས་མཁོ་བ་ཅིན་ གོང་ཐང་ཆག་པའི་རྣམ་པ་འ་ནི་བཟུམ་ལག་ལེན་འཐབ། གོང་ཐང་ཆག་པའི་གནས་གོང་འདི་དུས་ཡུན་རེ་རེ་དང་བཅས་ཉུང་སུ་སྦེ་འགྱོཝ་ཨིནམ་ལས་ སྤྱིར་བཏང་ལུ་ ཉོ་ཚོང་འབད་དེ་(དཔེ་འབད་བ་ཆིན་ སྣུམ་འཁོར་ཚུ་ གློག་རིག་ཚུ་) དུམ་གྲ་ཅིག་གི་ཤུལ་ལས་ གནས་གོང་གྱོང་རྒུད་འདི་ མཐོ་མི་བདོག་གཏད་ཚུའི་དོན་ལུ་ལག་ལེན་འཐབ་ཡོདཔ་ཨིན། འ་ནི་རྩིས་སྟོན་དབྱེ་བའི་འོག་ལུ་ ཀི་དེབ་གནས་གོང་འདི་ཀླད་ཀོར་ལུ་ནམ་ཡང་མི་ལྷོདན་ཨིན་དྲན་གནང་།
ཚུག་སྦྱོར།
DDB(རིན་;ཉེན་སྐྱོབ་;ཚེ་;དུས་ཡུན་;ཆ་རྐྱེན།)
རིན་ གིས་ བདོག་གཏད་ཀྱི་འགོ་ཐོག་རིན་ གཏན་བཟོཝ་ཨིན།
ཉེན་སྐྱོབ་ གིས་ དེའི་ཚེ་མཇུག་ལུ་བདོག་གཏད་ཀྱི་གནས་གོང་གཏན་བཟོཝ་ཨིན།
Life is the number of periods (for example, years or months) defining how long the asset is to be used.
དུས་ཡུན་ གིས་གོང་ཐང་ཆག་པ་འདི་རྩིས་སྟོན་འབད་ནི་ཨིན་པའི་དུས་ཡུན་ངེས་འཛིན་འབདཝ་ཨིན།
ཆ་རྐྱེན་ (གདམ་ཁ་ཅན་) གོང་ཐང་ཆག་པ་མར་ཕབ་འབད་བའི་ཆ་རྐྱེན་ཨིན། གནས་གོང་འདི་ཐོ་བཀོད་འབད་དེ་མེད་ན་ཅིན་ སྔོན་སྒྲིག་འདི་ཆ་རྐྱེན་ ༢ ཨིན།
དཔེ།
འགོ་ཐོག་གོང་ཚད་ ༧༥༠༠༠ དངུལ་ཆ་ཕྲན་འབད་མི་ གློག་རིག་རིམ་ལུགས་དེ་ཟླ་རིམ་སྦེ་ ལོ་ངོ་ ༥ གི་རིང་ གོང་ཐང་ཆག་ནི་ཨིན་པས། གོང་ཐང་ཆག་པའི་མཇུག་ལུ་ གནས་གོང་དེ་ ༡ དངུལ་ཆ་ཕྲན་འོང་ནི་ཨིན་པས། ཆ་རྐྱེན་དེ་ ༢ ཨིན།
DDB(75000;1;60;12;2) = ༡,༧༢༡་༨༡ དངུལ་ཆ་ཕྲན། ནི་འབདཝ་ལས་ ཉོ་ཚོང་གྲུབ་པའི་ཤུལ་གྱི་ ཟླཝ་དང་པའི་སྐབས་ ལོག་བལྟབ་མར་འབབ་གོང་ཐང་ཆག་པ་དེ་ ༡,༧༢༡་༨༡ དངུལ་ཆ་ཕྲན་ཚུ་ཨིན།
DURATION_ADD
ལོ་ཚུ་ནངགི་གཏན་བཟོས་ཀྱི་སྐྱེད་སྲུང་སྐྱོབ་དུས་ཡུན་རྩིས་སྟོན་འབདཝ་ཨིན།
ཚུག་སྦྱོར།
DURATION_ADD(བུ་ལོན་སྤྲོད་འཇལ་;དུས་ཡུན་ཚང་བ་; འཛིན་ཤོག་; ཐོན་འབྲས་; འབྱུང་ཐེགས་; གཞི་རྩ།)
བུ་ལོན་སྤྲོད་འཇལ་ : སྲུང་སྐྱོབ་ཀྱི་ཉོ་ཚོང་འབད་བའི་ཚེས།
དུས་ཡུན་ཚང་བ་ : སྲུང་སྐྱོབ་དུས་ཡུན་ཚང་ནིའི་ཚེས། (དུས་ཡོལཝ་ཨིན།).
འཛིན་ཤོག་ : ལོ་བསྟར་འཛིན་ཤོག་ སྐྱེད་གོང་ཚད་(སྐྱེད་ཀྱི་ གོང་ཚད་ཆུང་བ )།
ཐོན་འབྲས་ : སྲུང་སྐྱོབ་ཀྱི་ ལོ་བསྟར་ཐོན་འབྲས།
འབྱུང་ཐེངས་ : ལོ་རེ་རེ་ལུ་སྐྱེད་གླ་དངུལ་ཚུའི་གྱངས་ཁ། (༡, ༢ ཡང་ན་ ༤།).
དཔེ།
སྲུང་སྐྱོབ་གཅིག་ ༡/༡/༢༠༠༡ ལུ་ཉོ་ཚོང་འབད་ཡོདཔ་ཨིནམ་ད་ དུས་ཡུན་ཚང་བའི་ཚེས་གྲངས་དེ་ ༡/༡/༢༠༠༦ ལུ་ཨིན་པས། སྐྱེད་ཀྱི་གོང་ཚད་ཆུང་བ་དེ་ ༨% ཨིན་པས། ཐོན་འབྲས་དེ་ ༩་༠% ཨིན་པས། སྐྱེད་དེ་ ལོ་ཕྱེད་སྦེ་སྤྲོད་ཡོདཔ་མས་(འབྱུང་ཐེངས་དེ་ ༢ ཨིན)། ཉིན་བསྟར་སྐྱེད་ལྷག་ལུས་རྩིས་ལས་ (གཞི་རྩ་ ༣) ལག་ལེན་འཐབ་ཐོག་ལས་ ལེགས་བཅོས་འབད་ཡོད་པའི་དུས་ཡུན་དེ་ རིང་ཐུང་ག་དེམ་ཅིག་འདུག?
=DURATION_ADD("2001-01-01";"2006-01-01";0.08;0.09;2;3)
EFFECTIVE
སྐྱེད་ཀྱི་གོང་ཚད་ཆུང་བའི་དོན་ལུ་ ལོ་བསྟར་ནེཊི་སྐྱེད་གོང་ཚད་སླར་ལོག་འབདཝ་ཨིན།
སྐྱེད་ཆུང་བ་དེ་ རྩིས་ལས་དུས་ཡུན་གྱི་མཇུག་ཀྱི་ དངུལ་བསྡོམས་སྐྱེད་ཀྱི་ཆད་ལུ་གཞི་བསྟུན་འབདཝ་ཨིན། ནུས་ཅན་སྐྱེད་དེ་ བྱིན་ཡོད་པའི་གླ་དངུལ་གྱི་གྱངས་ཁ་དང་བཅསཔ་སྦེ་ཡར་འཕརཝ་ཨིན། མིང་ཚིག་སོ་སོར་ནང་འབད་བ་ཅིན་ སྐྱེད་དེ་འཕྲལ་འཕྲལ་རང་ རྩིས་ལས་དུས་ཡུན་མཇུག་གི་ཧེ་མ་ གཞི་བཙུགས་ནང་སྦེ་སྤྲོད་ཡོདཔ་ཨིན། (དཔེ་འབད་བ་ཅིན་ ཟླ་རིམ་བཞིན་ ཡང་ན་ དཔྱ་གསུམ་བཞིན།)
ཚུག་སྦྱོར།
EFFECTIVE(NOM;P)
NOM འདི་སྐྱེད་ཆུང་བ་ཨིན།
པི་ འདི་ ལོ་བསྟར་ སྐྱེད་གླ་དངུལ་ དུས་ཡུན་གྱི་གྱངས་ཁ་ཨིན།
དཔེ།
ལོ་བསྟར་སྐྱེད་གོང་ཚད་ཆུང་བ་དེ་ ༩་༧༥% དང་ སྐྱེད་ཀྱི་རྩིས་ལས་དུས་ཡུན་བཞི་ཚུ་ངེས་འཛིན་འབད་དེ་ཡོད་པ་ཅིན་ སྐྱེད་གོང་ཚད་ངོ་མ་ག་དེམ་ཅིག་སྨོ་ (ནུས་ཅན་གོང་ཚད་)?
=EFFECTIVE(9.75%;4) = 10.11% The annual effective rate is therefore 10.11%.
EFFECT_ADD
སྐྱེད་གོང་ཚད་ཆུང་བ་དང་ ལོ་རེ་རེའི་གླ་དངུལ་སྐྱེད་ཀྱི་གྱངས་ཁ་གུ་ལུ་གཞི་རྩ་སྟེ་ སྐྱེད་ཀྱི་ལོ་བསྟར་གོང་ཚད་ནུས་ཅན་རྩིས་སྟོནམ་ཨིན།
ཚུག་སྦྱོར།
EFFECT_ADD(གོང་ཚད་ཆུང་བ་;Npery)
NominalRate is the annual nominal rate of interest.
པི་ འདི་ ལོ་བསྟར་ སྐྱེད་གླ་དངུལ་ དུས་ཡུན་གྱི་གྱངས་ཁ་ཨིན།
དཔེ།
༥་༢༥% གོང་ཚད་ཆུང་བ་དང་ དཔྱ་གསུམ་བསྟར་གླ་དངུལ་གྱི་ ལོ་བསྟར་ནུས་ཅན་སྐྱེད་ཀྱི་གོང་ཚད་ག་ཅི་སྨོ།
=EFFECT_ADD(0.0525;4) returns 0.053543 or 5.3543%.
IRR
མ་རྩ་བཙུགས་པའི་དོན་ལུ་ སླར་ལོག་གི་ནང་འཁོད་གོང་ཚད་རྩིས་སྟོན་འབདཝ་ཨིན། གནས་གོང་ཚུ་གིས་དུས་རྒྱུན་བར་མཚམས་ལུ་ མ་དངུལ་འབབ་རྒྱུན་ཁྱད་ཚབ་འབདཝ་ཨིནམ་ད་ ཉུང་མཐའ་རང་ གནས་གོང་གཅིག་དེ་ མེད་ཆ་འོང་དགོཔ་ད་ (གླ་དངུལ་ཚུ་) ཉུང་མཐའ་རང་གནས་གོང་གཅིག་ ཡོད་ཆ་འོང་དགོཔ་ཨིན་(འབབ་ཁུངས་) །
If the payments take place at irregular intervals, use the XIRR function.
ཚུག་སྦྱོར།
IRR(གནས་གོང་ཚུ་ ; ཕོག་ཚོད་དཔག་ནི།)
གནས་གོང་ཚུ་ ནང་ན་གནས་གོང་ཤོམ་ཏེ་ཡོད་པའི་ཨེ་རེ་ཁྱད་ཚབ་འབདཝ་ཨིན།
ཕོག་ཚོད་དཔག་ནི་ (གདམ་ཁ་ཅན་) དེ་ ཕོག་ཚོད་འབད་ཡོད་པའི་གནས་གོང་ཨིན། སླར་ལོག་གི་ནང་འཁོད་གོང་ཚད་རྩིས་སྟོན་འབད་ནིའི་དོན་ལུ་ ཁས་ལན་ཅན་ཐབས་ལམ་གཅིག་ལག་ལེན་འཐབ་ཡོདཔ་ཨིན། ཁྱོད་ཀྱིས་ གནས་གོང་དག་པ་ཅིག་ལས་ལྷག་སྟེ་བྱིན་མ་ཚུགས་པ་ཅིན་ ཁས་ལན་ཅན་དེ་ ལྕོགས་ཅན་བཟོ་ནིའི་དོན་ལུ་ ཁྱོད་ཀྱིས་ འགོ་ཐོག་ཕོག་ཚོད་དཔག་ནི་གཅིག་བྱིན་དགོཔ་ཨིན།
དཔེ།
Under the assumption that cell contents are A1=-10000, A2=3500, A3=7600 and A4=1000, the formula =IRR(A1:A4) gives a result of 11,33%.
Because of the iterative method used, it is possible for IRR to fail and return Error 523, with "Error: Calculation does not converge" in the status bar. In that case, try another value for Guess.
ISPMT
བསྒྱུར་བཅོས་མ་འབད་བའི་བུ་ལོན་བཏབ་པའི་གཞི་བཙུགས་འབད་ནི་ཚུ་གི་དོན་ལུ་ སྐྱེད་ཀྱི་གནས་རིམ་རྩིས་སྟོན་འབདཝ་ཨིན།
ཚུག་སྦྱོར།
ISPMT(གོང་ཚད་; དུས་ཡུན་; བསྡོམས་_དུས་ཡུན་ཚུ་; མ་རྩ་འཇོག་པ་)
གོང་ཚད་ དུས་མཚམས་སྐྱེད་གོང་ཚད་གཞི་སྒྲིག་འབདཝ་ཨིན།
དུས་ཡུན་འདི་ སྐྱེད་ཀྱི་རྩིས་སྟོན་ནིའི་དོན་ལུ་གཞི་བཙུགས་འབད་ནི་ཚུའི་གྱངས་ཁ་ཨིན།
དུས་ཡུན་ _ བསྡོམས་ འདི་ གཞི་བཙུགས་འབད་ནིའི་དུས་ཡུན་ཚུའི་གྱངས་ཁ་བསྡོམས་ཨིན།
མ་རྩ་འཇོག་པ་ འདི་མ་རྩ་བཙུགས་པའི་དངུལ་བསྡོམས་ཨིན།
དཔེ།
ངོ་བསྟོད་དངུལ་བསྡོམས་ ༡༢༠,༠༠༠ དངུལ་ཆ་ཕྲན་ ལོ་ངོ་གཉིས་ཀྱི་དུས་ཡུན་དང་ ལོ་བསྟར་སྐྱེད་གོང་ཚད་ ༡༢% དེ་ལས་ ཟླ་རིམ་གཞི་བཙུགས་འབད་ནི་དང་བཅསཔ་པའི་དོན་ལུ་ ལོ་ངོ་ ༡་༥ གི་ཤུལ་ལས་སྐྱེད་ཀྱི་ གནས་རིམ་དེ་དགོས་མཁོ་ཡོདཔ་ཨིན།
ISPMT(༡% ; ༡༨ ; ༢༤ ; ༡༢༠༠༠༠) = -༣༠༠ དངུལ་ཆ་ཕྲན་ཚུ། ལོ་ ༡་ ༥ གི་ཤུལ་ལས་ ཟླ་རིམ་དངུལ་སྐྱེད་ འདི་༣༠༠ དངུལ་ཆ་ཕྲན་ལུ་ཁྱོད་འབོརཝ་ཨིན།
PV
རྒྱུན་རིམ་གྱི་ དུས་རྒྱུན་གླ་དངུལ་ལས་འབྱུང་བའི་ མ་རྩ་བཙུགས་པའི་ ད་ལྟོའི་གནས་གོང་སླར་ལོག་འབདཝ་ཨིན།
འ་ནི་ལས་འགན་དེ་ གསལ་བཀོད་འབད་ཡོད་པའི་དུས་ཡུན་གྱི་དུས་མཚམས་ལུ་ ད་རིས་གཏན་བཟོས་གོང་ཚད་ལུ་ མ་རྩ་བཙུགས་ནིའི་དོན་ལུ་ དགོ་པའི་དངུལ་བསྡོམས་ དམིགས་གསལ་དངུལ་བསྡོམས་ལེན་ནི་ རྩིས་སྟོན་འབད་ནིའི་དོན་ལུ་ ལག་ལེན་འཐབ། ཁྱོད་ཀྱིས་ དུས་ཡུན་སོང་བའི་ཤུལ་ལས་ དངུལ་ག་དེམ་ཅིག་ལྷག་ལུས་ནི་ཨིན་ན་ གཏན་འབེབས་བཟོ་ཚུགསཔ་ཨིན། དངུལ་བསྡོམས་དེ་ དུས་ཡུན་རེ་རེའི་ འགོ་བཙུགསཔ་ད་ལུ་ ཡང་ན་ མཇུག་ལུ་སྤྲོད་ནི་ཚུ་ཡང་ གསལ་བཀོད་འབད།
འ་ནི་གནས་གོང་ཚུ་ ཨང་གྲངས་ གསལ་བརྗོད་ ཡང་ན་ གཞི་བསྟུན་ཚུ་བཟུམ་སྦེ་བཙུགས། དཔེ་ཡབད་བ་ཅིན་ ལོ་བསྟར་སྐྱེད་དེ་ བརྒྱ་ཆ་ ༨% སྤྲོད་ཡོདཔ་ཨིན་རུང་ ཁྱོད་ཀྱིས་ ཟླཝ་དེ་དུས་མཚམས་སྦེ་ལག་ལོན་འཐབ་ནི་ཨིན་པ་ཅིན་ གོང་ཚད་ དང་ LibreOffice ཀེལ་སི་ རང་བཞིན་གྱིས་ ཆ་རྐྱེན་ངེས་བདེན་རྩིས་སྟོན་འབད་དེ་ ༨%/༡༢ གི་འོག་ལུ་བཙུགས།
ཚུག་སྦྱོར།
PV(Rate; NPER; PMT; FV; Type)
གོང་ཚད་ ཀྱིས་ དུས་ཡུན་རེ་རེའི་སྐྱེད་ཀྱི་གོང་ཚད་ངེས་འཛིན་འབདཝ་ཨིན།
NPER འདི་དུས་ཡུན་ཚུའི་གྱངས་ཁ་བསྡོམས་ཨིན། (གླ་དངུལ་དུས་ཡུན་)།
PMT འདི་དུས་ཡུན་རེ་རེ་ལུ་དུས་རྒྱུན་གླ་དངུལ་བཟོ་ཡོད་མི་འདི་ཨིན།
FV (གདམ་ཁ་ཅན་) གྱིས་ མཐའ་མཇུག་གི་གཞི་བཙུགས་འབད་ཚར་བའི་ཤུལ་ལས་ ལྷག་ལུས་ མ་འོངས་གནས་གོང་ངེས་འཛིན་འབདཝ་ཨིན།
དབྱེ་བ་ (གདམ་ཁ་ཅན་) གླ་དངུལ་ཚུ་ལུ་ ཚེས་གྲངས་རན་པ་ མཚོན་རྟགས་སྟོནམ་ཨིན། དབྱེ་བ་ = ༡ གི་ རན་པ་དེ་ དུས་ཡུན་འགོ་བཙུགས་ལུ་གོ་ནི་ཨིནམ་ད་ དབྱེ་བ = ༠ (སྔོན་སྒྲིག་) གི་ རན་པ་དེ་དུས་ཡུན་མཇུག་ལུ་ཨིནམ་སྦེ་ ཧ་གོཝ་ཨིན།
In the LibreOffice Calc functions, parameters marked as "optional" can be left out only when no parameter follows. For example, in a function with four parameters, where the last two parameters are marked as "optional", you can leave out parameter 4 or parameters 3 and 4, but you cannot leave out parameter 3 alone.
དཔེ།
ལོ་བསྟར་སྐྱེད་ཀྱི་གོང་ཚད་དེ་ ༨% དང་ ཟླ་རིམ་བཞིན་ དངུལ་ཆ་ཕྲན་ ༥༠༠ སྤྲོད་ཡོད་པ་ཅིན་ མ་རྩ་བཙུགས་པ་གི་ ད་ལྟོའི་གནས་གོང་ ག་ཅི་སྨོ? གླ་དངུལ་སྤྲོད་ནི་དུས་ཚོད་དེ་ ཟླཝ་ ༤༨ དང་ དངུལ་ཆ་ཕྲན་ ༢༠,༠༠༠ དེ་ གླ་དངུལ་དུས་ཡུན་གྱི་མཇུག་ལུ་ལྷག་ལུས་ནི་ཨིན།
པི་ཝི་ (༨%/༡༢;༤༨;༥༠༠;༢༠༠༠༠) = -༣༥,༠༡༩.༣༧ དངུལ་ཆ་ཕྲན་ཚུ། མིང་བཏགས་ཡོད་པའི་གནས་སྟངས་ཚུའི་འོག་ལུ་ ཁྱོད་ཀྱིས ཟླཝ་རེ་རེ་ནང་ལུ་ དངུལ་ཆ་ཕྲན་ ༥༠༠ སྦེ་ཟླཝ་ ༤༨ རིང་ལུ་ལེན་ཏེ་ མཇུག་ལུ་ལྷག་ལུད་ ༢༠,༠༠༠ ཡོད་དགོས་མནོ་ཅིན་ད་རིས་དངུལ་ཆ་ཕྲན་ ༣༥,༠༡༩.༣༧ བཙུགས་དགོས། ཕན་ཚུན་དཔྱད་ཀྱིས་ ༤༨ x ༥༠༠ དངུལ་ཆ་ཕྲན་ + ༢༠,༠༠༠ དངུལ་ཆ་ཕྲན་ =༤༤,༠༠༠ ཨིནམ་སྦེ་སྟོནམ་མས། འ་དི་དངུལ་བསྡོམས་དང་ ༣༥,༠༠༠ བཙུགས་ཡོད་པའི་དངུལ་ཆ་ཕྲན་གྱིས་ སྤྲོད་ཡོད་པའི་སྐྱེད་ཁྱད་ཚབ་འབདཝ་ཨིན་པས།
ཁྱོད་ཀྱིས་ མན་ངག་ནང་ལུ་ གནས་གོང་ཚུའི་ཚབ་མ་ལུ་ གཞི་བསྟུན་ཚུ་བཙུགས་པ་ཅིན་ ཁྱོད་ཀྱིས་ "If-then" འཆར་བཤད་གང་རུང་ཚུའི་གྱངས་ཁ་རྩིས་སྟོན་འབད་ཚུགསཔ་ཨིན། དྲན་དགོཔ་: གཞི་བསྟུན་ཚུ་ལས་ ཆད་མེད་ཚུ་ གཞི་བསྟུན་ཡང་དག་སྦེ་ ངེས་འཛིན་འབད་དགོཔ་ཨིན། དབྱེ་བ་ནི་བཟུམ་མའི་ འཇུག་སྤྱོད་ཀྱི་ དཔེར་བརྗོད་ཚུ་ གོང་ཐང་ཆག་པའི་ལས་འགན་ཚུའི་འོག་ལུ་ཐོབ་ཨིན།
RECEIVED
གྲ་སྒྲིག་འབད་ཡོད་པའི་དུས་ཚོད་ཀྱི་ས་ཚིགས་ལུ་ སྲུང་སྐྱོབ་སྐྱེད་གཏན་བཟོས་ཀྱི་དོན་ དངུལ་སྤྲོད་འབད་ཡོད་པའི་ལེན་པའི་དངུལ་བསྡོམས་རྩིས་སྟོན་འབདཝ་ཨིན།
ཚུག་སྦྱོར།
RECEIVED(བུ་ལོན་སྤྲོད་འཇལ་; དུས་ཡུན་ཚང་བ་; མ་རྩ་བཙུགས་པ་; མར་བཅག་; གཞི་རྩ།)
བུ་ལོན་སྤྲོད་འཇལ་ : སྲུང་སྐྱོབ་ཀྱི་ཉོ་ཚོང་འབད་བའི་ཚེས།
དུས་ཡུན་ཚང་བ་ : སྲུང་སྐྱོབ་དུས་ཡུན་ཚང་ནིའི་ཚེས། (དུས་ཡོལཝ་ཨིན།).
མ་རྩ་བཙུགས་པ་ : ཉོ་ཚོང་འབད་བའི་དངུལ་བསྡོམས།
མར་བཅག་ : སྲུང་སྐྱོབ་ཀྱི་ཉོ་སྒྲུབ་གུ་ལུ་ མར་བཅག་བརྒྱ་ཆ།
དཔེ།
བུ་ལོན་སྤྲོད་འཇལ་ཚེས་གྲངས་ : དབྱིན་ལོ་ ༡༩༩༩ དབྱིན་ཟླ་ ༢ པའི་དབྱིན་ཚེས་ ༡༥ དུས་ཡུན་ཚང་བའི་ཚེས་གྲངས་ : དབྱིན་ལོ་ ༡༩༩༩ དབྱིན་ཟླ་ ༥ པའི་ དབྱིན་ཚེས་ ༡༥ དངུལ་སྡོམས་ མ་རྩ་བཙུགས་པ་: ༡༠༠༠ དངུལ་ཆ་ཕྲན་ མར་བཅག་ : བརྒྱ་ཆ་ ༥་༧༥་ གཞི་རྩ་ : ཉིན་བསྟར་ལྷག་ལུས་/༣༦༠ = ༢
དུས་ཡུན་ཚང་བའི་ཚེས་གྲངས་ལུ་ལེན་པའི་དངུལ་བསྡོམས་འདི་འོག་ལུ་ཡོད་མི་བཟུམ་སྦེ་རྩིས་སྟོན་ཡོདཔ་ཨིན།:
=RECEIVED("1999-02-15";"1999-05-15";1000;0.0575;2) returns 1014.420266.
ཌིསིཀ
སྲུང་སྐྱོབ་ཀྱི་ འཐུས་དེ་ བརྒྱ་ཆ་སྦེ་ རྩིས་སྟོན་འབདཝ་ཨིན། (མར་བཅག་)།
ཚུག་སྦྱོར།
DISC(བུ་ལོན་སྤྲོད་འཇལ་;དུས་ཡུན་ཚང་བ་; གོང་ཚད་; བུན་ཚབ་; གཞི་རྩ)
བུ་ལོན་སྤྲོད་འཇལ་ : སྲུང་སྐྱོབ་ཀྱི་ཉོ་ཚོང་འབད་བའི་ཚེས།
དུས་ཡུན་ཚང་བ་ : སྲུང་སྐྱོབ་དུས་ཡུན་ཚང་ནིའི་ཚེས། (དུས་ཡོལཝ་ཨིན།).
གོང་ཚད་ : མཉམ་པའི་གནས་གོང་གི་༡༠༠ དངུལ་ཆ་ཕྲན་རེ་རེའི་སྲུང་སྐྱོབ་ཀྱི་གོང་ཚད།
བུན་ཚབ་ : སྲུང་སྐྱོབ་ཀྱི་ དངུལ་གྱི་ཆ་ཕྲན་༡༠༠ རེ་རེ་ལུ་ གནས་གོང་མཉམ་པ་གི་ བུན་ཚབ་གནས་གོང་།
དཔེ།
སྲུང་སྐྱོབ་གཅིག་ ༡/༢༥/༢༠༠༡ ལུ་ཉོ་ཚོང་འབད་ཡོདཔ་ད་ དུས་ཡུན་ཚང་བའི་ཚེས་གྲངས་ འདི་ ༡༡/༡༥/༢༠༠༡ ལུ་ཨིན་པས། གོང་ཚད་(ཉོ་ཚོང་གོང་ཚད་) དེ་ ༩༧ དང་ བུན་ཚབ་གནས་གོང་དེ་ ༡༠༠ ཨིན་པས། ཉིན་བསྟར་ལྷག་ལུས་རྩིས་ལས་ལག་ལེན་ཐོག་ལས་ (གཞི་རྩ་ ༣) བུ་ལོན་སྤྲོད་འཇལ་འདི་མཐོ་བ་ག་དེམ་ཅིག་འདུག(མར་བཅག)?
=DISC("2001-01-25";"2001-11-15";97;100;3) returns about 0.0372 or 3.72 per cent.
ཨེསི་ཝའི་ཌི།
ཨང་རྩིས་ཁ་མི་བཟོད་ནི་གོང་ཐང་ཆག་པའི་གོང་ཚད་སླར་ལོག་འབདཝ་ཨིན།
དངོས་པོ་གཅིག་གི་ གོང་ཐང་ཆག་པའི་འཕར་ཚད་བསྡོམས་ཀྱི་ དུས་ཡུན་གཅིག་གི་དོན་ལུ་ གོང་ཐང་ཆག་པའི་དངུལ་བསྡོམས་རྩིས་སྟོན་འབད་ནིའི་དོན་ལུ་ ལས་འགན་དེ་ལག་ལེན་འཐབ། ཨང་རྩིས་ཁ་མི་བཟེད་ནི་གོང་ཐང་ཆག་པ་གིས་ དུས་ཡུན་ལས་དུས་ཡུན་ལུ་ གཏན་བཟོས་དངུལ་བསྡོམས་ཐོག་ལས་ དངུལ་བསྡོམས་གོང་ཐང་ཆག་པ་ མར་ཕབ་འབདཝ་ཨིན།
ཚུག་སྦྱོར།
SYD(རིན་; ཉེན་སྐྱོབ་; ཚེ་; དུས་ཡུན།)
རིན་ འདི་བདོག་གཏད་ཀྱི་འགོ་ཐོག་རིན་ཨིན།
ཉེན་སྐྱོབ་ འདི་གོང་ཐང་ཆག་པའི་ཤུལ་མ་གི་བདོག་གཏད་ཀྱི་གནས་གོང་ཨིན།
ཚེ་དེ་ བདོག་གཏད་དེ་གོང་ཐང་ཆག་པའི་ དུས་ཚོད་འཕར་ཚད་གཏན་བཟོ་ནིའི་དུས་ཡུན་ཨིན།
དུས་ཡུན་ གིས་གོང་ཐང་ཆག་པ་འདི་རྩིས་སྟོན་འབད་ནི་ཨིན་པའི་དུས་ཡུན་ངེས་འཛིན་འབདཝ་ཨིན།
དཔེ།
ཝི་ཌིའོ་རིམ་ལུགས་ འགོ་ཐོག་བསྒང་ རིན་གོང་ ༥༠,༠༠༠ དངུལ་ཆ་ཕྲན་གནས་མི་དེ་ ལོ་བསྟར་སྦེ་ཤུལ་མམ་གྱི་ལོ་ ༥ གི་རིང་ གོང་ཐང་ཆག་ནི་ཨིན་པས། ཉེན་སྐྱོབ་གནས་གོང་དེ་ དངུལ་ཆ་ཕྲན་ ༡༠,༠༠༠ ཨིན་དགོཔ་ཨིན། ཁྱོད་ཀྱིས་ གོང་ཐང་ཆག་པའི་གནས་གོང་ ལོ་ངོ་དང་པ་ནང་ རྩིས་སྟོན་འབད་ནི་ཨིན་མི།
SYD(༥༠༠༠༠;༡༠༠༠༠;༥;༡)=༡༣,༣༣༣.༣༣ དངུལ་ཆ་ཕྲན། ལོ་ངོ་དང་པམ་གྱི་གོང་ཐང་ཆག་པ་འདི་ ༡༣,༣༣༣.༣༣ དངུལ་ཆ་ཕྲན་ཨིན།
དུས་ཡུན་རེ་རེའི་གོང་ཐང་ཆག་པའི་གོང་ཚད་ཀྱི་ སྤྱི་མཐོངཡོདཔ་བཟོ་ནིའི་དོན་ལུ་ གོང་ཐང་ཆག་པའི་ཐིག་ཁྲམ་ངེས་འཛིན་འབད་ནི་དེ་དྲག་ཤོས་ཨིན། LibreOffice ཀེལ་སི་རང་སོའི་ཤུལ་མམ་ནང་ འཐོབ་ཚུགས་པའི་ གོང་ཐང་ཆག་པའི་མན་ངག་སོ་སོ་ཚུ་བཙུགས་ཐོག་ལས་ ཁྱོད་ཀྱིས་ གོང་ཐང་ཆག་པའི་རྣམ་པ་ག་དེ་མང་ཤོས་འོད་ལྡན་འདུག་ག་མཐོང་ཚུགསཔ་ཨིན། ཐིག་ཁྲམ་དེ་ ཡོག་ལུ་ཡོདཔ་བཟུམ་སྦེ་བཙུགས།:
ཨི་ ༢ ནང་གི་མན་ངག་འདི་འོག་ལུ་ཡོད་དོ་བཟུམ་ཨིན།:
=SYD($A$2;$B$2;$C$2;D2)
འ་ནི་མན་ངག་དེ་ ཀེར་ཐིག་ ཨི་ལས་མར་ ཨི་༡༡ ལུ་ ངོ་བཤུས་འབད་ཡོད་ (ཨི་ ༢ སེལ་འཐུ་འབད་ཞིནམ་ལས་ མཱའུསི་དང་བཅསཔ་སྦོ་ འོག་གི་གཡས་སྒྱིད་ཁུག་དེ་ མར་འདྲུད།)
ནང་ཐིག་ ཨི་ ༡༣ ནང་ན་ གོང་ཐང་ཆག་པའི་དངུལ་བསྡོམས་ཀྱི་བསྡོམས་ཞིབ་དཔྱད་འབད་ནིའི་མན་ངག་ཤོམ་ཏེ་ཡོདཔ་ཨིན། དེ་གིས་ཨེསི་ ཡུ་ ཨེམ་ ཨའི་ ཨེཕ་ལས་འགན་དེ་ ཨི་ ༨ :ཨི་ ༡༡ ནང་ གནས་གོང་མེད་ཆ་སྦེ་ལག་ལེན་འཐབ་ཨིནམ་ལས་ དེ་ཆ་འཇོག་འབད་མི་བཏུབ། གནས་སྟངས་ >༠ དེ་ ནང་ཐིག་ ཨེ་ ༡༣ ནང་ཤོམ་ཏ་ཡོད། ཨི་ ༡༣ ནང་ཡོད་པའི་མན་ངག་ཚུ་ འོག་ལུ་ཡོདཔ་བཟུམ་ཨིན།:
=SUMIF(E2:E11;A13)
ད་འབདན་ གོང་ཐང་ཆག་པ་དེ་ དུས་ཡུན་ལོ་ངོ་ ༡༠ ཚུན་བལྟ་ནི་ ཡང་ན་ དངུལ་ཆ་ཕྲན་ ༡ གི་ཉེན་སྐྱོབ་གནས་གོང་ ཡང་ན་ འགོ་ཐོག་གླ་ཆ་སོ་སོ་བཙུགས་ནི་ལ་སོགས།
དངུལ་འབྲེལ་ལས་འགན་ཚུའི་ཡན་ལག་གཉིས་པ།


text:
༉ ངན་ལྷད་བཀོག་སྡོམ་ལྷན་ཚོགས་ཀྱིས་ སྤ་རོ་རྒྱལ་སྤྱི་གནམ་ཐང་གི་ ནང་སྐྱོད་ཡིག་ཚང་ནང་ གཞུང་གི་མ་དངུལ་ས་ཡ་༧.༢༧༨ དེ་ཅིག་ ལོག་སྤྱོད་འབད་བའི་ ཁ་ཉེས་ལུ་ ཞིབ་དཔྱད་རྐྱབ་ཚར་ཏེ་ ཉེས་བཤེར་གྱི་དོན་ལུ་ འདས་པའི་ཟླཝ་ནང་ རྩོད་དཔོན་ཡོངས་ཁྱབ་ཡིག་ཚང་ལུ་ བཏང་ཡོདཔ་ཨིན་པས།
རྩོད་དཔོན་ཡོངས་ཁྱབ་ཡིག་ཚང་གི་ ཁྲིམས་རྩོདཔ་ཅིག་གིས་ སླབ་མིའི་ནང་ ཞིབ་དཔྱད་སྙན་ཞུ་དེ་ ལྷོད་ཡོད་རུང་ ད་ལྟོ་ བསྐྱར་ཞིབ་ཀྱི་དོན་ལུ་ བགོ་བཀྲམ་མ་འབད་བར་ཡོད་ཟེར་ཨིན་པས།
ལྷན་ཚོགས་ཀྱིས་ ནང་སྐྱོད་འགོ་དཔོན་དང་ ལས་བྱེདཔ་༨ ལུ་ ཕྱི་མི་ཚུ་ལས་ བསྡུ་ལེན་འབད་ཡོད་པའི་ དངུལ་འབོར་བསྡོམས་ དངུལ་ཀྲམ་ས་ཡ་༧.༢༧༨ ལོག་སྤྱོད་འབད་ཡོད་པའི་ ཉེས་འཛུགས་འབད་ཡོདཔ་ད་ ལྷན་ཚོགས་ཀྱི་ ཞིབ་དཔྱད་སྙན་ཞུ་དང་འཁྲིལཝ་ད་ དངུལ་འབོར་ཡོངས་བསྡོམས་ལས་ དངུལ་ཀྲམ་ཡ་༢.༤༦༤ ཞིབ་དཔྱད་འགོ་མ་བཙུགས་པའི་ཧེ་མར་ གཞུང་གི་རྩིས་ཁྲ་ནང་ བཙུགས་ཡོད་པའི་ མངོན་གསལ་བྱུང་ནུག།
ནང་སྐྱོད་ཀྱི་འཐུས་ ལོག་སྤྱོད་འབད་ཡོད་པའི་ མ་དངུལ་མཐོ་ཤོས་ ནང་སྐྱོད་ཡིག་ཚང་གི་ ཡི་གུ་སྐྱེལ་ལེན་པ་ བསོད་ནམས་རྡོ་རྗེ་ལུ་ དངུལ་ཀྲམ་ས་ཡ་༥.༨༡༥ ལྐོག་ཟ་འབད་བའི་ ཉེས་འཛུགས་འབད་ཡོདཔ་ད་ དེ་གི་འོག་ལས་ ནང་སྐྱོད་ཞིབ་དཔྱོདཔ་ལས་རོགས་ ར་ཀྲུ་ལུ་ དངུལ་ཀྲམ་ས་ཡ་༠.༥༣༧ དང་ ནང་སྐྱོ་ཞིབ་དཔྱོདཔ་ལས་རོགས་ འཕྲིན་ལས་རྒྱ་མཚོ་ལུ་ དངུལ་ཀྲམ་ས་ཡ་༠.༢༥༢ ནང་སྐྱོད་ཞིབ་དཔྱོདཔ་ལས་རོགས་ རྡོ་རྗེ་དབང་ཕྱུག་ལུ་ དངུལ་ཀྲམ་༠.༢༥༠ ནང་སྐྱོད་ཞིབ་དཔྱོདཔ་ལས་རོགས་ སངས་རྒྱས་ནོར་བུ་ལུ་ དངུལ་ཀྲམ་༠.༢༢༢ དེ་ལས་ བདག་སྐྱོང་ལས་རོགས་རྟ་མགྲིན་དབང་ཕྱུག་ལུ་ དངུལ་ཀྲམ་༠.༡༣༣ དང་ ནང་སྐྱོད་འགོ་དཔོན་གོངམ་ བསོད་ནམས་རྡོ་རྗེ་ལུ་ དངུལ་ཀྲམ་༣༢,༥༠༠ བརྡ་དོན་འཕྲུལ་རིག་འགོ་དཔོན་ ཀུན་བཟང་དཔལ་མོ་ལུ་ དངུལ་ཀྲམ་༣༥,༠༠༠ ལོག་སྤྱོད་འབད་ཡོད་པའི་ ཉེས་འཛུགས་བཀལ་ནུག།
སྤྱི་ལོ་༢༠༡༢ ལུ་ ནང་སྐྱོད་ལས་ཁུངས་ཀྱིས་ ནང་སྐྱོད་འཐུས་ཀྱི་ འབྱོར་རྟགས་ཤོག་གྲངས་༡༠༠ རེ་འབད་མི་ དེབ་ཆུང་༥༠༠ པར་སྐྱུན་འབད་དེ་ སྤ་རོ་ནང་སྐྱོད་ཡིག་ཚང་ལུ་ སྤྲོད་ཡོདཔ་ད་ ནང་སྤྱོད་ཀྱི་འཐུས་ ཕྱི་མི་རེ་ལས་ ཌོ་ལར་༤༠ རེ་འབདཝ་ད་ དངུལ་ཀྲམ་༢,༥༠༠ དེ་རེ་ ལེན་ཡོདཔ་ཨིན་པས།
ལྷན་ཚོགས་ཀྱིས་ ཞིབ་དཔྱད་རྐྱབ་ད་ འབྱོར་རྟགས་ཀྱི་དེབ་ཆུང་༡༣ འབདཝ་ད་ ཤོག་བྱང་༡,༣༠༠ མ་ཚང་མི་ལས་ ནང་སྐྱོད་འགོ་དཔོན་ཚུ་གིས་ འབྱོར་རྟགས་ཀྱི་ ཤོག་བྱང་༦༩༢ ལོག་སྤྱོད་འབད་ཡོད་པའི་ མངོན་གསལ་བྱུང་ཡི་ཟེར་ ཞིབ་དཔྱད་སྙན་ཞུ་ནང་བཀོད་ནུག།
གནད་དོན་དེ་ཡང་ སྤྱི་ལོ་༢༠༡༥ ཟླ་༦ པ་ལས་ སྤྱི་ལོ་༢༠༡༧ ཟླ་༣ པ་ཚུན་ ནང་སྲིད་དང་ སྲོལ་འཛིན་ལྷན་ཁག་གི་ ནང་འཁོད་རྩིས་ཞིབ་ལན་ཐེངས་༢ རྩིས་ཞིབ་འབད་བའི་ཤུལ་ལས་ སྤ་རོ་རྒྱལ་སྤྱི་གནམ་ཐང་གི་ ནང་སྐྱོད་འགོ་དཔོན་ཚུ་གིས་ གཞུང་དངུལ་ལོག་སྤྱོད་འབད་ཡོད་པའི་ དོགས་པ་ཆགས་པའི་ཤུལ་ལུ་ ནང་སྲིད་དྲུང་ཆེན་གྱིས་ ཞིབ་དཔྱད་ཀྱི་དོན་ལུ་ ངན་ལྷད་བཀག་སྡོམ་ལྷན་ཚོགས་ལུ་ ན་ཧིང་ སྤྱི་ཟླ་༤ པའི་ཚེས་༡༢ ལུ་ བཏང་ཡོད་པའི་གནས་ཚུལ།
རིག་འཛིན་དབང་ཕྱུག།


text:
༉ རྒྱལ་ཡོངས་ཚོགས་སྡེའི་ བཙག་འཐུ་མཇུག་བསྡུ་བའི་ཤུལ་ལས་ རྗེས་དཔྱད་འབད་ལྟཝ་ད་ རྫོང་ཁག་དེ་ནང་ལས་ འདེམས་ངོ་༩ གིས་ བཅའ་མར་གཏོགས་མིའི་གྲས་ལས་ གྲོང་གསེབ་དང་ཁྲོམ་སྡེ་༢ ཆ་ར་གིས་ བཙག་འཐུ་གྲུབ་མི་ ཏིར་ཐ་མཱན་ རའེ་ལུ་ར་ མི་སེར་ཚུ་གིས་ གདམ་ཁ་རྐྱབ་ཡོད་པའི་ ཤེས་རྟོགས་བྱུང་ནུག།
སྐྱེས་ལོ་༣༡ ལང་མི་ གདུང་སྟོད་རྒེད་འོག་ལས་ཨིན་མི་ སློབ་དཔོན་བགྲེསཔ་གིས་ ཚོགས་རྒྱན་འཕྲུལ་ཆས་ཐོག་ལས་ ཚོགས་རྒྱན་༥,༢༧༧ ཐོབ་ཡོད་པའི་ཁར་ འགྲེམ་ཐོག་ཚོགས་རྒྱན་༩༦༦ ཐོབ་སྟེ་ འགྲེམ་ཐོག་དང་ འཕྲུལ་ཆས་གཉིས་ཆ་ར་ལས་ མཐོ་ཤོས་ཐོབ་ནི་དེ་གིས་ རྫོང་ཁག་ནང་ལས་ འཐུས་མི་སྦེ་ བཙག་འཐུ་གྲུབ་ཡོདཔ་ཨིན་པས།
ཁོ་གིས་ ཁོ་རའི་རྒེད་འོག་ནང་ལས་ འཕྲུལ་ཆས་ཚོགས་རྒྱན་ཐོག་ལས་ ཚོགས་རྒྱན་བཙུགས་མི་༨༨༠ ལས་༦༧༧ ཐོབ་ཡོད་མི་དེ་ བརྒྱ་ཆ་ལས་བཅད་པ་ཅིན་༧༧ གྱི་རྩིས་ཨིནམ་ད་ ཁོ་གིས་ རྡོ་རོ་ཁ་རྒེད་འོག་ནང་ལས་ འཕྲུལ་ཆས་ཐོག་བཙུགས་མི་ཚོགས་རྒྱན་བསྡོམས་༩༥༣ ཐོན་མི་དེ་ཡང་ མཐོ་ཤོས་ཨིན་པས།
ཨིན་རུང་ རྒེད་འོག་དེ་གི་འདེམས་ངོ་ ཅ་ཏ་ར་པ་ཏི་ ཕུ་ཡེལ་གྱིས་ འཕྲུལ་ཆས་ཀྱི་ ཚོགས་རྒྱན་བཙུགས་མི་༣༡༩ ཐོབ་མི་དེ་ མཐོ་ཤོས་ཨང་གཉིས་པ་ཨིན་པའི་ཁར་ ཁོ་གིས་ ཚོགས་སྡེའི་དོན་ལུ་ དུས་ཅི་འབདཝ་ད་ ཐེངས་གཉིས་པ་ དོ་འགྲན་འབད་ཡོདཔ་ཨིན་པས།
ལྡན་ཆུ་ཁ་རྒེད་ནང་ལས་ཡང་ ཏིར་ཐ་ མཱན་རའི་གིས་ ཚོགས་རྒྱན་མཐོ་ཤོས་ཐོབ་ཡོདཔ་ད་ རྒེད་འོག་དེ་ནང་ལས་ འདེམས་ངོ་མེད་པའི་ཁར་ ཁོ་གིས་ སློབ་དཔོན་ནང་ལས་ དགོངས་ཞུ་འབད་བའི་ཤུལ་ལས་ སོ་ནམ་པ་སྦེ་ སྡོད་ཡོདཔ་ཨིན་པས།
འདེམས་ངོ་མེད་མི་ རྒེད་འོག་བདུན་ནང་ལས་ འདེམས་ངོ་ག་ར་ལུ་ ཚོགས་རྒྱན་ཧ་ལམ་ འདྲན་འདྲ་སྦེ་ར་ བགོ་བཤའ་རྐྱབ་ཡོད་རུང་ ཏིར་ཐ་མཱན་རའེ་གི་བྱང་ཕྱད་ པདྨ་གླིང་རྒེད་འོག་གི་འདེམས་ངོ་ སློབ་དཔོན་བགྲེསཔ་ ཌི་ ཀེ་ ག་ལེ་གིས་ཡང་ ཚོགས་རྒྱན་བསྡོམས་༤,༨༢༩ ཐོབ་ཡོདཔ་ད་ ཁོ་གིས་ ཁོ་རའི་རྒེད་འོག་ནང་ལས་ ཚོགས་རྒྱན་བསྡོམས་༡,༦༧༢ ཡོད་ས་ལས་༩༥༠ ཐོབ་ཡོདཔ་ཨིན་པས།
ཏིར་ཐ་མཱན་རའི་གིས་ རྡོ་རོ་ཁ་རྒེད་འོག་གི་འདེམས་ངོ་ཡོད་རུང་ ཁོ་གིས་ཚོགས་རྒྱན་མཐོ་ཤོས་ཐོབ་ཡོད་རུང་ རྒེད་འོག་གཞན་ཚུ་གིས་ ཚོགས་རྒྱན་མང་ཤོས་ར་ ཁོང་གི་འདེམས་ངོ་ཚུ་ལུ་ བཙུགས་ཡོདཔ་ཨིན་པས།
ཏིར་ཐ་མཱན་རའི་གིས་ ཀུན་གསལ་གྱིས་ དྲི་བཀོད་དོན་ལུ་ བརྒྱུད་འཕྲིན་ག་དེ་ཅིག་བཏང་རུང་ ལན་རྐྱབ་མ་བཏུབ་རུང་ ཁོ་རའི་རྒྱབ་སྐྱོར་པ་ཨིན་མི་ སིབ་སུ་ལས་ཨིན་མི་ཅིག་གིས་བཤད་མིའི་ནང་ ཁོ་ར་ བཙག་འཐུ་འགོ་བཙུགས་པའི་སྐབས་ལས་ར་ མི་ཚུ་གིས་ རྒྱབ་སྐྱོར་འབད་ཡོདཔ་ལས་ གདམ་ཁ་འགྲུབ་ནི་ར་ཨིན་ཟེར་ཨིན་པས།
ཏིར་ཐ་མཱན་རའེ་གིས་ ཧེ་མ་ལས་ དོ་འགྲན་ནང་བཅའ་མར་གཏོགས་ནིའི་ རེ་བ་ཡོད་པའི་ཁར་ ཁོ་གི་ལྟ་བ་དང་འཁྲིལཝ་ད་ རྒྱལ་ཡོངས་ཀྱི་གཅིག་སྒྲིལ་དོན་ལུ་ སྲིད་བྱུས་ཀྱི་གནས་ཚད་ནང་ བཅའ་མར་གཏོགས་ནི་ཟེར་ཡོད་པའི་ཁར་ རྒྱལ་ཁབ་སྒྲིང་སྒྲི་བཞག་ཐབས་ལུ་ དཔལ་འབྱོར་དང་དམངས་གཙོའི་རིང་ལུགས་ ལམ་སྲོལ་ཚུ་ནང་ལས་བལྟ་ནི་ཟེར་ བཀོད་དེ་ཡོདཔ་ཨིན་པས།
བསམ་རྩེ་རྫོང་ཁག་ནང་ལས་ ཚོགས་སྡེའི་བཙག་འཐུ་འབད་བའི་སྐབས་ ཁྱད་ཚད་ལྡན་མི་༤༦,༧༨༡ ཡོད་ས་ལས་༢༤,༩༤༧ རྐྱངམ་གཅིག་གིས་ ཚོགས་རྒྱན་ནང་ བཅའ་མར་གཏོགས་ཡོད་མི་དེ་ བརྒྱ་ཆ་ལས་བཅད་པ་ཅིན་༥༣.༣ ཨིན་མི་ལས་ རྫོང་ཁག་ག་ར་ལས་ མཐོ་ཤོས་ཨིན་པས།
ཚོགས་རྒྱན་བསྡོམས་དེ་ཡང་ འཕྲུལ་ཆས་ཐོག་ལས་༢༠,༥༠༣ དང་ འགྲེམས་ཐོག་ལས་༤,༤༤༤ བཙུགས་མི་ཚུ་བརྩིས་ཏེ་ཨིནམ་དང་ རྫོང་ཁག་གིས་ འགྲེམ་ཐོག་བསྡོམས་ཀྱིས་༤༦༥༩ ཐོབ་ཡོད་མི་ལས་༡༧༧ ཆ་མེད་སོང་ཡོད་པའི་ཁར་༣༨ འོས་འབབ་མེད་པའི་གྲས་ཁར་ཐོན་ཡོད་ད་ རྫོང་ཁག་གི་འཐུས་མི་བགྲེསཔ་ སངས་རྒྱས་མཁའ་འགྲོ་གིས་ དོ་འགྲན་ནང་ ལོག་བཅའ་མར་མ་གཏོགས་པར་ སྡོད་ཡོད་པའི་གནས་ཚུལ།
སྐད་སྒྱུར་ བཀྲིས་བསྟན་འཛིན།


text:
འབྲུག་རྗེ་སྒང་རྒེད་འོག།
འབྲུག་རྗེ་སྒང་རྒེད་འོག་གི་ས་ཆ་བསྡོམས་གྲུ་བཞི་༥༧.༤༧ ཡོདཔ་དང་ ནུབ་ཁ་ཐུག་གཙང་ཁ་དང་ལ་རྒྱབ། བྱང་ཁ་ཐུག་འཁྱིལ་པའི་ས་རྒེད་འོག་ ལྷོ་ཁ་ཐུག་བཀྲིས་ལྡིང་རྒེད་འོག་ ཤར་ཁ་ཐུག་ དར་དཀར་རྫོང་ཡོད་པའི་ས་གནས་ཁར་ཆགས་ཏེ་ཡོད། རྒེད་འོག་འདི་ནང་ ས་ཁ་དམའ་སའི་བསིལ་དྲོད་གནས་སྟངས་ལྡན་པའི་ཁར་ ཁྱིམ་གུང་༤༩༩ མི་རློབས་༣༥༥༢ ཡོད། ཤིང་སྣ་ཚོགས་ཀྱི་ནགས་ཚལ་ ཁྱབ་ཚད་གྲུ་བཞི་༥༧ ཡོད། འབྲུག་རྗེ་སྒང་རྒེད་འོག་ནང་ སྤང་ན་-པཱ་ཏ་ལ། ཐང་ན། སྦུ་སྡི་སྤང་-སྤང་ན། སྤང་སེར་པོ། འབའ་བི་ཐང་-སྤང་སེར་པོ་ བཅས་སྤྱི་འོག་ལྔ་ཡོད། རྒེད་འོག་གི་མི་སེར་ མི་རིགས་མཐུན་གཅིག་ཨིནམ་ལས་ ཁ་སྐད་ཁེངས་པ་སླབ་ཨིན། རྒེད་འོག་ཚོགས་ཆུང་འདི་གཙུག་སྡེ་ངོ་མ་ཅིག་འབདཝ་ལས་ ཚོགས་ཆུང་གི་ཁྲི་འཛིན་རྒཔོ་གཙོས་པའི་ དམངས་མི་ ཚོགས་པ་ བཅས་འཐུས་མི་བདུན་ཡོད་པའི་ཁར་ གཞན་ཡང་ཞི་གཡོགཔ་ལྟ་རྟོག་པ་སྦེ་ཡོདཔ་ཨིན།


text:
རྫོང་ཁ་
ངོ་སྤྲོད།Edit
རྫོང་ཁ་ནི་འབྲུག་གི་རྒྱལ་ཡོངས་སྐད་ཡིག་ཨིན། འབྲུག་རྒྱལ་ཁབ་འདི་ ཕྱི་སྣོད་སའི་རྒྱ་ཚད་ཆུང་རུང་ ཁ་སྐད་མ་འདྲཝ་ ༡༩ ལྷགཔ་ཅིག་ཡོད་པའི་ ཁ་སྐད་ཀྱིས་ཕྱུག་པའི་རྒྱལ་ཁབ་ཅིག་ཨིན། ཁ་སྐད་དེ་ཚུའི་ནང་ལས་ རྫོང་ཁ་འདི་ དུས་རབས་ ༡༢ དེ་ཅིག་ལས་ར་ དཔོན་གྱི་སྒོ་ཁ་དང་དམག་སྡེའི་དྲག་གྲས། ཤེས་ཡོན་ཅན་གྱི་མི་བརྒྱུད། གཞུང་སྐྱོང་དང་བདག་སྐྱོང་ཚུ་གི་ཁ་སྐད་ཅིག་སྦེ་ལག་ལེན་འཐབ་སྟེ་སྡོད་ནུག ཨིན་རུང་ གཞུང་འབྲེལ་ཡི་གུ་དང་ ཁྲིམས་འབྲེལ་ཡིག་ཆ་ཚུ་ག་ར་ ཆོས་སྐད་ཀྱི་ཐོག་ལུ་བྲིས་ཏེ་སྡོད་ནུག དེ་ལས་ སྤྱི་ལོ་ ༡༩༧༡ ལུ་ མི་དབང་འབྲུག་རྒྱལ་གསུམ་པ་ ༸དཔལ་འཇིགས་མེད་རྡོ་རྗེ་དབང་ཕྱུག་མཆོག་གིས་ རྫོང་ཁ་འདི་ འབྲུག་གི་རྒྱལ་ཡོངས་སྐད་ཡིག་སྦེ་གསལ་བསྒྲགས་མཛད་གནང་ནུག དེ་དང་གཅིག་ཁར་ རྫོང་ཁ་ལྷབ་སྦྱང་གི་དཔེ་དེབ་ཚུ་འབྲི་ནི་དང་པར་སྐྲུན་འབད་ནིའི་དོན་ལུ་ ཤེས་རིག་ལྷན་ཁག་འོག་ལུ་ རྫོང་ཁ་གོང་འཕེལ་སྡེ་ཚན་ཅིག་ཡང་གཞི་བཙུགས་གནང་སྟེ་ སློབ་གྲྭ་ཁག་ལས་ཕར་ རྫོང་ཁ་འདི་ སྐད་ཡིག་དང་རྩོམ་རིག་གི་གྲས་ཁར་ སློབ་སྟོན་གྱི་ཆོས་ཚན་ཅིག་སྦེ་འགོ་བཙུགས་གནང་ནུག།
འབྲི་ཐངས་ལམ་ལུགས།Edit
རྫོང་ཁ་འདི་ བོད་སྐད་ཡི་ གསལ་བྱེད་ལག་ལེན་ཐབ་དོ་ཡོདཔ་ཨིན། ཨིན་རུང་ འབྲི་བའི་སྐབས་ སྔོན་མ་ལས་ཡོད་པའི་ ཡི་་གུའི་འཟོ་རྣམ་ ཚུག་ཡིག་ ཟེར་མི་འདི་ལག་ལེན་ཐབ་དོ་ཡོདཔ་ཨིན།
གསལ་བྱེད་གསུམ་བཅུ།Edit
ཀ་ ཁ་ ག་ ང་། ཅ་ ཆ་ ཇ་ ཉ། ཏ་ ཐ་ ད་ ན། པ་ ཕ་ བ་ མ། ཙ་ ཚ་ ཛ་ ཝ། ཞ་ ཟ་ འ་ ཡ། ར་ ལ་ ཤ་ ས། ཧ་ ཨ།
དབྱངས་བཞི།Edit
ཨི་ ཨུ་ ཨེ་ ཨོ
རྗོད་སྒྲ།Edit
དཔེ་ཡིག།Edit
དཀར་མཛེས་ཨ་ཡིག་ལས་འཁྲུངས་ཤེས་བློའི་གཏེར།། ཕས་རྒོལ་ཝ་སྐྱེས་གཟིལ་གནོན་གདོང་ལྔ་བཞིན།། ཆགས་ཐོགས་ཀུན་བྲལ་མཚུངས་མེད་འཇམ་དབྱངས་མཐུས།། མ་ཧཱ་མཁས་པའི་གཙོ་བོ་ཉིད་གྱུར་ཅིག།
འབྲེལ་མཐུདEdit
མིང་ཚིགEdit
- རྫོང་ཁའི་ཚིག་མཛོད། ( རྫོང་ཁ - ཨིང་ལིཤ ། ཨིང་ལིཤ - རྫོང་ཁ ། རྫོང་ཁ - རྫོང་ཁ ) ། རྫོང་ཁ་ཨིང་ལིཤ་ཤན་སྦྱར་ཚིག་མཛོད། ( རྫོང་ཁ - ཨིང་ལིཤ ) - རྫོང་ཁ་གོང་འཕེལ་ལྷན་ཚོགས ( ཨིང་ལིཤ - རྫོང་ཁ )
- རྫོང་ཁ་གློག་རིག་གི་མིང་ཚིག་ཚུ་(pdf) ( ཨིང་ལིཤ - རྫོང་ཁ )
- ཨིང་ལིཤ་རྫོང་ཁ་ཤན་སྦྱར་དེབ་ཆུང་ཚིག་མཛོད།(pdf) ( ཨིང་ལིཤ - རྫོང་ཁ )
- འབྲིང་རིམ་རྫོང་ཁ་ཨིང་རིཤ་ཚིག་མཛོད༌རིག༌པའི༌ལོ༌འདབ།(pdf) ( རྫོང་ཁ - ཨིང་ལིཤ )
- རྫོང་ཁའི་མིང་ཚིག་རྣམ་གྲངས་དང་འགལ་མིང་སྐར་ཚེགས་ཕྲེང་བ།(pdf) ( རྫོང་ཁ - རྫོང་ཁ )
བརྡ་སྤྲོདEdit
- རྫོང་ཁའི་སྒྲ་སྒྱུར། - འབྲུག་རྒྱལ་ཡོངས་དཔེ་མཛོད (ཨིང་ལིཤ - རྫོང་ཁ )
- འབྲུག་གི་རྒྱལ་ཡོངས་སྐད་ཡིག་་རྫོང་ཁ། (Dzongkha) - རྫོང་ཁ་ལི་ནགསི། ( རྫོང་ཁ - ཨིང་ལིཤ )
- Romanization of Dzongkha (ཨིང་ལིཤ)
- Dzongkha: Origin and Description (ཨིང་ལིཤ)
- Dzongkha language, alphabet and pronunciation ( རྫོང་ཁ ) (ཨིང་ལིཤ)
- རྫོང་ཁ : Pycckий, Français, 日本語, Eesti, English
- Pioneering Dzongkha Text To Speech Synthesis(pdf) (ཨིང་ལིཤ)
- རྫོང་ཁ་གོང་འཕེལ་གྱི་ཡོངས་འབྲེལ། - རྫོང་ཁ་གོང་འཕེལ་ལྷན་ཚོགས (ཨིང་ལིཤ - རྫོང་ཁ )
གཞནEdit
- རྫོང་ཁ་ཡུ་ནི་ཀོཌ། - འབྲུག་རྒྱལ་ཡོངས་དཔེ་མཛོད ( རྫོང་ཁ - ཨིང་ལིཤ )


text:
༉ གསར་སྤང་ ཆུ་གཟར་སྒང་རྒེད་འོག་གི་ སྒེར་སའི་མགུ་ལས་ གློག་ཐག་གསུམ་སྦྲེལ་སྦེ་ སྤྲིངས་ཡོད་མི་དེ་གིས་ རྒེད་འོག་དེ་ནང་གི་ མི་སེར་ཚུ་ལུ་ གནོད་པ་བྱུང་སྟེ་ཡོདཔ་ཨིན་པས།
རྒེད་འོག་གི་ ཁྱིམ་གུང་པ་༥༣ གྱི་ སྐམ་ཞིང་ཨེ་ཀར་༡༣ ནང་ གློག་ཐག་སྤྲིངས་ཡོད་མི་ལུ་བརྟེན་ ལོ་ཐོག་འཛུགས་སྐྱོང་ འབད་མ་བཅུག་པའི་ཁར་ གོང་འཕེལ་གྱི་གཞི་རྟེན་མཐུན་རྐྱེན་ཚུ་ཡང་ ག་ནི་ཡང་ བཙུགས་མ་བཅུག་པར་ བཞག་ཡོདཔ་ཨིན་ པས།
ཆུ་གཟར་སྒང་རྒཔོ་གིས་ འཕྲལ་ཁམས་ཅིག་ཁར་འཚོགས་མི་ རྫོང་ཁག་ཚོགས་འདུའི་སྐབས་ རྒེད་འོག་གིས་ སྤྱི་འོག་ག་ར་ལུ་ དེ་གིས་གནོད་པ་བྱུང་སྟེ་ཡོད་ཟེར་ འབྲུག་གློག་མེ་ལས་འཛིན་ལུ་ གློག་ཐག་ཚུ་ལུ་ བར་ཤབས་བཙུགས་དགོ་པའི་ ཞུ་བ་འབད་ ཡོདཔ་ཨིན་པས།
ཁོ་གིས་སླབ་མིའི་ནང་ སློབ་གྲྭའི་ལྟག་ལས་ གློག་ཐག་ཚུ་སྤྲིངས་ཡོད་མི་ཚུ་ མེདཔ་ཐལ་བ་ཅིན་ རྐྱེན་ངན་འབྱུང་ནིའི་ ཉེན་ཁ་སྦོམ་འདུག་ཟེར་ཨིནམ་ད་ དེ་གིས་ མི་དང་སྒོ་ནོར་སེམས་ཅན་གྱི་ ཚེ་སྲོག་ལུ་ ཉེན་ཁ་འདུག་ཟེར་ཨིན་པས།
མཐོང་རྒྱ་སྦིས་སྤྱི་འོག་ལས་ཨིན་མི་ པདྨ་དབང་གྲགས་ཀྱིས་ འདས་པའི་ལོ་༡༥ འི་རིང་ ས་ཆ་དེ་ནང་ ཁྱིམ་རྐྱབ་མ་བཅུག་ པའི་ཁར་ དངུལ་ཐོག་ཡང་ ག་ནི་ཡང་ བཙུགས་མ་བཅུག་པར་ བཞག་ཡོད་ཟེར་བཤད་ཡོདཔ་ད་ དཀའ་ངལ་དེ་ སྐལ་བགོ་ རྐྱབ་པའི་སྐབས་ དཀའ་ངལ་འདུག་ཟེར་ཨིན་པས།
རྒེད་འོག་ནང་ དགེ་ལེགས་ཕུག་-གསེར་གཞོང་-བར་གཤོང་-ཆུ་གཟར་སྒང་གི་དོན་ལུ་དང་ གཞན་མི་གློག་ཐག་དེ་ དགེ་ལེགས་ ཕུག་-གསེར་གཞོང་-ཆུ་གཟར་སྒང་-ཨུམ་གླིང་-རྟ་རེ་ཐང་གི་དོན་ལུ་ སྤྲིངས་མི་གཉིས་ཡོདཔ་ཨིན་པས།
ཤོང་སྤང་ཁ་རྒཔོ་ སུཀ་རྡོ་རྗེ་ཡོན་འཛོམས་ཀྱིས་ སླབ་དོ་བཟུམ་འབད་བ་ཅིན་ འབྲུག་གློག་མེ་ལས་འཛིན་གྱིས་ གློག་ཐག་ཚུ་གི་ ཉེ་འདབས་ཚུ་ཡང་ བསལ་དགོཔ་འདུག་ཟེར་ཨིནམ་ད་ གནད་དོན་དེའི་སྐོར་ལས་ ལས་འཛིན་དང་ ལམ་སེལ་ལས་ཁུངས་༢ ལུ་སླབ་ད་ རྒེད་འོག་བདག་སྐྱོང་གི་ འགན་ཁུར་ཨིན་ཟེར་ བཤད་ནི་འདུག་ཟེར་ཨིན་པས།
ས་གནས་གཞུང་གི་ འགོ་ཁྲིདཔ་གཞན་ཚུ་གིས་ཡང་ དེ་བཟུམ་མའི་ དཀའ་ངལ་དེ་ རྒེད་འོག་གཞན་ཚུ་ནང་ཡང་ ཐོན་ཏེ་ཡོད་ ཟེར་ཨིན་པས།
འབྲུག་གློག་མེ་ལས་འཛིན་གྱི་ བཟོ་རིག་པ་ ཕུན་ཚོགས་ཆོས་སྒྲོན་གྱིས་ གྲོང་གསེབ་ཚུ་ནང་ གློག་ཤུགས་ཉུང་ཤོས་ཡོད་མི་དེ་ ལག་ལེན་འཐབ་དོ་ཡོདཔ་ལས་ ཉེན་ཁ་དེ་ཅིག་ མི་འོང་ཟེར་ཨིནམ་ད་ སྲིད་བྱུས་དང་འཁྲིལཝ་ད་ ལག་ལེན་འཐབ་མི་ཚུ་གིས་ གློག་ཐག་གི་དོན་ལུ་ ས་ཁོངས་བཞག་དགོཔ་སྦེ་ ཡོད་ཟེར་ཨིན་པས།
མོ་གིས་བཤད་མིའི་ནང་ གློག་ཐག་དེ་ཚུ་ལུ་བརྟེན་ དཀའ་ངལ་ཚུ་ མཐོང་ཡོདཔ་ལས་ འཕྲུལ་རིག་གི་དབྱེ་ཞིབ་འབད་ནི་ འགོ་ བཙུགས་ཏེ་ཡོད་ཟེར་བཤད་ཡོདཔ་ད་ གློག་ཐག་ཚུ་ གོང་ཚད་མཐོ་སུ་ཡོདཔ་ལས་ འབད་ཐབས་མེད་ཟེར་ཨིནམ་ད་ ཀི་ལོ་མི་ཊར་༣ སྤྲིངས་ནིའི་དོན་ལུ་ར་ དངུལ་ཀྲམ་ས་ཡ་༣ དེ་ཅིག་ གནསཔ་ཨིན་ཟེར་ཨིན་པས།
ཨིན་རུང་ ཡིག་ཚང་གིས་ ཉེན་ཁ་ཆེ་སུ་ཡོད་མི་ཚུ་ ངོས་འཛིན་འབད་དེ་ ག་ཅི་འབད་དགོཔ་ཡོད་རུང་ འབད་འོང་ཟེར་ མོ་ གིས་སླབ་ཡོདཔ་ཨིན་པས།
གོང་འཕེལ་གསརཔ་དེ་ ཤུལ་མའི་ རྫོང་ཁག་ཚོགས་འདུའི་སྐབས་ གསལ་སྟོན་འབད་འོང་ཟེར་ མོ་གིས་བཤད་ཡོདཔ་ད་ རྒེད་ འོག་ནང་ མི་རློབས་༢༥༠༠ དེ་ཅིག་ཡོད་པའི་ཁར་ གློག་མེའི་ཁྱབ་ཚད་ཡང་ བརྒྱ་ཆ་༩༩.༥༠ ཡོདཔ་ཨིན་པའི་གནས་ཚུལ།


text:
ས་ཁ་མཐོ་སའི་སྒོ་ནོར་ལས་བྱེད་ཚུ་ལུ་ གཡག་དང་ལུག་གི་བལ་ལག་སྤྱོད་འབད་ནིའི་གོ་བརྡའི་ལས་རིམ།
ང་བཅས་རང་འབྲུག་རྒྱལ་ཁབ་ནང་ལུ་ སྔོན་དང་ཕུག་ལས་རང་ རྒྱུ་གཡག་དང་ལུག་གི་བལ་ལས་ཐོན་སྐྱེད་འབྱུང་ཡོད་པའི་ གོ་ལ་ འབྱཱ་ གུར་ ཐགཔ་ མལ་ཆ་དང་གཞན་ཡང་ཅ་ཆས་སྣ་ཚོགས་བཟོ་བསྐྲུན་འབད་དེ་ལག་ལེན་འཐབ་སྟེ་རང་ཡོད་མི་དེ་ངོ་རྟགས་བཟང་པོ་ཅིག་ཨིན་རུང་ རྒྱལ་ཁབ་གོང་འཕེལ་དང་དུས་ཀྱི་འགྲུར་བ་དང་འཁྲིལ་ བལ་གྱི་ཅ་ཆས་དང་འཐོན་སྐྱེད་བཟོ་བསྐྲུན་འབད་ནི་དང་ དེའི་མཁས་མཆོག་ཡོད་མི་ཚུ་ལོ་ལྟར་ཞིན་དུ་མར་ཉམས་འགྱོ་དོ་ཡོདཔ་ལས་རྟེན་ ང་བཅས་རང་ག་ར་ཚ་རྒྱང་ལངས་དགོ་པའི་དུས་ཁར་ལྷོད་ཡོད་ རང་ལུགས་སྔར་སྲོལ་བཟང་པོའི་ བལ་ལག་ལེན་འཐབ་ཐངས་ཀྱི་མཁས་མཆོག་ཚུའི་རིག་རྩལ་སྤེལ་ནི་དང་ འཐོན་སྐྱེད་ངོས་འཛིན་འབད་ནི་ ཡིག་ཐོག་ལུ་བཀོད་དེ་ཀི་སྡེབ་པར་བསྐྲུན་འབད་ནི་དང་འཆར་གཏི་བརྩོམ་ནིའི་དོན་ལུ་ ས་ཁ་མཐོ་སའི་རྫོང་ཁག་ ཧཱ་ སྤ་རོ་ མགར་ས་ བཀྲིས་སྒང་ དབང་འདུས་ཕོ་བྲང་ ཐིམ་ཕུག་དང་ བུམ་ཐང་བྱ་དཀར་ ས་ཁ་མཐོ་སའི་ཞིབ་འཚོལ་གོང་འཕེལ་ལྟེ་བའི་ནང་ལས་ སྒོ་ནོར་ལས་བྱེདཔ་༡༧ གིས་ སྤྱི་ཚེས་༢༨-༠༢-༢༠༢༠ ལས་ ༠༡-༠༣-༢༠༢༠ ཚུན་ཉིན་གྲངས་གསུམ་གྱི་ བུམ་ཐང་བདེ་ཆེན་དཔལ་རི་ཐང་ རྒྱལ་ཡོངས་ལུག་རིགས་རྒྱུད་སྤེལ་ཁང་ནང་ལུ་ ལག་ཐོག་སྦྱོང་བརྡར་གྱི་ལས་རིམ་ནང་ལུ་བཅའ་མར་གཏོགས་ཡོདཔ་ཨིན།
དེའི་སྐབས་ བལ་ལག་ལེན་འཐབ་སྟེ་ཅ་ཆས་མ་འདྲཝ་བཟོ་མི་མཁས་མཆོག་ རིན་སྤུངས་རྫོང་ཁག་ བཙན་ཏོག་རྒེད་འོག་ གཡུས་སོད་གཡག་ས་ལས་ ཀུན་བཟང་དང་ བཟོ་བོ་བཙན་སྐྱོགས་གཉིས་ཀྱི་ཡང་བཅའ་མར་གཏོགས་ཡོདཔ་མ་ཚད་ ཡོན་ཏན་ཚུ་བརྗེད་སོར་འབད་ཡི་ དོ་རུང་ ད་ལྟོ་སྡོད་ནས་བུམ་ཐང་ལུ་ཡོད་པའི་ བཀྲིས་སྒང་རྫོང་ཁག་ ཁ་གླིང་ལས་ཨིན་མི་ ངོ་མིང་ཨོ་རྒྱན་རྡོེ་གིས་ཡང་བཅའ་མར་གཏོགས་ཡོདཔ་མ་ཚད་ ཁོ་གིས་བཤད་མི་ནང་ལུ་ ཁོ་རའི་ཕམ་གྱི་སྐབས་ལས་རང་ མི་ཐེངས་གསུམ་གྱི་རིང་ལུ་བལ་གྱི་ལཱ་འབད་ནི་ནང་ལུ་མཁས་མཆོག་ཡོད་པའི་ཁར་ ད་ལྟོ་ཁོ་གིས་ཡང་ཁོ་རའི་ཕམ་ལས་ཐོབ་ཡོད་པའི་ལག་རྩལ་ཚུ་རྒྱུན་མ་ཉམས་པར་བལ་གྱི་ལཱ་ཚུ་འབད་ཡོདཔ་ལས་རྟེན་ འདི་བཟུམ་མའི་མཁས་མཆོག་ཚུ་མ་ཉམས་པར་བཞག་ནིའི་དོན་ལུ་ ན་ཞོན་དངས་འདོད་དང་སྤྲོ་བ་ཡོད་མི་ག་ར་ལུ་སྟོན་བྱིན་ནི་ཨིན་ཟེར་བཤད་ཅི་ དེ་ལས་རྒྱལ་ཡོངས་ལུག་རིགས་རྒྱུད་སྤེལ་ཁང་ནང་ལུ་ ལཱ་འབད་མི་ཚུ་གིས་ཡང་ བལ་གྱི་འཕྲུས་ཆས་ལག་ལེན་འཐབ་ཐངས་ཀྱི་སྐོར་ལས་སློབ་སྟོན་འབད་དེ་གོ་བརྡ་སྤྲོད་གནང་ཡི། ད་ལས་ཕར་ལོ་ལྟར་ཞིན་དུ་ གཡག་དང་ལུག་གི་བལ་ལག་ལེན་འཐབ་ནི་དང་མི་སེར་ཚུ་ལུ་གོ་བརྡ་སྤེལ་ནིའི་ལས་རིམ་དང་ འཐོན་སྐྱེད་བཟོ་བསྐྲུན་དང་ཡིག་ཐོག་ལུ་བཀོད་ནིའི་ལས་རིམ་ཚུ་ལེགས་ཤོམ་འབད་འཆར་གཞི་བརྩོམ་ཚར་ཡོདཔ་མ་ཚད་ ཕམ་རྒན་ཤོས་ཚུ་ལུ་ཡོད་པའི་ལག་རྩལ་དང་ཡོན་ཏན་ཚུ་ཡང་བུ་རྒྱུད་ཚུ་ལུ་སྤེལ་ནིའི་ལས་རིམ་ཚུ་ཡང་བརྩོམ་གནང་ཡི། ལས་རིམ་འདི་ སྒོ་ནོར་ལས་ཁུངས་ཀྱི་འོག་ལུ་ཡོད་པའི་ ཞིབ་འཚོལ་དང་རྒྱ་སྐྱེད་སྡེ་ཚན་དང་ རྒྱལ་ཡོངས་ལུག་རིགས་རྒྱུད་སྤེལ་ཁང་གཉིས་མཉམ་རུབ་ཀྱི་ཐོག་འགོ་འདྲེན་འཐབ་ཡོདཔ་ཨིན


text:
པ་ཚལ་གླིང་རྒེད་འོག་འདི་ རྫོང་ཁག་ལྟེ་བ་ལས་ནུབ་ཕྱོགས་ཁ་ཐུག་ ཀི་ལོ་མི་ཊར་ ༡༠ དེ་ཅིག་གི་ས་ཁར་ཆགས་ཏེ་ཡོདཔ་ཨིན། དེ་ཡང་ སའི་རྒྱ་ཚད་ ཀི་ལོ་མི་ཊར་ ༡༧༠.༩ གྲུ་བཞི་ཡོདཔ་ལས་རྒེད་འོག་སྦོམ་ཤོས་ཅིག་ཨིན། པ་ཚལ་གླིང་སྟོད། པ་ཚལ་གླིང་སྨད། མཐའ་འཁོར་གླིང་། ཆུ་འཛོམས་ས། སྤང་ཐང་ཚུའི་ནང་ཁྱིམ་གུང་ ༢༧༧ དང་གུང་སྟོང་ ༧༨ ། ཕོ་ ༡༢༤༩ དང་མོ་ ༡༢༥༦ བཅས་མི་རློབས་ཡོངས་སྡོམས་ ༢༥༠༥ ཡོདཔ་ཨིན། རྒེད་འོག་དེ་གི་སའི་མཐོ་ཚད་རྒྱ་མཚོའི་ཚད་ལས་ མི་ཊར་ ༦༠༠ ལས་ ༡༩༠༠ དེ་ཅིག་ས་ཁར་ཡོདཔ་ཨིན། ཤེས་རིག་འདི་ སློབ་གྲྭ་ཆུང་བ་དང་གཞི་རྟེན་ཤེས་ཡོན་གྱིས་བྱིནམ་ཨིན། དེ་བཟུམ་སྦེ་ གསོ་བའི་ཞབས་ཏོག་ཚུ་ཡང་ གཞི་རྟེན་གསོ་བའི་སྨན་ཁང་དང་། མནྜལ་སྒང་ལུ་ཡོད་པའི་གྲོང་གསེབ་སྨན་ཁང་། དཀྱིལ་འཁོར་ཐང་ལུ་ཡོད་པའི་འགྲམ་ཕུག་སྨན་ཁང་ཚུ་ལས་ལེནམ་ཨིན། ཁྱིམ་གུང་བརྒྱ་ཆ་ ༨༥ ལུ་འཐུང་ཆུ་གཙང་ཏོག་ཏོ་བཀྲམ་སྤེལ་མཐུན་རྐྱེན་ཐོབ་སྟེ་ཡོདཔ་ཨིན། དབང་འདུས་གསར་སྤང་གཞུང་ལམ་གྱིས་ རྒེད་འོག་གི་ ཤར་ནུབ་ཁ་ཐུག་ལུ་མཐུད་འབྲེལ་འབད་དེ་ གཡུས་ཚན་གཅིག་ལས་གཡུས་གཞན་ནང་ སོ་ནམ་ཞིང་ལམ་མཐུད་ཚུགས་ཏེ་ཡོད། རྒེད་འོག་སྟོད་ཁ་ཐུག་ལུ་ སོ་ནམ་གྱི་དོན་ལུ་ཁྱབ་ཆེཝ་སྦེ་ཟ་སྤྱོད་འབད་བའི་སྐམ་ཞིང་ཚུའི་ནང་ གེ་ཟ་དང་། ཀར། པད་ཀར་ཚུ་འཚོ་དོ་ཡོདཔ་དང་། རྒེད་འོག་སྨད་ཁ་ཐུག་ལུ་ ཆུ་ཞིང་མང་ཤོས་ཡོདཔ་ལས་ ལོ་ཐོག་གཙོ་བོ་བྱཱར་དང་ཀར་ཚུ་འཚོཝ་ཨིན། རྒེད་འོག་ནང་ལུ་ ཨ་ལཱན་ཅི་འདི་དངུལ་ཐོག་གཙོ་བོ་ཅིག་ཨིན་པའི་ཁར་ ཁྱིམ་གུང་མང་ཤོས་ཅིག་གིས་རང་ སྒོ་ནོར་དང་། བྱ། སྦྱངམ་ཚུ་གསོ་སྐྱོང་འབདཝ་ཨིན།
པ་ཚལ་གླིང་
པ་ཚལ་གླིང་
Institutions
Staff
བལྟ་བཤལ།
No tourist destinations in this Gewog.


text:
༉ ཁ་ཙ་ ཐིམ་ཕུག་མི་སེར་དམངས་གཙོ་ཚོགས་པའི་ཡིག་ཚང་ནང་ ཚོགས་པའི་གཙོ་འཛིན་ བློན་ཆེན་ཚེ་རིང་སྟོབས་རྒྱས་ཀྱིས་ བློན་པོ་བགྲེསཔ་དང་ དྲུང་པ་ ཡོངས་ཁྱབ་མདོ་ཆེན་ རྩིས་ཞིབ་པ་ ཤེས་རིག་མཁས་མཆོག་ ཐོ་བཀོད་འགོ་དཔོན་ དེ་ལས་ བརྡ་དོན་མཁས་མཆོགཚུ་བརྩིས་ཏེ་ འདེམས་ངོ་གསརཔ་༧ ངོ་སྤྲོད་འབད་ཡི།
ཚོགས་པ་གིས་ འབྲུག་ཕུན་སུམ་ཚོགས་པའི་ བརྡ་དོན་དང་བརྒྱུད་འབྲེལ་བློན་པོ་བགྲེསཔ་ ནཱན་ད་ལཱལ་རའི་དེ་ གསརཔ་སྤང་ གཤོང་སྤང་ཁ་འདེམས་ཁོངས་ཀྱི་ འདེམས་ངོ་སྦེ་ ངོ་སྤྲོད་འབད་ཡོདཔ་ད་ དགེ་ལེགས་ཕུག་དྲུང་པ་བགྲེསཔ་ བསོད་ནམས་ཚེ་རིང་དེ་ པདྨ་དགའ་ཚལ་ མཁར་-གཡུ་རུང་གི་འདེམས་ངོ་སྦེ་ ངོ་སྤྲོད་འབད་ཡི།
མི་སེར་དམངས་གཙོ་ཚོགས་པའི་ ན་ནོང་-ཤུ་མར་འདེམས་ཁོངས་ཀྱི་ འདེམས་ངོ་དེ་ ཐིམ་ཕུག་དབྱངས་ཅན་ཕུག་འབྲིང་རིམ་སློབ་གྲྭ་གོང་མའི་ དབུ་འཛིན་བགྲེསཔ་ ཌོག་ཊར་ཀརྨ་འབྲུག་པ་ ངོ་སྤྲོད་ཡོདཔ་ད་ གེ་སར་རྒྱལ་པོ་གསོ་རིག་གཙུག་ལག་སློབ་སྡེའི་ ཐོ་བཀོད་འགོ་དཔོན་ ཌོག་ཊར་བཀྲིས་སྟོབས་རྒྱས་དེ་ བཀྲིས་གཡང་རྩེ་ འབུམ་སྡེ་གླིང-འཇམ་མཁར་འདེམས་ཁོངས་ཀྱི་ འདེམས་ངོ་སྦེ་ ངོ་སྤྲོད་འབད་ཡི།
དེ་ལས་ རྩིས་ཞིབ་ཡོངས་ཁྱབ་ཞིབ་རོགས་བགྲེསཔ་ ཅན་ད་ར་ བྷ་དུར་གུ་རུང་དེ་ དར་དཀར་ནང་ ལྷ་མོའི་རྫིང་ཁ་-བཀྲིས་སྡིང་གི་འདེམས་ངོ་སྦེ་ ངོ་སྤྲོད་འབད་ཡོདཔ་ད་ བསམ་རྩེ་ ཨོ་རྒྱན་རྩེ་-འོད་གསལ་རྩེ་འདེམས་ཁོངས་ལས་ བརྡ་དོན་མཁས་མཆོག་ མ་ནི་ པ་ར་དཱན་གྱིས་ དོ་འགྲན་འབད་ནི་ཨིནམ་བཞིན་དུ་ ཚོགས་པའི་ཡོངས་ཁྱབ་མདོ་ཆེན་ བསོད་ནམས་རྒྱ་མཚོ་དེ་ ལྷུ་རྩེ་སྒང་་ཟུར- སྨིན་རྗེ་འདེམས་ངོ་སྦེ་ ངོ་སྤྲོད་འབད་ཡི།
སྐྱེས་ལོ་༥༤ ལང་མི་ ནཱན་ད་ལཱལ་རའི་དེ་ ད་ལྟོ་ ཕྱག་ཞུ་བའི་བསྒང་ཡོད་མི་ ཕྱི་འབྲེལ་བློན་པོ་བགྲེསཔ་ རིན་འཛིན་རྡོ་རྗེ་གི་ ཚབ་མ་ཨིནམ་ད་ འདེམས་ངོ་དེ་གིས་ བསྟན་སྲུང་དྲག་པོའི་དམག་སྡེ་ནང་ ལིང་དཔོན་སྦེ་ ལོ་མང་རབས་ཅིག་ ཕྱག་ཞུ་ཡོདཔ་ད་ མཁར་-གཡུ་རུང་གི་འདེམས་ངོ་ སྐྱེས་ལོ་༥༠ ལང་མི་ བསོད་ནམས་ཚེ་རིང་གིས་ ཤེས་རིག་ནང་ ལོ་༡༩ དེ་ཅིག་ ཕྱག་ཞུ་ཡོདཔ་མ་ཚད་ བུམ་ཐང་རྫོང་རབ་སྦེ་ ལོ་༦ དེ་ཅིག་ ཕྱག་ཞུ་ཡོདཔ་བཞིན་དུ་ སྲིད་དོན་ནང་ བཅའ་མར་མ་གཏོགས་པའི་ཧེ་མར་ དགེ་ལེགས་ཕུག་གི་ དྲུང་པ་ཨིན་པས།
དེ་ལས་ སྐྱེས་ལོ་༤༧ ལང་མི་ ཤེས་རིག་མཁས་མཆོག་ ན་ནོང་-ཤུ་མར་གྱི་འདེམས་ངོ་ ཌོག་ཊར་ཀརྨ་འབྲུག་པ་གིས་ དབུ་འཛིན་མ་འབད་བའི་ཧེ་མར་ རྫོང་ཁག་ཤེས་རིག་ཞིབ་རོགས་དང་ སློབ་གྲྭ་མང་རབས་ཅིག་ནང་ དབུ་འཛིན་སྦེ་ ཕྱག་ཞུ་ནུག།
འབུམ་སྡེ་གླིང་-འཇམ་མཁར་འདེམས་ངོ་ལུ་ སྨན་རིག་ནང་ ཤེས་ཚད་ཡོདཔ་བཞིན་དུ་ ཁོ་གིས་ འཇིགས་མེད་རྡོ་རྗེ་དབང་ཕྱུག་རྒྱལ་ཡོངས་གཙོ་བསྟེན་སྨན་ཁང་ནང་ སྨན་རིགཔ་གོངམ་སྦེ་ ལོ་༡༠ དེ་ཅིག་ ལཱ་འབད་བའི་ཁར་ གེ་སར་རྒྱལ་པོ་གསོ་རིག་གཙུག་ལག་སློབ་སྡེ་ནང་ མདོ་ཆེན་ཡང་ ཕྱག་ཞུ་ཡོདཔ་ཨིན་པས།
སྐྱེས་ལོ་༤༢ ལང་མི་ ཡོངས་ཁྱབ་རྩིས་ཞིབ་ཞིབ་རོགས་ ཅན་ད་ར་ བྷ་དུར་གུ་རུང་གིས་ རྒྱལ་གཞུང་རྩིས་ཞིབ་དབང་འཛིན་ནང་ ལོ་༡༩ དེ་ཅིག་ ལཱ་འབད་ཡོདཔ་ད ཁོ་ལུ་ ཨཱསི་ཊེ་ལི་ཡ་ལས་ མཐའ་འཁོར་གནས་སྟངས་འཛིན་སྐྱོང་དང་ གོང་འཕེལ་ནང་ མཐོ་རིམ་གོང་མའི་ ཤེས་ཚད་ཡོདཔ་བཞིན་དུ་ ཁོ་གིས་ ད་རེས་ ངན་ལྷད་ཀྱི་ གནད་དོན་ཐོག་ལུ་ གནས་སྐབས་ཅིག་ ངལ་གསོ་ནང་སྡོད་མི་ ལས་གཡོག་བློན་པོ་ ཉི་མ་སངས་ཆེན་པོ་གི་ ཚབ་ཨིན་པས།
དེ་བཟུམ་སྦེ་ སྐྱེས་ལོ་༥༩ ལང་མི་ མ་ནི་ པ་ར་དཱན་དེ་ ད་ལྟོ་ ཕྱག་ཞུ་བའི་བསྒང་ཡོད་མི་ ཨོ་རྒྱན་རྩེ་-འོད་གསལ་འདེམས་ངོ་ མ་དཱན་ ཀུ་མར་ཆེ་ཏི་རི་གི་ ཚབ་ཨིནམ་ད་ ཁོ་གིས་ ཞི་གཡོགཔ་སྦེ་ ལོ་༡༧ དེ་ཅིག་ ལཱ་འབད་ཡོད་པའི་ཁར་ ཁོ་ལུ་ བརྡ་དོན་འཛིན་སྐྱོང་ལམ་ལུགས་ནང་ མཐོ་རིམ་གོང་མའི་ ཤེས་ཚད་ཡོདཔ་ཨིན་པས།
འདེམས་ངོ་ བསོད་ནམས་རྒྱ་མཚོ་གིས་ སྤྱི་ལོ་༢༠༠༩ ལས་༢༠༡༨ ཚུན་ ཚོགས་པའི་ཡོངས་ཁྱབ་དྲུང་ཆེན་གྱི་ ལཱ་འབད་བའི་ཁར་ ཁོ་ར་ རིག་གནས་ཚོང་འབྲེལ་གྲོས་བསྟུན་གྱི་ བཀོད་ཁྱབ་གཙོ་འཛིན་ཡང་ཨིན་པས།
ཚོགས་པའི་གཙོ་འཛིན་གྱིས་ སླབ་མིའི་ནང་ སྤྱི་ལོ་༢༠༡༨ ལོའི་ བཙག་འཐུ་ནང་ མི་སེར་ཚུ་ལུ་ འཇོན་ཐངས་ཅན་གྱི་ འདེམས་ངོ་ཚུ་ གདམ་འཐུ་འབད་བཅུག་ཐབས་ལུ་ ཚོགས་པ་གིས་ ལྕོགས་གྲུབ་ཅན་གྱི་འགོ་ཁྲིདཔ་ཚུ་ གདམ་འཐུ་འབད་དེ་ཡོད་ཟེར་ཨིན་པས།
དམངས་གཙོའི་རིང་ལུགས་ནང་ ལྕོགས་གྲུབ་ཅན་གྱི་ འདེམས་ངོ་དགོཔ་ཁག་ཆེ་བའི་ཁར་ ཚོགས་པ་གིས་འབད་རུང་ དེ་བཟུམ་མའི་ འདེམས་ངོ་དགོ་པའི་ ཡིད་ཆེས་ཡོད་ཟེར་ཨིན་པས།
འདེམས་ངོ་གསརཔ་ཚུ་གིས་ སྤྱི་ཚོགས་ནང་ཕྱག་ཞུ་བའི་ཁར་ ཞི་གཡོག་ནང་འབད་རུང་ ཉམས་མྱོང་ལེ་ཤ་ཡོད་ཡོདཔ་ལས་ ཚོགས་པ་དེ་ ལྷག་པར་དུ་ སྒྲིང་སྒྲི་བཟོ་སྟེ་ཡོད་ཟེར་ཨིན་པས།
ཚོགས་པ་གིས་ འཕྲལ་ཁམས་ཅིག་ཁར་ འདེམས་ངོ་གསརཔ་ ངོ་སྤྲོད་འབད་མི་ཚུ་བརྩིསཝ་ད་ ད་ཚུན་གྱི་རིང་ ད་ལྟོ་ ཕྱག་ཞུ་བའི་བསྒང་ཡོད་མི་གི་ཚབ་ འདེམས་༦ དེ་ཅིག་ ངོ་སྤྲོད་འབད་ཡོདཔ་བཞིན་དུ་ ད་རུང་ འདེམས་ངོ་དག་པ་ཅིག་ ཚབ་བཙུགས་ནི་གི་ འཆར་གཞི་ཡོད་པའི་གནས་ཚུལ།
ཨོ་རྒྱན་རྡོ་རྗེ།


text:
༉ སྤྱི་ལོ་༢༠༡༨ ཀྱི་ རྒྱལ་ཡོངས་ཚོགས་འདུའི་ བཙག་འཐུ་གི་དོན་ལུ་ སྤྱི་ཟླ་༦ པའི་ཚེས་༣༠ ལུ་ འབྲུག་ཀུན་མཉམ་ཚོགས་པ་གིས་ བསམ་རྩེ་དང་ མགར་ས་ དེ་ལས་ གཞལམ་སྒང་རྫོང་ཁག་གི་ འདེམས་ཁོངས་༣ གྱི་ འདེམས་ངོ་ཚུ་ གསལ་བསྒྲགས་འབད་ནུག།
མགར་ས་རྫོང་ཁག་གི་དོན་ལུ་ སྐྱེས་ལོ་༣༦ ལང་མི་ ཀུན་ལེགས་རྡོ་རྗེ་དེ་ ཁ་སྨད་-ལུང་ནག་ནང་འདེམས་ཁོངས་ཀྱི་ འདེམས་ངོ་ཨིནམ་ད་ ཁོ་ལུ་ ཚོང་རིག་ནང་ མཐོ་རིམ་ཤེས་ཚད་ཡོདཔ་ཨིན་པས།
ཁ་སྨད་རྒེད་འོག་ ཆུ་རག་ཕར་ཁ་ལས་ཨིན་མི་ ཀུན་ལེགས་རྡོ་རྗེ་གིས་ སྤྱི་ལོ་༢༠༡༨ ཀྱི་ རྒྱལ་ཡོངས་ཚོགས་སྡེའི་ བཙག་འཐུ་ནང་ བཅའ་མར་གཏོགས་ཡོདཔ་མ་ཚད་ སྤྱི་ལོ་༢༠༠༨-༢༠༡༣ ཚུན་ ཁ་སྨད་-ལུང་ནག་ནང་འདེམས་ཁོངས་ལས་ འབྲུག་ཕུན་སུམ་ཚོགས་པའི་ འཐུས་མི་སྦེ་ ཕྱག་ཞུ་ནུག།
དེ་ལས་ ཚོགས་པ་གིས་ བསམ་རྩེ་ རྡོ་ཕུག་ཅན་-རྟ་སྡིངས་འདེམས་ཁོངས་ཀྱི་ འདེམས་ངོ་དེ་ སྐྱེས་ལོ་༢༥ ལང་མི་ ས་ཇཱན་རའི་ཨིནམ་ད་ ཁོ་ར་ ཚོགས་པའི་འདེམས་ངོ་ཚུ་གི་གྲས་ལས་ ལོ་ན་ཆུང་ཤོས་ཅིག་ཨིན་པས།
འདེམས་ངོ་དེ་གིས་ སྲིད་དོན་པ་སྦེ་ བཅའ་མར་མ་གཏོགས་པའི་ཧེ་མར་ ཤེས་རིག་ལྷན་ཁག་ སློབ་གྲྭ་ཤེས་ཡོན་ལས་ཁུངས་ སློབ་གྲྭ་འཕྲོད་བསྟེན་དང་ ཟས་བཅུད་སྡེ་ཚན་ནང་ ལས་རིམ་འགོ་དཔོན་ཞིབ་རོགས་སྦེ་ ལཱ་འབད་ཡོདཔ་ད་ ཁོ་ལུ་ ཡུན་བརྟན་གོང་འཕེལ་ནང་ མཐོ་རིམ་ཤེས་ཚད་ཡོདཔ་ཨིན་པས།
ད་རུང་ སྐྱེས་ལོ་༣༠ ལང་མི་ ཚེ་རིང་ལྷུན་གྲུབ་ཀྱིས་ གཞལམ་སྒང་ པཱན་སྦང་འདེམས་ཁོངས་ལས་ དོ་འགྲན་འབད་ནི་ཨིནམ་ད་ ཁོ་ར་ སྲིད་དོན་ནང་ བཅའ་མར་མ་གཏོགས་པའི་ཧེ་མར་ གཡུས་ཁ་ལུ་ སོ་ནམ་གྱི་ ལཱ་འབད་དེ་ སྡོད་ཡོདཔ་མ་ཚད་ མོང་སྒར་ཡ་ལྡི་སློབ་གྲྭ་ལྟེ་བའི་ནང་ བརྡ་དོན་འཕྲུལ་རིག་གི་ སློབ་སྟོན་པ་ཡང་ འབད་ཡོད་པའི་གནས་ཚུལ།
ཨོ་རྒྱན་རྡོ་རྗེ།


text:
དགེ་ལེགས་ཕུག་དྲུང་ཁག་ ཆུ་གཟར་སྒང་ལུ་ གནམ་དགུན་གྱི་ཚོད་བསྲེ་ ཨེ་མ་འགོ་དང་པ་ འཛུགས་སྐྱོང་འབད་མི་དེ་ ཤུལ་མའི་ཟླཝ་ནང་ལས་ ཐོན་སྐྱེད་ཚུ་ ཚོང་འབྲེལ་འཐབ་ཚུགས་པའི་ རེ་བ་ཡོདཔ་ཨིན་པའི་གནས་ཚུལ།
Check Also
སྤྱི་ལོ་༢༠༤༠ འི་ནང་འཁོད་ལུ་ ནང་འཁོད་གློག་མེའི་སྤྱོད་ཁྲལ་ ཡུ་ནིཊ་རེ་ལུ་ དངུལ་ཀྲམ་༤.༥༡ ལུ་ ལྷོད་ནིའི་དམིགས་གཏད།
༉ ནང་འཁོད་གློག་མེའི་སྤྱོད་ཁྲལ་གྱི་ དམིགས་གཏད་སྙན་ཞུ་དང་འཁྲིལ་བ་ཅིན་ ཆུ་ལུ་བརྟེན་པའི་གློག་མེ་ ཁ་སྐོང་མེ་ག་ཝཱཊ་༢,༠༠༠ ལྷགཔ་ཅིག་ ཐོན་སྐྱེད་འབད་ནིའི་ འཆར་གཞི་ཡོད་མི་དང་བསྟུན་ སྤྱི་ལོ་༢༠༤༠ འི་ནང་འཁོད་ལུ་ ནང་འཁོད་སྤྱོད་ཁྲལ་ཡུ་ནིཊ་རེ་ལུ་ དངུལ་ཀྲམ་༤.༥༡ ལུ་ ལྷོད་ནིའི་དམིགས་གཏད་ཨིན་པས། དཔེ་འབད་བ་ཅིན་ …


text:
ཁྱོད་རའི་གནས་ཚུལ་ལས་ཁང་གིས་ ཁྱོད་ལུ་གནས་ཚུལ་ཅིག་ འབྲི་ནིའི་ལཱ་འགན་སྤྲོད་ཡོད་པ་ཅིན་ ཁྱོད་ཀྱི་ཞིབ་དཔྱད་ཀྱི་དོན་ལུ་ ལཱ་གི་གོ་རིམ་དང་པ་འདི་ ད་ལྟོ་གོང་ལུ་ བཤད་པ་རྐྱབ་མི་འཆར་གཞི་ བརྩམ་ནི་ཚུ་ཨིན། དེ་འབདཝ་ད་ ཁྱོད་ར་ རང་དབང་བརྡ་བརྒྱུདཔ་ཅིག་ཨིན་པ་ཅིན་ རྩོམ་སྒྲིགཔ་ལུ་ ཡིད་ཆེས་བསྐྱེད་ཚུགས་པའི་ གནས་ཚུལ་ངོ་སྤྲོད་ཅིག་ འབྲི་དགོཔ་གལ་ཆེ། ངོ་སྤྲོད་ལེགས་ཤོམ་དེ་ཡང་ གནས་ཚུལ་དེ་ ག་ཅི་གི་སྐོར་ལས་ཨིན་ན་ བཤད་པ་རྐྱབ་ཡོད་པའི་ གསལ་སྟོན་ཅིག་ཨིན་པའི་ཁར་ རྩོམ་སྒྲིགཔ་དེ་ལུ་ གནས་ཚུལ་དེ་ དཔར་སྐྲུན་འབད་ནི་གི་ བརྒྱུད་སྐུལ་འབད་ཚུགསཔ་ཅིག་དགོ། ངོ་སྤྲོད་དེ་ནང་ འོག་གི་ཆ་ཤས་ཚུ་ཚུད་དགོ།
- > སྤྲོ་ཅིན་གྱི་ མགུ་རྒྱན་ཅིག།
- > གནས་ཚུལ་གྱི་བཅུད་སྡུད་ཅིག།
- > གནས་ཚུལ་དེ་ ལྷག་མི་ཚུ་ལུ་ ག་ཅི་སྦེ་ ཁག་ཆེཝ་ཨིན་ན།
- > ཐབས་ལམ་མདོར་བསྡུས་ཅིག།
- > འབྱུང་རིམ་ཅིག།
- > འཆར་དངུལ་ཅིག།
གནས་ཚུལ་ལས་ཁང་ལ་ལོ་ཅིག་གིས་ གནས་ཚུལ་དེ་ བཏོན་ཐངས་ཀྱི་གནས་སྐབས་མ་འདྲཝ་ དཔེར་ན་ བརྙན་ཐུང་དང་ ཚད་རིས་ ཡང་ན་ སྒྲ་གདངས་ཀྱི་ཐོག་ལས་ སྟོན་དགོ་པའི་རེ་བ་བསྐྱེདཔ་ཨིན་རུང་ ལ་ལོ་ཅིག་གིས་ དེ་གི་གྲོས་ཐག་བཅད་ནི་གི་འགན་འཁུར་དེ་ རྩོམ་སྒྲིགཔ་དང་ གནས་ཚུལ་བཟོ་བཀོདཔ་ཚུ་ལུ་ བཞགཔ་ཨིན། ག་དེ་སྦེ་ར་ཨིན་རུང་ སེམས་ཁར་བཞག་དགོཔ་ཅིག་ ཡང་ཅིན་ གནས་ཚུལ་ལས་ཁང་དེ་གིས་ ཁྱོད་ཀྱི་གནས་ཚུལ་དེ་ མི་དགོཔ་འོང་། དེ་གིས་སྦེ་ གནས་ཚུལ་ངོ་སྤྲོད་གསལ་བཤད་ནང་ལུ་ ངེས་མཁོ་བའི་བརྡ་དོན་ཚུ་མ་གཏོགས་ རང་གིས་ཞིབ་དཔྱད་འབད་ཡོད་པའི་ ཞིབ་འབྲས་ཚུ་ བཀོད་ནི་མི་འོང་། དེ་ཡང་ ཁྱོད་ཀྱི་གནས་ཚུལ་གྱི་གནས་སྐབས་དེ་ གནས་ཚུལ་ལས་ཁང་ གཞན་ཅིག་ལུ་ ངོ་སྤྲོད་འབད་ཚུགས།


text:
ཌཱན་ཊག་ལས་འགུལ་གྱིས་ འགོ་འདྲེན་འཐབ་མི་ ཀི་ལོ་མི་ཊར་༢༢ འབད་མི་ བཀྲིས་སྒང་དང་ བཀང་ལུང་བར་ནའི་ གཞུང་ལམ་རྒྱ་སྐྱེད་ཀྱི་ལཱ་དེ་ ཧ་ལམ་ ཕྱེད་ལྷགཔ་ཅིག་ མཇུག་བསྡུ་ཡོད་པའི་གནས་ཚུལ།
Check Also
སྤྱི་ལོ་༢༠༤༠ འི་ནང་འཁོད་ལུ་ ནང་འཁོད་གློག་མེའི་སྤྱོད་ཁྲལ་ ཡུ་ནིཊ་རེ་ལུ་ དངུལ་ཀྲམ་༤.༥༡ ལུ་ ལྷོད་ནིའི་དམིགས་གཏད།
༉ ནང་འཁོད་གློག་མེའི་སྤྱོད་ཁྲལ་གྱི་ དམིགས་གཏད་སྙན་ཞུ་དང་འཁྲིལ་བ་ཅིན་ ཆུ་ལུ་བརྟེན་པའི་གློག་མེ་ ཁ་སྐོང་མེ་ག་ཝཱཊ་༢,༠༠༠ ལྷགཔ་ཅིག་ ཐོན་སྐྱེད་འབད་ནིའི་ འཆར་གཞི་ཡོད་མི་དང་བསྟུན་ སྤྱི་ལོ་༢༠༤༠ འི་ནང་འཁོད་ལུ་ ནང་འཁོད་སྤྱོད་ཁྲལ་ཡུ་ནིཊ་རེ་ལུ་ དངུལ་ཀྲམ་༤.༥༡ ལུ་ ལྷོད་ནིའི་དམིགས་གཏད་ཨིན་པས། དཔེ་འབད་བ་ཅིན་ …


text:
སྲིད་བྱུས་ཀྱི་དམིགས་དོན།
འཆར་སྣང་ ༢༠༢༠; ལོ་སྟོང་གི་གོང་འཕེལ་དམིགས་ཡུལ་ནང་བཀོད་ཡོད་པའི་ དབུལ་ཕོངས་མར་ཕབ་རྐྱབ་ནི་དང་ སོ་ནམ་དང་ནགས་ཚལ་ལྷན་ཁག་གི་ཚོང་འབྲེལ་དང་གོ་སྐབས་ དེ་ལས་ཐོན་སྐྱེད་ཚུ་ཡར་དྲག་བཟོ་ནིའི་ཐབས་ཤེས་རྒྱུད་བསྐུལ་གྱི་འཆར་དོན་ཚུ་གྱིས་ ལོ་ལྔའི་འཆར་གཞི་ ༡༠ པ་བཟོ་ནི་འདི་ལམ་སྟོན་འབད་ཡོདཔ་ཨིན། དབུལ་ཕོངས་ཀྱི་གནས་སྟངས་ནང་སྡོད་མི་ མི་མང་ཤོས་རང་གྲོང་གསེབ་ནང་ཨིནམ་ལས་ དབུལ་ཕོངས་མར་ཕབ་རྐྱབ་ནིའི་ལཱ་དང་འགན་ཁུར་འདི་ དམིགས་བསལ་དུ་སོ་ནམ་དང་ནགས་ཚལ་ལྷན་ཁག་ལུ་ཕོག་ཡོད། དབུལ་ཕོངས་མར་ཕབ་རྐྱབ་ནི་ལུ་ དམིགས་བསལ་གྱི་འཆར་གཞི་མེད་དེ་འབད་རུང་ ལས་སྡེ་གིས་ རང་བཞིན་སླར་འབྱུང་ཐོན་སྐྱེད་ཀྱི་བཟའ་འཐུང་ཉེན་སྲུང་འཆར་གཞི་དང་ བཟའ་འཐུང་ཉེན་སྲུང་གི་ཉེན་ཅན་སབ་ཁྲ་ཡང་བཟོ་ཡོདཔ་ཨིན། སབ་ཁྲ་འདི་གིས་ འཆར་གཞི་ངོས་འཛིན་འབད་ནི་དང་ རང་བཞིན་སླར་འབྱུང་ཐོན་སྐྱེད་ལས་སྡེ་གིས་ དབུལ་ཕོངས་མར་ཕབ་ནིའི་ལས་རིམ་ཚུ་ ཁྱབ་ཡོདཔ་མེདཔ་བལྟ་ནི་ལུ་ལམ་སྟོན་འབད་ནི་ཨིན།
ལས་སྡེའི་དམིགས་དོན།
- གྲོང་གསེབ་ཀྱི་ཡུན་བརྟན་འཚོ་བའི་གནས་སྟངས་ཡར་སེང་རྐྱབ་ནི།
མི་རློབས་བརྒྱ་ཆ་ ༦༩ འདི་ གྲོང་གསེབ་ཀྱི་ས་གནས་ཚུ་ནང་ རང་བཞིན་གྱི་ཐོན་སྐྱེད་ལུ་བརྟེན་ དཔལ་འབྱོར་གྱི་ལས་སྣ་ཚུ་འབད་སྡོད་མི་ཨིནམ་ལས་ རང་བཞིན་སླར་འབྱུང་ཐོན་སྐྱེད་ལས་སྡེ་གི་ གོང་འཕེལ་གྱི་དམིགས་དོན་ཁག་ཆེ་ཤོས་ཅིག་འདི་ གྲོང་གསེབ་ཀྱི་འཚོ་བའི་གནས་སྟངས་ཡར་སེང་རྐྱབ་ནི་འདི་ཨིན། གྲོང་གསེབ་ཀྱི་འཚོ་བའི་གནས་སྟངས་འདི་ཐོན་སྐྱེད་ཅན་དང་ ཡུན་བརྟན་བཟོ་ནི་འདི་ དམིགས་དོན་འདི་གི་ཆ་ཤས་གཙོ་བོ་ཨིན།
འཆར་སྣང་།
ནགས་ཚལ་དང་ སྒོ་ནོར་ དེ་ལས་སོ་ནམ་ཚོང་ལས་ཚུ་ ཕན་ཚུན་བརྟེན་དགོ་པའི་སོ་ནམ་གྱི་ལཱ་གིས་ འབྲུག་རྒྱལ་ཁབ་ཀྱི་གྲོང་གསེབ་འཚོ་བའི་གནས་སྟངས་འདི་ལུ་ རྒྱབ་སྐྱོར་འབདཝ་ཨིན། དེ་འབདཝ་ལས་ གྲོང་གསེབ་ཀྱི་འཚོ་བའི་གནས་སྟངས་འདི་ ཡར་སེང་རྐྱབ་ནི་ལུ་ ཚོང་ལས་ཚུ་ལས་འོང་འབབ་ཡར་དྲག་བཟོ་དགོཔ་ཨིན། སོ་ནམ་ཚོང་ལས་ཀྱི་འོང་འབབ་འདི་ རིག་ལྡན་གོང་འཕེལ་དང་ ནགས་ཚལ་ལོངས་སྤྱོད་དང་འཛིན་སྐྱོང་ སོ་ནམ་དང་སྒོ་ནོར་ཐོན་སྐྱེད་ཚུ་གིས་ཐོག་ལས་ཡར་དྲག་བཟོ་ནི་ཨིན། ཐོན་ཤུགས་ཡར་སེང་རྐྱབ་ནིའི་འཕྲུལ་རིག་ལག་ལེན་དང་ ཞིང་ལཱ་ཚུ་འཕྲུལ་རིག་ཐོག་ལས་འབད་ནི་ ལོ་ཐོག་བསྡུ་གསོག་གི་བརླག་སྟོར་མར་ཕབ་རྐྱབ་ནི་ གནོད་འབུཔ་དང་ནད་གཞི་ལས་བརྟེན་པའི་བརླག་སྟོར་མར་ཕབ་རྐྱབ་ནི་ དེ་ལས་ བརྡ་དོན་དང་བརྒྱུད་འབྲེལ་འཕྲུལ་རིག་ལག་ལེན་ ཁག་ཆེ་བའི་གཞི་རྟེན་མཁོ་ཆས་དང་ ཐོན་ཤུགས་ཀྱི་རྒྱུ་སྒྲུབ་ཡར་དྲག་བཟོ་ཐོག་ལས་ ཐོན་སྐྱེད་ཚུ་གི་ཐོན་ཤུགས་འདི་ཡར་སེང་རྐྱབ་ནི་ཨིན། ཞིང་ལཱ་ཚོང་སྒྱུར་འབད་ནི་དང་ ཞིང་ལཱའི་ཚོང་ལས་འདི་མཐུད་འབྲེལ་ཡར་སེང་གི་ཐོག་ལས་ ཚོང་འབྲེལ་ལུ་འབྲེལ་མཐུན་བཟོ་ནི་ སོ་ནམ་ཐོན་དངོས་ཡར་དྲག་བཟོ་ནི་ ཐོན་དངོས་མཆོག་གྱུར་བཟོ་ནི་ ཐོན་དངོས་ཀྱི་ཚོང་འབྲེལ་ཡར་དྲག་བཟོ་ནི་ ཞིང་ལཱའི་ཚོང་ལས་ཁྱད་རིག་གི་ཐོག་ལས་འཛིན་སྐྱོང་འབད་ནི་ དེ་ལས་ བརྡ་དོན་དང་བརྒྱུད་འབྲེལ་འཕྲུལ་རིག་ལག་ལེན་ཞཐབ་ཐོག་ལས་ ཚོང་ལས་ཚུ་ཚོང་འབྲེལ་ལུ་ཡར་དྲག་བཟོ་ནི་ཚུ་ གྲོང་གསེབ་ཀྱི་ཡུན་བརྟན་འཚོ་བའི་གནས་སྟངས་འདི་ ཡར་སེང་རྐྱབ་ནི་ལུ་ གཞི་རྩ་གལ་ཆེ་ཤོས་ཅིག་ཨིན། ཡར་དྲག་ཅན་དང་ཚོང་ལཱ་ལུ་ལྕོགས་གྲུབ་ཡོད་མི་སོ་ནམ་པ་ཚུ་ལུ་ ལག་རྩལ་སྦྱོང་བརྡར་བྱིན་ཏེ་ ཞིང་ལཱའི་ཚོང་ལས་ཁྱད་རིག་གི་ཐོག་ལས་འཛིན་སྐྱོང་འབད་ནི་འདི་ཡར་སེང་རྒྱབ་ནི་ཨིན། ལག་རྩལ་སྦྱོང་བརྡར་གྱི་ཐོག་ལས་ ཚོང་སྒྱུར་གྱི་ཞིང་ལཱ་དང་འབྲེལ་བའི་ ལྕོགས་གྲུབ་ག་ཅི་རང་དགོ་ནི་ཨིན་ན་ཚུ་ཤེས་ཚུགསཔ་ཨིན།
གྲོང་གསེབ་ཀྱི་བཟོ་གྲྭ་ཆུང་རིགས་ཚུ་གི་ ཐོན་ཁུངས་བཟོ་ནི་ཚུ་གོང་འཕེལ་གཏང་ནི་ལུ་ཕད་གྲོགས་འབད་ཐབས་ལུ་ ཞིང་ལཱ་ཚོང་སྒྱུར་དང་ ནགས་ཚལ་གྱི་ཐོན་སྐྱེད་ཚུ་སྣ་ཚོགས་སྦེ་ལོངས་སྤྱོད་ནི་འདི་ རྒྱ་སྐྱེད་གཏང་ནི་ཨིན། དེ་གིས་སྦེ་ གཡོག་གི་གོ་སྐབས་དང་ འཚོ་བའི་གནས་སྟངས་འདི་ཡར་དྲག་བཟོ་ཚུགས། འ་ནཱི་དམིགས་དོན་ཚུ་གིས་ བཟའ་འཐུང་ཐོན་ཤུགས་ཡར་སེང་རྐྱབ་ནི་དང་ གྲོང་གསེབ་མི་རློབས་ལུ་དངུལ་གྱི་འོང་འབབ་བཟོ་ནི་ལུ་ཕན་ཐོགས་ཏེ་ དབུལ་ཕོངས་མར་ཕབ་རྐྱབ་ཚུགས།
- ནགས་ཚལ་དང་ཆུའི་ཐོན་སྐྱེད་ཚུ་ཡུན་བརྟན་དུ་སྤྱོད་ནི་ལུ་ཉམས་སྲུང་དང་རྒྱུན་སྐྱོང་འབད་ནི།
འབྲུག་རྒྱལ་ཁབ་ལུ་ རང་བཞིན་གྱི་ཆགས་བཀོད་དང་ བསིལ་དྲོད་གནས་སྟངས་སྣ་མང་དང་ལྡན་པའི་ སྐྱེ་ལྡན་གནས་སྟངས་རིམ་ལུགས་ཡོད། སྐྱེ་ལྡན་གནས་སྟངས་རིམ་ལུགས་འདི་གིས་ རྒྱལ་ཁབ་ཀྱི་མི་སྡེ་དང་དཔལ་འབྱོར་ དེ་ལས་ ལམ་སྲོལ་གོང་འཕེལ་ལུ་གཞི་རྩ་སྦེ་ལཱ་འབདཝ་ཨིན། དམིགས་བསལ་དུ་ ནགས་ཚལ་དང་སོ་ནམ་ དེ་ལས་སྒོ་ནོར་ལས་སྡེ་གི་གོང་འཕེལ་ཚུ་ སྐྱེ་ལྡན་གནས་སྟངས་རིམ་ལུགས་ཀྱི་ནང་འཁོད་ལུ་བྱུངམ་ཨིན། ལོ་བརྒྱའི་དུས་ཡུན་ལུ་ སྐྱེ་ལྡན་གནས་སྟངས་རིམ་ལུགས་ཀྱི་ཐོན་སྐྱེད་ཅན་དང་ སྲུང་སྐྱོབ་ཀྱི་ལཱ་འགན་གཉིས་ཀྱི་བར་ན་ ཚད་མཉམ་དགོཔ་ཨིནམ་འབྲུག་རྒྱལ་ཁབ་ཀྱིས་ཧ་གོ་ནུག། དཔལ་འབྱོར་གྱི་ཁེ་ཕན་ཡུན་བརྟན་འདི་ སྐྱེ་ལྡན་གནས་སྟངས་བསྐྱར་གསོའི་ནུས་ཤུགས་ལུ་ ངེས་པར་དུ་བརྟེན་དགོཔ་ཨིན། དེ་འབདཝ་ལས་ སྐྱེ་ལྡན་གནས་སྟངས་རིམ་ལུགས་ནང་ཡོད་མི་ རང་བཞིན་ཐོན་སྐྱེད་འདི་ དཔལ་འབྱོར་གི་དོན་ལུ་ལོངས་སྤྱོད་པའི་སྐབས་ སྐྱེ་ལྡན་གནས་སྟངས་རིམ་ལུགས་ཀྱི་གལ་ཅན་དང་དངོས་མེད་ དེ་ལས་ལོག་སྐྱེ་ནིའི་ནུས་ཤུགས་འདི་ ནུས་པ་ཉམས་མ་བཅུག་པར་བཞག་ནི་དང་ གལ་ཅན་མེདཔ་བཟོ་མ་བཅུག་པར་བཞག་ནི་ལུ་ སྲིད་བྱུས་ཀྱིས་འཛིན་སྐྱོང་འཐབ་ཨིན། རང་བཞིན་གནས་སྟངས་ཉམས་སྲུང་འདི་ རྒྱལ་ཡོངས་དགའ་སྐྱིད་དཔལ་འཛོམས་ཀྱི་ ཀ་ཆེན་བཞིའི་ནང་ལས་གཅིག་ཨིནམ་དང་ རྒྱལ་ཁབ་ཀྱི་གོང་འཕེལ་གྱི་ལཱ་ཚུ་འབད་བའི་སྐབས་ལམ་སྟོན་འབདཝ་ཨིན། རྒྱལ་ཁབ་ཀྱི་རྩ་ཁྲིམས་ཆེན་མོའི་ཟིན་བྲིས་ནང་ ནགས་ཚལ་གྱི་ཁྱབ་ཚད་འདི་ ས་ཆ་ཡོངས་བསྡོམས་བརྒྱ་ཆ་ ༦༠ རྒྱུན་སྐྱོང་འབད་དགོཔ་སྦེ་སྲིད་བྱུས་བཟོ་ཡོདཔ་ཨིན། དེ་ལས་ རྩ་ཁྲིམས་ཀྱི་དགོས་མཁོ་དང་བསྟུན་ དཔལ་འབྱོར་གོང་འཕེལ་ཡུན་བརྟན་བཟོ་ནི་ལུ་ སྐྱེ་ལྡན་གནས་སྟངས་ཀྱི་གཅིག་འབྲེལ་སེང་ནིའི་སྲིད་བྱུས་ཡང་ཡོད།
སྲིད་བྱུས་འདི་བཟུམ་བཟོ་ཡོད་མི་གིས་ རྒྱལ་ཁབ་གཞན་དང་ཕྱདཔ་ད་ ང་བཅས་ཀྱི་རྒྱལ་ཁབ་འདི་ རང་བཞིན་དང་ལྡན་པའི་ཡིད་ཆེད་བདེན་ཁུངས་འཐོབ་ཡོདཔ་ཨིན། དེ་འབདཝ་ལས་ འཆར་གཞི་ ༡༠ པ་ནང་ སྲིད་བྱུས་དང་འཁྲིལ་ རང་བཞིན་གནས་སྟངས་ཉམས་སྲུང་དང་ རང་བཞིན་སླར་འབྱུང་ཐོན་སྐྱེད་འདི་ ཡུན་བརྟན་གྱི་ཐོག་ལས་ལོངས་སྤྱོད་ནི་ལུ་ སྐུལ་འདེད་ཧེང་སྐལ་ར་འཐོབ་ནི་ཨིན། མཐའ་འཁོར་གནས་སྟངས་དང་ ཤིང་སྣ་ དེ་ལས་ སྲོག་ཆགས་སྲུང་སྐྱོབ་འབད་ནི་འདི་ ལས་སྡེ་གི་དམིགས་དོན་གལ་ཅན་ཅིག་ལུ་བསྒྱུར་བའི་སྐབས་ ཁྲོམ་ཚོགས་དང་གྲོང་གསེབ་མི་རློབས་གཉིས་ཀྱི་དཔལ་འབྱོར་གོང་འཕེལ་འདི་ ཡར་སེང་རྐྱབ་ནིའི་གལ་གནད་དང་བསྟུན་ ནགས་ཚལ་དང་ས་གཞི་ སྐྱེ་ལྡན་རིགས་སྣ་ དེ་ལས་ཆུའི་ཐོན་སྐྱེད་ཚུ་ཡུན་བརྟན་ལོངས་སྤྱོད་འབད་ནི་ཡང་ཁས་ལེན་འབད་ནི་ཨིན། ཆུའི་གློག་མེ་དང་ལྟ་བཤལ་ཚོང་ལཱ་ དེ་ལས་རང་བཞིན་ཐོན་སྐྱེད་ལུ་བརྟེན་པའི་བཟོ་གྲྭ་ཁང་ཚུ་ཡུན་རིང་གི་དོན་ལུ་ ཡུན་བརྟན་སྦེ་བཞག་ནི་ལུ་ རང་བཞིན་གནས་སྟངས་ཉམས་སྲུང་འབད་ནི་དང་ རང་བཞིན་སླར་འབྱུང་ཐོན་སྐྱེད་གོང་འཕེལ་གཏང་ནི་འདི་ཁག་ཆེ་དྲགས་ཨིན། དེ་འབདཝ་ལས་ དེ་བཟུམ་མའི་བཟོ་གྲྭ་ཁང་ཚུ་ལུ་ ཁོང་རའི་ནུས་པ་ཧ་གོ་བཅུག་ནི་ཡང་ ལས་སྡེ་གི་དམིགས་དོན་གཅིག་ཨིན། འབྲུག་གི་སྐྱེ་ལྡན་གནས་སྟངས་རིམ་ལུགས་ཀྱི་ ཐོན་ཁུངས་ཆེ་བའི་ལཱ་འགན་གྱི་ མངོན་གསལ་དང་དངོས་སུ་གི་ཁེ་ཕན་འདི་ ས་གནས་ཀྱི་མི་རློབས་ལུ་འཐོབ་རུང་ རང་བཞིན་གནས་སྟངས་ཀྱི་དངོས་མེད་ཁེ་ཕན་དང་ཞབས་ཏོག་འདི་ རྒྱལ་སྤྱིའི་མི་སྡེ་ཚུ་ལུ་འཐོབ་ཨིན། དམིགས་དོན་འདི་གིས་ སྐྱེ་ལྡན་གནས་སྟངས་རིམ་ལུགས་ཀྱི་ཁེ་ཕན་དང་ཞབས་ཏོག་ཚུ་སྲུང་ཚུགསཔ་སྦེ་བཟོ་ནི་ལུ་ ཞབས་ཏོག་གི་རྒྱུད་འཐུས་འཐོབ་ནི་ལུ་ལས་སྦྱོར་འབད་ནི་ཨིན།
- སོ་ནམ་ས་གཞི་དང་རྩྭ་འབྲོག་ཐོན་སྐྱེད་ཚུ་ཡུན་བརྟན་དུ་རྒྱུན་སྐྱོང་འབད་ནི།
སོ་ནམ་ས་གཞི་དང་རྩྭ་འབྲོག་ཐོན་སྐྱེད་ཚུ་ ཡུན་བརྟན་དུ་རྒྱུན་སྐྱོང་འབད་ནི་འདི་ དབུལ་ཕོངས་མར་ཕར་རྐྱབ་ནི་དང་ གྲོང་གསེབ་ཀྱི་འཚོ་བའི་མཐུན་རྐྱེན་ཡར་སེང་རྐྱབ་ནི་ལུ་ཁག་ཆེཝ་ཨིན། དེ་ཡང་ དབུལ་ཕོངས་ཀྱི་རྨང་གཞི་གཙོ་བོ་ བཟའ་འཐུང་ཉེན་སྲུང་དང་འོང་འབབ་བཟོ་ནི་གཉིསཔ་འདི་ སོ་ནམ་དང་སྒོ་ནོར་ཚོང་ལས་ལུ་བརྟོན་དགོ་ནི་འདི་གིས་ཨིན། རྩྭ་འབྲོག་འདི་ སྒོ་ནོར་གོང་འཕེལ་གྱི་དོན་ལུ་གཞི་རྟེན་ཨིན་དོ་བཟུམ་སྦེ་ སོ་ནམ་ས་གཞི་འདི་ཡང་ སོ་ནམ་གོང་འཕེལ་གྱི་དོན་ལུ་གཞི་རྟེན་གྱི་ཐོན་སྐྱེད་ཨིན། དེ་འབདཝ་ལས་ སོ་ནམ་ས་གཞི་དང་རྩྭ་འབྲོག་གཉིས་ ཡུན་བརྟན་དུ་འཛིན་སྐྱོང་འབད་ནི་ལུ་ འཆར་གཞི་ ༡༠ པའི་ནང་ གལ་གནད་མངམ་འཐོབ་ནི་ཨིན། འབྲུག་པའི་སོ་ནམ་དཔལ་འབྱོར་འདི་ སོ་ནམ་དང་ནགས་ཚལ་ སྒོ་ནོར་དང་སོ་ནམ་ དེ་ལས་ནགས་ཚལ་དང་སྒོ་ནོར་གྱི་བར་ན་ ལཱ་འགན་ཚུ་ཕན་ཚུན་བརྟེན་པ་སྦེ་འབྱུང་བའི་རང་གཤིས་ཡོདཔ་ཨིན། འཚོ་བཅུད་ཁ་སྐོང་རྐྱབ་ནི་དང་ སོ་ནམ་ས་གཞི་གི་བཟོ་བཀོད་ལེགས་བཅོས་འབད་ནི་འདི་ སྦྱོར་ལུད་དང་སྒོ་ནོར་གྱི་ལུད་ཚུ་ཐད་ཀར་ལག་ལེན་འཐབ་ཐོག་ ནགས་ཚལ་ལས་ནགས་ལུད་ག་དེམ་ཅིག་འཐོནམ་ཨིན་ན་ལུ་རག་ལསཔ་ཨིན། ཆུའི་རྐ་ཚུ་ ཞིང་ཆུ་དཔག་ནི་དང་ སྒོ་ནོར་སེམས་ཅན་གི་དོན་ལུ་ཆུ་འཐོན་ས་ཨིན། ནགས་ཚལ་གྱིས་ སྒོ་ནོར་གི་རྩྭ་དང་ཆག་ཚུ་བྱིན་ནི་ལུ་ལྷན་ཐབས་འབདཝ་ཨིན། དེ་མ་ཚད་ ནགས་ཚལ་གྱིས་ སོ་ནམ་གྱི་ལཱ་ལུ་བརྟེན་སྡོད་མི་ མི་སྡེ་ཚུ་གི་འཚོ་བའི་གནས་སྟངས་རྒྱབ་སྐྱོར་འབད་ནི་ལུ་ཐོན་སྐྱེད་བྱིནམ་ཨིན། ནགས་ཚལ་དང་སོ་ནམ་གྱི་བར་ན་ ལཱ་འགན་ཕན་ཚུན་བརྟེན་པ་འདི་ཡུན་རིང་གི་དོན་ལུ་ རྒྱུན་སྐྱོང་འབད་ནི་དང་ ངེས་པར་མཁོ་བའི་སོ་ནམ་ས་གཞི་ཐོན་སྐྱེད་ ཡུན་བརྟན་དུ་ལོངས་སྤྱོད་ནི་འདི་ཡར་སེང་རྐྱབ་ནི་ཨིན། དམིགས་དོན་འདི་དང་འཁྲིལ་ འ་ནཱི་ཕན་ཚུན་བརྟེན་པ་འདི་ ག་དེ་སྦེ་མར་ཕབ་འགྱོཝ་ཨིན་ནའི་སྐོར་ལས་བསྐྱར་ཞིབ་འབད་དེ་ ངེས་པར་མཁོ་བའི་ཐབས་ལམ་ཚུ་ཉམས་གསོ་འབད་དེ་ ནུས་ཤུགས་བཟོ་ནི་ཨིན། རྩྭ་འབྲོག་ཐོན་སྐྱེད་ཚུ་ཡུན་བརྟན་དུ་ལོངས་སྤྱོད་འབད་ཐབས་ལུ་ འཛིན་སྐྱོང་དང་གཙུག་སྡེའི་རིམ་སྒྲིག་ཚུ་ཡར་སེང་རྐྱབ་ནི་ཨིན། རྩྭ་འབྲོག་གི་ཐོན་ཤུགས་དང་ཤོང་ཚད་ཡར་དྲགས་གཏང་ནི་ལུ་ འཛིན་སྐྱོང་གི་ལུགས་སྲོལ་འདི་ཡར་དྲགས་གཏང་ནི་ཨིན། འདི་ལུ་བརྟེན་ཏེ་ དཔལ་འབྱོར་འོང་འབབ་འདི་ཡར་དྲགས་གཏང་ཚུགསཔ་དང་ ཚད་རྒལ་རྩྭ་སྤྱོད་དང་འབྲེལ་བའི་རང་བཞིན་གནས་སྟངས་ཀྱི་གནོད་པ་ཚུ་མར་ཕབ་འབད་ཚུགས། མཐའ་མཇུག་ལུ་ རྩྭ་འབྲོག་གི་ཐོན་ཤུགས་དང་ཤོང་ཚད་འདི་ ཡར་སེང་རྐྱབ་ཚུགས་ཏེ་ སྒོ་ནོར་སེམས་ཅན་ཚུ་ནགས་ཚལ་ནང་ རྩྭ་ཁར་གཏང་ནི་འདི་མར་ཕབ་འབད་ཚུགས་ནི་དང་ ནགས་ཚལ་གྱི་ཐོན་སྐྱེད་ མང་རབས་སྦེ་ལོངས་སྤྱོད་ནིའི་དཀའ་ངལ་ཡང་མར་ཕབ་རྐྱབ་ཚུགས།
- བཟའ་འཐུང་ཉེན་སྲུང་ཡར་སེང་རྐྱབ་ནི།
བཟའ་འཐུང་འཐོབ་དགོཔ་འདི་ འགྲོ་བ་མིའི་གཞི་རྟེན་འཐོབ་དབང་ཨིནམ་དང་ འདི་འཐོབ་ཚུགསཔ་སྦེ་བཟོ་ནི་འདི་ ལོ་ལེ་ཤ་གི་རིང་ལུ་ དཔལ་ལྡན་འབྲུག་གཞུང་གི་སྲིད་བྱུས་ཀྱི་དམིགས་དོན་གཙོ་བཅ་ཨིན། སྤྱི་ལོ་ ༡༩༥༠ དང་ ༡༩༨༠ ལུ་ ས་ཆ་ལེགས་སྒྱུར་གཞི་བཙུགས་འབད་མི་འདི་ ས་ཆའི་བདག་དབང་འདྲ་མཉམ་བཟོ་ནི་དང་ སོ་ནམ་ས་གཞི་གཙོ་ཅན་ཚུ་མི་ཉམས་རྒྱུན་སྐྱོང་འབད་ནི་ དེ་ལས་མི་ཚུ་ལུ་བཟའ་འཐུང་ཉེན་སྲུང་དང་ལྡནམ་བཟོ་ཐབས་ལུ་ འབྲུ་སྣ་ཚུ་རང་གིས་རང་ལངམ་བཟོ་ནི་འདི་ ཡར་དྲག་གཏང་ནི་ལུ་ཨིན། འདི་དང་འཁྲིལ་ དམིགས་བསལ་དུ་ འབྲུག་རྒྱལ་ཁབ་ཀྱི་གྲོང་གསེབ་ཀྱི་མི་མངམ་རང་ འོང་འབབ་ཉུང་སུ་དང་ འཚོ་བའི་གནས་སྟངས་དམའ་ཤོས་ཨིན་རུང་ ཐབས་རྡུགས་སི་སི་གི་དབུལ་ཕོངས་གནས་སྟངས་དང་བཀྲེས་སྐོམ་འདི་ འབྲུག་རྒྱལ་ཁབ་ནང་མེདཔ་ཨིན། འདི་ཡང་ རྒྱལ་ཡོངས་དགའ་སྐྱིད་དཔལ་འཛོམས་ཀྱི་དགོངས་དོན་ལས་ སེམས་ཤུགས་བསྐྱེད་དེ་བརྩམ་ཡོད་པའི་ སྐྱིད་སྡུག་གོང་འཕེལ་གྱི་སྲིད་བྱུས་ལུ་བརྟེན་ཏེ་ཨིན། དུས་ཡུན་རིངམོ་གི་རིང་ལུ་ འབྲུག་རྒྱལ་ཁབ་ནང་བཟའ་འཐུང་ཉེན་སྲུང་འདི་ བཟའ་འཐུང་རང་གིས་རང་ལངམ་བཟོ་ནི་འདི་ གནས་ཚད་འོས་ལྡན་ཅིག་ལུ་ལྷོད་ཐོག་ལས་ བཟའ་འཐུང་འཐོབ་ཚུགསཔ་བཟོ་ནི་ལུ་བརྩོན་ཤུགས་བསྐྱེད་ནུག། བཟའ་འཐུང་འཐོབ་ཚུགསཔ་བཟོ་ནི་དང་ བཟའ་འཐུང་དོན་སྨིན་ཅན་གྱི་ཐོག་ལས་ལོངས་སྤྱོད་ནི་འདི་ སྣང་མེད་བསྐྱུར་བཞག་ནུག། ཨིན་རུང་ ད་འབདན་ བཟའ་འཐུང་ཉེན་སྲུང་འདི་ བཟའ་འཐུང་ཡོདཔ་བཟོ་ནི་དང་ འཐོབ་ཚུགསཔ་བཟོ་ནི་ དེ་ལས་བཟའ་འཐུང་དོན་སྨིན་གྱི་ཐོག་ལས་ལོངས་སྤྱོད་ནི་ལུ་ཧ་གོ་དགོཔ་ཨིན། འཆར་གཞི་ ༡༠ པའི་ སྤྱིར་བཏང་དམིགས་ཡུལ་འདི་ དབུལ་ཕོངས་མར་ཕབ་རྐྱབ་ནི་འདི་ཨིན། དབུལ་ཕོངས་འདི་ བཟའ་འཐུང་མེདཔ་དང་འཐོབ་མ་ཚུགསཔ་ དེ་ལས་བཟའ་འཐུང་དོན་སྨིན་ཅན་གྱི་ཐོག་ལས་ལོངས་མ་སྤྱོད་མི་ལུ་བརྟེན་ཏེ་ཨིནམ་ལས་ དབུལ་ཕོངས་མར་ཕབ་རྐྱབ་ནི་ལུ་ གོང་གི་གནད་དོན་གསུམ་འདི་ གཅིག་ཁར་སྦེ་དཀའ་ངལ་བསལ་དགོཔ་ཨིན། འཆར་གཞི་ ༡༠ པའི་ནང་ ལས་སྡེ་གིས་ བཟའ་འཐུང་ཡོདཔ་བཟོ་ནི་དང་ འཐོབ་ཚུགསཔ་བཟོ་སྟེ་ བཟའ་འཐུང་ཉེན་སྲུང་ཡར་དྲག་གཏང་སྟེ་ དབུལ་ཕོངས་མར་ཕབ་རྐྱབ་ནི་ཨིན།
བཟའ་འཐུང་ཉེན་སྲུང་ཡར་དྲག་གཏང་ནི་ལུ་ བཟའ་འཐུང་ཐོན་ཤུགས་ཡར་དྲག་གཏང་ནི་དང་ གྲོང་གསེབ་ཀྱི་མི་རློབས་ཀྱི་དངུལ་གྱི་འོང་འབབ་ཡར་སེང་རྐྱབ་ཐོག་ལས་ བཟའ་འཐུང་འཐོབ་ཚུགསཔ་བཟོ་ནི་ཨིན། དུས་ཐོག་ལུ་ འབྲུ་སྣ་དགོཔ་གཙོ་བོ་འདི་ཆུམ་ཨིནམ་ལས་ ནང་འཁོད་ཀྱི་ཆུམ་ཐོན་ཁུངས་ལས་ བརྒྱ་ཆ་ ༥༠ རང་གིས་རང་ལངམ་བཟོ་ནི་ལུ་ ཐམིགས་པ་བསྐྱེདཔ་ཨིན།
329 ཡོངས་བསྡོམས་བལྟ་མི།, 2 ད་རིས་བལྟ་མི།